
Il-Minuti tas-Seduta Nru 210, li saret fis-26 ta’ Frar 2024, ġew ikkonfermati.


[bookmark: _Toc244785284]INFORMAZZJONI MIS-SEDJA

L-ISPEAKER (Onor. Anġlu Farrugia): Inqiegħed fuq il-Mejda tal-Kamra:

Rapport tal-parteċipazzjoni tal-Onor. Davina Sammut Hili u tal-Onor. Jerome Caruana Cilia fl-Interparliamentary Conference on Stability, Economic Coordination and Governance in the EU li nżammet fi Brussell bejn it-12 u t-13 ta’ Frar 2024; u 

Rapport tal-parteċipazzjoni ta’ Dott. Noel Buttigieg Scicluna u Dott. Francis Agius fil-laqgħa tal-Council and General Meeting of the European Association of Former Parliamentarians of the Member States of the Council of Europe li nżammet f’Pariġi fit-23 ta’ Frar 2024. 

[bookmark: _Toc244785285]
MISTOQSIJIET - TWEĠIBIET ORALI

DIPARTIMENT TAS-SAJD U L-AKKWAKULTURA - AVVIŻ LILL-BAĦĦARA NRU 215

14072. L-ONOR. ROBERT CUTAJAR (f’isem l-Onor. Ivan Bartolo) staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid għaliex qiegħed jerġa’ jitħalla sajd bir-rixa fiż-żoni ta' konservazzjoni madwar il-baħar fejn hemm fdalijiet permezz tal-Avviż lill-Baħħara Nru 215 tal-2023, maħruġ minn Transport Malta f'isem id-Dipartiment tas-Sajd u l-Akkwakultura fl-1 ta' Diċembru 2023? Jista’ jgħid ukoll għaliex dan ġie mwaqqaf biss għal perjodu ta' ġimagħtejn, meta għaqdiet u skejjel tal-għaddasa ilhom jitolbu s-snin sabiex dawn il-prattiċi jiġu mwaqqfa?

ONOR. JO ETIENNE ABELA (Ministru għas-Saħħa u l-Anzjanità Attiva) (f’isem il-Ministru għat-Trasport, l-Infrastruttura u x-Xogħlijiet Pubbliċi): Ninforma lill-Onor. Interpellant biex jirreferi din il-mistoqsija parlamentari lill-Ministeru konċernat.


DIPARTIMENT TAS-SAJD U L-AKKWAKULTURA - AVVIŻ LILL-BAĦĦARA NRU 215

14073. L-ONOR. ROBERT CUTAJAR (f’isem l-Onor. Ivan Bartolo) staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid jekk huwiex konxju li d-Dipartiment tas-Sajd u l-Akkwakultura kkonsidra li minħabba ċ-ċokon taż-żoni msemmija fl-Avviż lill-Baħħara Nru 215 tal-2023 (Wreckages) m’hemm l-ebda ġustifikazzjoni li jitħalla li jsir sajd bid-dgħajjes f’dawn l-inħawi? Jista’ jgħid ukoll jekk ikkonsidrax il-periklu għall-għaddasa, kemm bin-nifs kif ukoll b’attrezzatura, li jitħallew idumu ħin twil taħt il-wiċċ meta b’dan l-Avviż id-dgħajjes qegħdin jitħallew ibaħħru minn dawn iż-żoni? Fl-aħħar nett jista’ jgħid kif se jkun possibbli li l-awtoritajiet jivverifikaw jekk sajjied ikunx qiegħed jistad għall-ħut fil-wiċċ jew għall-ħut aktar fil-fond, b'periklu għall-għaddasa?

ONOR. JO ETIENNE ABELA (f’isem il-Ministru għall-Agrikoltura, is-Sajd u d-Drittijiet tal-Annimali): Ninforma lill-Onor. Interpellant li wara li ġew meqjusa l-fatti kollha, il-kondizzjonijiet dwar sajd kif imniżżla fl-Avviż lill-Baħħara huma bilanċjati għall-partijiet ikkonċernati. Barra minn hekk, niġbed l-attenzjoni għall-fatt li fl-Avviż hu mniżżel ċar li l-bastimenti kollha, għajr dawk imsemmija, għandhom jibqgħu ’l bogħod miż-żoni ta' konservazzjoni minħabba sikurezza u jżommu distanza sigura u javviċinaw b'veloċità sigura f'kull ħin. Rigward l-aħħar mistoqsija, il-verifiki jsiru fuq it-tagħmir tas-sajd abbord u wieħed jiddetermina kisirx il-kondizzjonijiet tal-Avviż lill-Baħħara jew le.


IL-MOSTA - DAY CARE CENTRE

14074. L-ONOR. ROBERT CUTAJAR (f’isem l-Onor. Ivan Bartolo) staqsa lill-Ministru għas-Saħħa u l-Anzjanità Attiva: Jista' l-Ministru jagħti time frame meta se titlesta d-Day Care Centre tal-Mosta?

ONOR. JO ETIENNE ABELA: Ninforma lill-Onor. Interpellant li ċ-Ċentru ta’ Matul il-Jum għall-Anzjanità Attiva tal-Mosta mistenni li jitlesta f’Marzu 2024.

L-ISPEAKER: L-Onor. Paula Mifsud Bonnici, mistoqsija supplimentari.

ONOR. PAULA MIFSUD BONNICI: Sur President, ta’ kuljum nisimgħu b’operazzjonijiet li qed jitħassru mil-lum għal-lum. Jista’ l-Ministru jagħtina raġunijiet għaliex dawn l-operazzjonijiet qed jitħassru filwaqt li jgħidilna wkoll għaliex qed ikun hemm ħafna dewmien biex dawn l-istess pazjenti li tkun tħassritilhom l-operazzjoni jingħataw data oħra?

L-ISPEAKER: Il-Ministru.

ONOR. JO ETIENNE ABELA: Sur President, ir-raġunijiet li għalihom jitħassru l-operazzjonijiet li jsiru fl-isptarijiet tagħna huma varji. Matul ix-xhur tax-xitwa r-raġuni prinċipali tkun li l-healthcare workers li jaħdmu fit-teatri tal-operazzjonijiet ikunu ma jifilħux. Din hija xi ħaġa li sfortunatament tiġri f’kull pajjiż fejn isiru l-operazzjonijiet, u aħna f’Malta m’aħniex immuni għal dawn iċ-ċirkostanzi. Jaf ikun hemm nuqqas ta’ nurses, ta’ tobba u ta’ supporting staff ġewwa r-recovery area, pereżempju.

Ovvjament hemm raġunijiet oħra. Pereżempju, nista’ ngħid mill-esperjenza tiegħi stess li għalkemm pazjent ikun ġie notifikat li se jkollu operazzjoni f’data partikolari, meta l-ispeċjalisti jiġu biex jagħmlu dan l-intervent isibu li l-intervent ma jkunx jista’ jsir f’dik il-ġurnata u f’dak il-ħin. Ir-raġunijiet li għalihom tkun ittieħdet din id-deċiżjoni jistgħu jkollhom x’jaqsmu mal-pazjent u jistgħu jkollhom x’jaqsmu wkoll mal-equipment. M’iniex qed ngħid li f’pajjiżna m’għandniex equipment iżda, pereżempju, jista’ jkun hemm ġranet meta jkun hemm problemi bil-makkinarju li jaħsel l-equipment li bih isiru l-operazzjonijiet. Milli nista’ nifhem, dawn huma ż-żewġ raġunijiet primarji li għalihom jitħassru l-operazzjonijiet.

Safejn naf jien, minkejja li ninsabu fix-xhur tax-xitwa, matul dawn l-aħħar ġimgħat ma ġiet imħassra l-ebda operazzjoni minħabba nuqqas ta’ sodod fl-Isptar Mater Dei. Għar-rigward ta’ operazzjonijiet aktar komplessi, meta wara l-operazzjoni l-pazjent ikollu bżonn jiġi rikoverat fl-ITU, jien m’iniex informat li ma sarux xi operazzjonijiet minħabba li kien hemm nuqqas ta’ spazju f’dawn l-areas. 

L-ISPEAKER: L-Onor. Alex Muscat.

ONOR. ALEX MUSCAT: Sur President, mhux biss barra minn din il-Kamra imma anke f’din il-Kamra kien hemm ħafna diċeriji li l-Ministru kellu l-intenzjoni li jwaqqa’ d-Dar tal-Anzjani ta’ Bormla biex minflokha tinbena lukanda. Jien naħseb li ħafna minn dawn id-diċeriji kellhom l-intenzjoni li jbeżżgħu lill-anzjani. Jekk segwejt sew, ħarġet xi sejħa rigward din id-dar. Għalhekk jista’ l-Ministru jispjega ftit lill-Kamra fiex wasal dan il-proċess?

L-ISPEAKER: Il-Ministru.

ONOR. JO ETIENNE ABELA: Sur President, għal mument meta l-Onor. Interpellant semmieli l-kliem “Bormla” u “lukanda” fl-istess sentenza, kważi telagħli d-demm għal rasi għax iva, is-sena l-oħra għexna din id-daqsxejn ta’ saga.

Jien ninsab kuntent ħafna li wara li wegħedna li se tinħareġ tender għad-Dar tal-Anzjani ta’ Bormla, issa din il-wegħda saret realtà. Wieħed 
jista’ jargumenta li forsi t-tender ma ħarġitx kmieni wisq, imma r-raġuni li għaliha tender ta’ dan it-tip m’għandhiex toħroġ kmieni huwa l-proċess ta’ verifika li jsir fuq tender daqstant sensittiv. Onestament jien ma nafx x’fiha u x’ma fihiex it-tender, però li naf fiċ-ċert hu li qabel ma nħarġet it-tender sar ħafna studju u saru l-verifiki kollha neċessarji. Kif wegħedna, il-binja preżenti tad-Dar tal-Anzjani ta’ Bormla se titwaqqa’ u minflokha għandha tinbena dar ġdida u moderna li se sservi lil pajjiżna għal ħafna u ħafna snin. Jien ninsab kuntent ħafna wkoll għall-fatt li issa nistgħu ngħidu li fin-Nofsinhar ta’ Malta, eżattament ġewwa l-Kottonera, se jkun hemm proġett ta’ dan it-tip. 

Jekk nista’ nuża l-paragun tal-lukanda, jien mgħarraf li l-ispeċifikazzjonijiet li hemm fit-tender huma pari mal-fatt li aħna rridu l-aħjar kondizzjonijiet għall-persuni anzjani li nieħdu ħsieb. Jien nimmaġina li l-proċess sakemm tingħalaq it-tender se jkun daqsxejn twil, però huwa importanti - u aħna nixtiequ ħafna - li ma jsirux in-nuqqasijiet jew l-iżbalji li forsi saru qabel. Illum il-ġurnata tgħallimna ħafna dwar dawn it-tip ta’ proġetti li l-Gvern jidħol għalihom flimkien mal-privat, u għad li probabbli tender qatt ma tkun perfetta, nista’ ngħid sinċerament li saru l-isforzi kollha biex din tkun tender trasparenti u tender tajba li se taqdi lil pajjiżna.

L-ISPEAKER: L-Onor. Adrian Delia.

ONOR. ADRIAN DELIA: Sur President, nixtieq nagħmel referenza għall-mistoqsija supplimentari li għamlet il-kollega tiegħi l-Onor. Paula Mifsud Bonnici u t-tweġiba li ta l-Ministru għaliha.

Huwa minnu li jkun hemm diversi każijiet fejn operazzjonijiet ma jsirux anke minħabba mard staġjonali, però lili qed tasalli informazzjoni li dawk l-operazzjonijiet li mhumiex qegħdin isiru qed jiżdiedu, u qed jiżdiedu bil-bosta. Il-Ministru semma żewġ raġunijiet prinċipali li jistgħu jwasslu biex titħassar operazzjoni; li jista’ jkun hemm ħaddiema li jkunu bis-sick leave u li jista’ jkun hemm nuqqas ta’ makkinarju. Dawn huma affarijiet li jistgħu jiġu ppjanati u b’hekk nevitaw l-inkonvenjent li l-pazjenti jkunu diġà ppreparaw kollox għall-operazzjoni u f’diversi okkażjonijiet ikunu saħansitra baqgħu sajmi. Hemm min jieħu l-leave biex imbagħad jekk l-operazzjoni li suppost tkun se ssir fid-9.00 a.m., jinformawhom fit-8.00 a.m. li mhijiex se ssir.

Għalhekk, Sur President, jien nistaqsi lill-Ministru: Hemm statistika li turi jekk in-numru ta’ operazzjonijiet u ta’ interventi li qed jitħassru humiex qed jiżdiedu? U, jekk iva, hemm xi tip ta’ pjan biex l-inċidenza ta’ każijiet bħal dawn tonqos, bħal ngħidu aħna żieda fin-numru ta’ impjegati jew xiftijiet differenti?

Jirriżulta li anke fis-swali tal-operazzjonijiet hemm tagħmir mediku u disposable items li huma out of stock, bil-konsegwenza li ma jkunux jistgħu jsiru operazzjonijiet. Il-Ministeru x’qed jagħmel b’mod konkret sabiex din il-problema, li qed taffettwa lil mijiet u mhux lil għexieren ta’ nies, jekk ma tiġix solvuta għalkollox, għall-inqas b’xi mod jew ieħor tiġi mmaniġġjata aħjar?

L-ISPEAKER: Il-Ministru.

ONOR. JO ETIENNE ABELA: Sur President, il-mistoqsijiet li qed jagħmilli l-Onor. Interpellant huma importanti u pertinenti ħafna, u għalhekk ikun tajjeb li nindirizzawhom waħda waħda.

Ħalli nibda bil-kwestjoni tar-reklutaġġ tal-istaff. In-nuqqas ta’ nurses li għandu l-Isptar Mater Dei mhuwiex żgħir, u fil-fatt il-Ministeru għas-Saħħa u l-Anzjanità Attiva diġà ħareġ sejħa għan-nurses għax aħna qed nipprovaw ningaġġaw kull nurse li hawn fis-suq. Issa ovvjament u bla ebda dubju hawnhekk qed nitkellem dwar nurses Maltin u Għawdxin, però m’iniex se nerġa’ ndejjaqkom bil-litanija li ngħid is-soltu, jiġifieri li aħna, bħal pajjiżi oħra ... Matul dawn l-aħħar ħmistax jien kont f’żewġ pajjiżi differenti, u dawn huma pajjiżi li aħna qegħdin f’kompetizzjoni kontinwa magħhom. Fil-fatt anke meta jipprovaw jiċċajtaw miegħi li jixtiequ li n-nurses tagħna jmorru jaħdmu f’pajjiżhom, għalkemm bħalissa qed nitbissem, dak il-ħin ma neħodhiex bħala ċajta. Nista’ nassigura lill-Onor. Interpellant kif ukoll lill-kollegi kollha preżenti li f’Malta ma nissieltux inqas minn dawn il-pajjiżi biex in-nurses jiġu jaħdmu magħna u jibqgħu jaħdmu magħna.

Madanakollu, Sur President, issa hawn qed nitkellmu fuq nurses li jaħdmu fl-operating theatres, li mhumiex nurses normali imma huma nurses bħal dawk li hemm, pereżempju, fl-ITU u fl-Emerġenza. Hekk kif jien ma nistax naqbad tabib li għadu kif ħiereġ mill-Università u nibagħtu f’operating theatre biex jagħmel operazzjoni, l-istess nistgħu ngħidu għan-nurses, għax in-nurses li jaħdmu fl-operating theatres huma speċjalizzati proprju f’dak il-qasam. Oriġinarjament meta n-nurses kienu jispiċċaw il-kors tagħhom mill-Università kienu jdumu sena u nofs jitħarrġu biex jibdew jaħdmu l-Emerġenza, però llum qassarna dan il-proċess għal sitt xhur. 

Ta’ min jgħid ukoll li nurse li jkun għadu ħiereġ mill-Università jrid jieħu minn tliet xhur sa sitt xhur taħriġ biex ikun jista’ jaħdem f’operating theatre. Għalhekk ejjew ma naħsbux li dan hu xi proċess faċli.  Anke jekk inqum filgħodu u jseħħ xi miraklu u nsib 500 nurse barra l-Isptar Mater Dei, jien ma nistax inżid imqar operazzjoni waħda bihom għax, kif għedt diġà, biex dawn il-500 nurse ikunu jistgħu jaħdmu f’operating theatre, dawn iridu jagħmlu bejn tliet xhur u sitt xhur taħriġ.

Jien nista’ nassigura lil kulħadd li bħalissa qed nagħmlu proċess mgħaġġel biex isiru t-testijiet neċessarji - it-terminu eżatt huwa “medicals” - ħalli ndaħħlu 100 nurse li huma third country nationals (TCNs). Għalhekk jekk hemm xi tip ta’ idea li aħna m’aħniex nagħmlu l-almu tagħna biex inżidu n-nurses, nista’ nassigura lil kulħadd li dan huwa żball.

L-istess nistgħu ngħidu għat-tagħmir. Matul dawn l-aħħar snin it-tagħmir li aħna nużaw għall-operazzjonijiet dejjem kien skars għax il-loġistika ta’ dawn l-istrumenti nbidlet bil-konsegwenza li l-pajjiżi kollha Ewropej, inkluż pajjiżna, qed joperaw fi stat ta’ - din hija kelma ġdida – permacrisis. Għaliex? Għax minħabba l-pandemija u l-gwerer inħolqu diversi problemi bil-loġistika. Għalhekk ejjew ma mmorrux naħsbu li huwa faċli li dawk il-prodotti li huma essenzjali biex nagħmlu l-operazzjonijiet jaslu f’pajjiżna għax dawn l-affarijiet ma jseħħux billi nfaqqgħu subgħajna.

Madanakollu, Sur President, minkejja dawn il-problemi kollha, is-Central Procurement and Supplies Unit (CPSU) ta’ pajjiżna mhux talli qiegħed jagħmel l-almu tiegħu imma talli qiegħed jagħmel suċċess kbir meta kkomparat ma’ pajjiżi oħrajn għax pajjiżna huwa moqdi bi strumenti tajbin. Meta jinqala’ xi intopp bħal meta, ngħidu aħna, filgħodu l-magna li taħsel l-istrumenti ma tkunx qed taħdem tajjeb, dak mhu tort ta’ ħadd u nassumi r-responsabbiltà jien bħala l-Ministru responsabbli minn dan is-settur. Ovvjament li kieku jien għandi bżonn operazzjoni u ġejt informat li dik l-operazzjoni tħassret għax il-magna li taħsel l-istrumenti mhijiex taħdem, jien m’iniex se nwaħħal fija nnifsi.

Fl-istess ħin wieħed irid ikun konxju li n-numri ta’ operazzjonijiet li jsiru sena wara l-oħra fl-Isptar Mater Dei u fl-Isptar Ġenerali ta’ Għawdex kulma jmur dejjem qegħdin jiżdiedu, u hawn qed nirreferi kemm għal operazzjonijiet elettivi, jiġifieri għal operazzjonijiet ippjanati, kif ukoll għal operazzjonijiet ta’ emerġenza. Bħalissa m’għandix il-figuri quddiemi, imma nista’ nfornihom lill-Onor. Interpellant, u nista’ ngħid li l-operazzjonijiet fit-teatri tagħna mill-pandemija ’l hawn qegħdin jiżdiedu sena wara l-oħra.  

L-Onor. Delia rrefera għal dawk il-pazjenti li jkunu ppreparati biex jagħmlu l-operazzjoni u allura jkunu diġà sajmin. Ġieli jkun hemm każijiet fejn l-operazzjoni suppost tkun se ssir fid-9.00 a.m. imma fir-realtà din, pereżempju, issir fis-2.00 p.m. Dan m’għandux ikun. Jien nista’ naċċerta lil kulħadd mill-esperjenza tiegħi li l-ammissjonijiet tal-pazjenti li tkun se ssirilhom l-operazzjoni jkunu mifruxin fuq medda ta’ ħin kemm jista’ jkun. Però min-naħa l-oħra, jekk aħna għedna lil pazjent partikolari biex jiġi fis-1.00 p.m., aħna qatt ma nistgħu nagħtuh garanzija li l-operazzjoni se ssirlu żgur fit-3.00 p.m. Dik hija xi ħaġa li fil-prattika huwa diffiċli ħafna li tottjeniha, u dan għal diversi raġunijiet. 

Jien naħseb li l-Onor. Interpellant qiegħed jirreferi għal dawk il-pazjenti li jiddaħħlu l-Emerġenza wara li jkunu waqgħu. Dawn aħna nsejħulhom “low velocity injuries”. Ġeneralment il-pazjenti li jiddaħħlu b’dawn l-injuries ikunu anzjani li jkunu waqgħu u kisru l-għadma ta’ ġenbejhom jew idejhom, u allura isem dawn il-pazjenti jitpoġġa fuq il-lista ta’ emerġenza. Ta’ min jgħid ukoll li issa ilna x-xhur nużaw żewġ operating theatres biex isiru dawn it-tip ta’ operazzjonijiet ta’ emerġenza fil-qasam tal-ortopedija, però l-lista tkun twila, u dan għal diversi raġunijiet. Jiġifieri iva, sfortunatament jaf ikun hemm każi fejn minkejja li l-pazjent ikun ilu nofs ta’ nhar sajjem, l-operazzjoni ma ssirlux.

Kif se nipprovaw insolvu din il-problema, Sur President? Jien tkellimt mal-kap tad-Dipartiment tal-Ortopedija biex naraw kif nistgħu nsolvu din l-issue, u hemm diversi pjanijiet dwar x’nistgħu nagħmlu, fosthom li nagħmlu ring-fencing tal-operating theatre u li nużaw area oħra biex niftħu operating theatre ieħor. F’Malta għandna diversi speċjalisti ortopediċi, u fejn qed naqgħu lura anke f’dan il-qasam huwa fir-riżors uman tan-nursing. Imma kif għedt diġà, din hija xi ħaġa li qegħdin nindirizzawha mill-aħjar li nistgħu.
L-ISPEAKER: Aktar rimarki? L-Onor. Davina Sammut Hili.  

ONOR. DAVINA SAMMUT HILI: Sur President, naf li ftit tal-jiem ilu tħabbret strateġija għad-dimensja u għalhekk nixtieq li forsi l-Ministru jista’ jagħtina ftit aktar dettalji dwarha. Nixtieq nistaqsi lill-Ministru wkoll jekk għandniex numru fattwali ta’ kemm hawn nies ibatu b’din il-kondizzjoni f’Malta u Għawdex. Il-Ministeru x’qed jara li jista’ jsir, kemm fl-immedjat kif ukoll fil-futur, biex din l-istrateġija tiġi mwettqa? 

L-ISPEAKER: Il-Ministru.

ONOR. JO ETIENNE ABELA: Sur President, qabelxejn tajjeb ngħid li l-Istrateġija Nazzjonali għad-Dimensja għall-Gżejjer Maltin hija t-tieni waħda, u din se teħodna sal-2031. Jien ninsab kuntent ħafna li għandna din it-tip ta’ strateġija għax qed tpoġġi lil Malta fuq bażi ħafna aħjar minn pajjiżi avvanzati, kemm minn dawk il-pajjiżi li huma qribna kif ukoll minn dawk ’il bogħod minna. Ovvjament strateġija m’għandhiex tibqa’ fuq il-karta, u bħal fil-każ tal-ewwel strateġija, it-tieni strateġija se tkun ibbażata fuq ħafna ħidma interministerjali, għax jekk ma jkunx hemm din it-tip ta’ koperazzjoni, l-istrateġija ma tistax tiġi mwettqa.

Din l-istrateġija hija mibnija fuq seba’ pilastri. Hawnhekk nixtieq nieħu l-okkażjoni biex nirringrazzja lil kull min kien involut fil-produzzjoni tagħha għax, fil-fehma tiegħi, dan ix-xogħol sar f’ħin rekord. Jiddispjaċini jekk forsi kont nagħfashom u nsus warajhom, imma llum ir-riżultati qed jidhru. Inċidentalment il-ġimgħa l-oħra kont qiegħed fl-Istat tal-Qatar fejn rajna diversi faċilitajiet ta’ kura akuta kif ukoll faċilitajiet ta’ kura għall-anzjani. Fil-Qatar l-istrateġija għad-dimensja hija parti mill-istrateġija tagħhom għall-anzjanità, u din ukoll inzertat hija bbażata fuq seba’ pilastri. 

L-ewwel pilastru tal-istrateġija tagħhom hi l-edukazzjoni, li hija kruċjali u punt ta’ tluq importanti immens. Jien naħseb li f’pajjiżna m’aħniex neqsin milli nedukaw lis-soċjetà dwar x’inhi l-kondizzjoni tad-dimensja u kif tista’ taffettwa kemm lill-persuni li jgħixu b’din il-kondizzjoni kif ukoll lill-carers tagħhom.

Imbagħad l-istrateġija titkellem ukoll dwar kura u prevenzjoni. L-Onor. Interpellant staqsietni kemm għandna persuni f’pajjiżna li jbatu bid-dimensja. Sa sena ilu kont ngħid li għandna 7,000 però sfortunatament l-aħħar figuri juru li dik il-figura ġiet superata għax illum f’pajjiżna għandna ’l fuq minn 8,000 ruħ li nafu li jbatu mid-dimensja. Fil-fatt nista’ ngħid li mill-ħafna mard li aħna niltaqgħu miegħu fil-qasam tal-mediċina, żgur u mhux forsi li d-dimensja hija l-akbar sfida - jien nobgħod nuża l-kelma “sfida” meta nitkellem dwar il-kondizzjoni tad-dimensja għax aktar hija realtà - tas-soċjetà u tal-mediċina moderna.

L-ISPEAKER: L-Onor. Alex Borg.

ONOR. ALEX BORG: Sur President, jista’ l-Ministru jikkonfermalna fiex wasal il-pjan biex ikun hemm investiment ġdid fi spiżerija ġewwa l-Isptar Ġenerali ta’ Għawdex?

L-ISPEAKER: Il-Ministru.

ONOR. JO ETIENNE ABELA: Nimmaġina li l-Onor. Interpellant qed jirreferi għar-reconstitution pharmacy. Ta’ min jgħid li r-reconstitution pharmacy hija dik it-tip ta’ spiżerija li fiha jiġu mħallta u ppreparati l-mediċini sabiex jiġu mogħtija lill-pazjenti.

ONOR. ALEX BORG: Point of clarification, Sur President.

L-ISPEAKER: L-Onor. Alex Borg, on a point of clarification.

ONOR. ALEX BORG: Sur President, jien mhux għar-reconstitution pharmacy kont qed nirreferi imma għal spiżerija normali, jiġifieri għal spiżerija generic. Fi żmien id-Deputat Prim Ministru u l-Eks Ministru għas-Saħħa Chris Fearne kien hemm il-wegħda li se jsir investiment fuq il-generic pharmacy tal-Isptar Ġenerali ta’ Għawdex. Fiex wasal dan il-pjan? Saret sejħa għall-applikazzjonijiet? 

L-ISPEAKER: Il-Ministru.

ONOR. JO ETIENNE ABELA: Skużani mela, fhimt lill-Onor. Interpellant ħażin. Il-pjanijiet li 
għandna biex nagħmlu spiżerija ġdida fl-Isptar Ġenerali ta’ Għawdex jinkludu li parti minn din l-ispiżerija tkun reconstitution pharmacy. Dawn il-pjanijiet qegħdin fi stadju avvanzat u l-unika issue li kellna kienet li s-sit fejn kienet se ssir din l-ispiżerija oriġinarjament se jiġi mibdul kif se nħabbar matul il-ġimgħat li ġejjin. Però nwiegħed lill-Onor. Interpellant li fi ftit ġimgħat oħra se nkun qed nispjega eżatt fejn se tkun din l-ispiżerija u fiex se jkun jikkonsisti l-proċess biex din l-ispiżerija titlesta.

L-ISPEAKER: L-Onor. Rosianne Cutajar.

ONOR. ROSIANNE CUTAJAR: Sur President, bħalissa f’Ħal Qormi għaddejjin ix-xogħlijiet ta’ manutenzjoni u rinnovar fuq iċ-Ċentru tas-Saħħa ta’ Ħal Qormi. Għaldaqstant nixtieq nistaqsi lill-Ministru jekk hemmx il-ħsieb li nkomplu nżidu s-servizzi li jingħataw fiċ-ċentri tas-saħħa biex ovvjament inkomplu nnaqqsu l-piż minn fuq l-Isptar Mater Dei. Niftakar li meta jien kont sindku ta’ Ħal Qormi konna pproponejna li jinbena sular ieħor sabiex b’hekk inkunu nistgħu nżidu n-numru ta’ servizzi filwaqt li nkabbru l-ispazju ta’ dan iċ-ċentru tas-saħħa li fih jilqa’ lil diversi persuni mill-akkwati ta’ dan ir-raħal. 

L-ISPEAKER: Il-Ministru.

ONOR. JO ETIENNE ABELA: Sur President, għalkemm sfortunatament għad ma kellix ċans inżur iċ-Ċentru tas-Saħħa ta’ Ħal Qormi, f’dan iċ-ċentru aħna beħsiebna nwaqqfu ċentru ta’ eċċellenza ta’ kura fil-komunità li tispeċjalizza fid-dijabete. Ta’ min jgħid li dan se jkun one-stop shop, jiġifieri l-pazjent hemmhekk se jiġi trattat b’mod ħolistiku għax se jkunu qed jarawh speċjalisti f’oqsma differenti, fosthom fl-oqsma tal-podjatrija, tal-fiżjoterapija, tad-dijabete, tal-għajnejn u saħansitra tal-occupational therapy, li huwa qasam ġdid għal dan iċ-ċentru.

L-ISPEAKER: Grazzi. Il-ħin tal-Mistoqsijiet għadda. Ngħaddu issa għal Tqegħid ta’ Karti. Il-Ministru Owen Bonnici.

TQEGĦID TA’ KARTI 

ONOR. OWEN BONNICI (Ministru għall-Wirt Nazzjonali, l-Arti u l-Gvern Lokali): Sur President, inqiegħed fuq il-Mejda tal-Kamra: 

Rapporti annwali u stqarrijiet finanzjarji tal-Public Broadcasting Services Ltd (PBS) għas-snin 2013, 2014, 2015, 2016, 2021 u 2022, bi tweġiba għall‑mistoqsija parlamentari 15961.

L-ISPEAKER: Il-Ministru Byron Camilleri.

ONOR. BYRON CAMILLERI (Ministru għall-Intern, is-Sigurtà, ir-Riforma u l-Ugwaljanza): Sur President, inqiegħed fuq il-Mejda tal-Kamra:

Tagħrif dwar kontravvenzjonijiet maħruġa mill-Korp tal-Pulizija u l-Aġenzija LESA relatati mal-ambjent maqsuma skont il-lokalità għas-snin bejn l-2020 u l-2023, bi tweġiba għall‑mistoqsija parlamentari 16187.

L-ISPEAKER: Il-Ministru Jo Etienne Abela.

ONOR. JO ETIENNE ABELA: Sur President, inqiegħed fuq il-Mejda tal-Kamra: 

Screenshot tal-web page tas-CPSU li turi informazzjoni dwar liema mediċini kienu out of stock fid-19 ta’ Frar 2024, bi tweġiba għall‑mistoqsija parlamentari 14132;

Tagħrif dwar in-numru ta’ mwiet ta’ persuni residenti f’Malta u Għawdex fis-sena 2022 maqsuma skont il-kawża tal-mewt, bi tweġiba għall-mistoqsija parlamentari 16663;

f’isem il-Ministru għall-Agrikoltura, is-Sajd u d-Drittijiet tal-Annimali nqiegħed fuq il-Mejda tal-Kamra:

Informazzjoni dwar in-numru ta’ impjegati fid-dekasteru li jaqa’ taħt il-Ministru għall-Agrikoltura, is-Sajd u d-Drittijiet tal-Annimali, bi tweġiba għall‑mistoqsija parlamentari 15697;



Mappa tal-gżejjer Maltin u tabella li juru ż-żoni minn fejn jista’ jsir sajd bl-imrejkba, bi tweġiba għall‑mistoqsija parlamentari 15699; u

f’isem il-Ministru għall-Ġustizzja u r-Riforma tas-Settur tal-Kostruzzjoni nqiegħed fuq il-Mejda tal-Kamra:

Avviż Legali Nru 36 tal-2024 – Regolamenti tal-2024 li jemendaw ir-Regolamenti dwar il-Liċenzjar għall-Industrija tal-Kostruzzjoni;

Avviż Legali Nru 37 tal-2024 – Regolamenti tal-2024 li jemendaw ir-Regolamenti dwar l-Evitar ta’ Ħsara lil Proprjetà ta’ Terzi Persuni; u

Avviż Legali Nru 38 tal-2024 – Regolamenti tal-2024 dwar l-Obbligi ta’ Assigurazzjoni ta’ Siti ta’ Kostruzzjoni.

L-ISPEAKER: Is-Segretarju Parlamentari Glenn Bedingfield.

ONOR. GLENN BEDINGFIELD (Segretarju Parlamentari għall-Indafa Pubblika): Sur President, f’isem il-Ministru għat-Turiżmu u l-Indafa Pubblika nqiegħed fuq il-Mejda tal-Kamra:

Tabella li turi l-arretrati li l-Awtorità Maltija għat-Turiżmu għandha tiġbor minn operaturi turistiċi għas-snin bejn l-2013 u l-2022, bi tweġiba għall‑mistoqsija parlamentari 16551.

L-ISPEAKER: Ninforma lill-Kamra li skont paragrafu (4) tal-artikolu 120B tal-Ordnijiet Permanenti tal-Kamra, fil-laqgħa tal-lum tal-Kumitat Permanenti dwar il-Kontijiet Pubbliċi l-Onor. Davina Sammut Hili, l-Onor. Naomi Cachia u l-Onor. Ivan Castillo kienu qed jissostitwixxu lill-Onor. Clayton Bartolo, lill-Onor. Glenn Bedingfield u lill-Onor. Claudette Buttigieg rispettivament.

Stqarrijiet Ministerjali? Mozzjonijiet? Ordnijiet tal-Ġurnata.

L-ordni għat-Tieni Qari ġie moqri.
Ikompli mis-26 ta’ Frar, 2024.
Il-mistoqsija reġgħet tqiegħdet.

L-ISPEAKER: Rimarki? L-Onor. Darren Carabott.

ONOR. DARREN CARABOTT: Sur President, madwar sentejn ilu waqt il-kampanja elettorali niftakar li kellna diskussjoni u jien ridt nirrakkonta episodju ta’ persuna sabiex inwassal punt partikolari. Kont qed nagħmel il-house visits, bħal kull Deputat hawn ġew, u niftakar li kienet kellmitni persuna anzjana u qaltli li huwa importanti li mmur għandha dakinhar stess. Niftakar li meta jien mort għandha u bdiet taqsam il-ħsibijiet tagħha miegħi, hi kellha inkwiet wieħed li forsi għal ħafna minna hawn ġew huwa nkwiet żgħir. 

Fil-fatt l-inkwiet li kellha kien li kienet ilha ġimgħat tistenna li tissewwa bozza maqtugħa barra l-bieb tagħha, però meta tibda tisma’ r-raġuni għalfejn din l-anzjana kienet inkwetata, tkun tista’ tifhimha aħjar. Fil-fatt din qaltli li hi tinkwieta li fid-dlam jista’ jidħol xi ħadd għandha, isibha waħedha u jisraqha, bħalma għadhom kif serqu lil xi ħaddieħor li joqgħod tliet bibien ’il fuq minnha. Qaltli wkoll li billejl ma tkunx tista’ tagħlaq għajn m’għajn meta taf li fit-triq tagħha diġà kien hemm min safa vittma ta’ serqa.

Meta wieħed joqgħod jirrifletti dwar dak li qaltli l-anzjana, jirrealizza li dik il-bozza għall-anzjana kienet tfisser serħan il-moħħ għax biha kellha moħħha mistrieħ li fit-triq tagħha hemm id-dawl u allura jekk fit-triq tkun se ssir xi ħaġa ħażina, aktar hemm ċans li wieħed ikun jista’ jara x’qed jiġri. Però minħabba din il-bozza maqtugħa, din l-anzjana ma kinitx komda tgħix fid-dar tagħha stess, jiġifieri fl-aktar post li suppost ilkoll kemm aħna nsibu s-serħan u r-refuġju tagħna fih. Għalhekk meta nkunu qed nitkellmu dwar kemm għandna bżonn naraw li jkollna sens ta’ sigurtà, serħan il-moħħ, sens ta’ ordni fil-pajjiż, sens ta’ dixxiplina, sistema ta’ inforzar li taħdem u liġi li ma tkunx qiegħda biss fuq il-karta imma li tkun qiegħda wkoll tiġi inforzata, bilfors li trid tibda mill-aktar affarijiet bażiċi billi tistaqsi: Hemm komunitajiet li qed iħossuhom xi ftit jew wisq imbeżżgħa fid-djar tagħhom? 

Hemm komunitajiet li m’għandhomx daqstant is-serħan tal-moħħ li qed jgħixu fl-aktar post ta’ refuġju għalihom u li fih isibu sens ta’ serħan? Għal ħafna minna d-dar tagħna hija d-dinja tagħna, u allura ejjew nibdew naraw li meta jkun hemm bżonn nindirizzaw kwestjonijiet ta’ sigurtà, ta’ ordni u ta’ intern fil-pajjiż ma noqogħdux nitkellmu biss u nieqfu hemm. Huwa tajjeb li nitkellmu dwar is-sitwazzjoni f’postijiet pubbliċi u fit-toroq tagħna, kif fil-fatt se nkun qed nagħmel jien, però ejjew inħarsu wkoll lejn dak li qed jiġri fil-komunitajiet u fid-djar tagħna għax meta nħarsu lejn l-istatistika ma tantx insibu affarijiet li għandna nkunu kuntenti bihom.

Sur President, normalment jien m’iniex xi persuna li nħobb nagħti ġudizzju fuq in-numri biss, però n-numri jitkellmu ħafna għax jagħtuk indikazzjoni ta’ fejn għandek tiffoka l-ħidma u r-riżorsi tiegħek sabiex tasal għal riżultati aħjar. Wara kollox il-ħajja tal-poplu tagħna u s-serħan tal-moħħ tiegħu huma l-qofol tar-raġuni li għaliha aħna qegħdin f’din il-Kamra niddiskutu u nieħdu d-deċiżjonijiet. Iva, aħna niġu hawnhekk ta’ kuljum bil-għan li nfasslu ħajja aħjar għall-Maltin u l-Għawdxin.

L-ewwel għamilt referenza għan-numri, u jien lill-Ministru għall-Intern, is-Sigurtà, ir-Riformi u l-Ugwaljanza Byron Camilleri għamiltlu numru ta’ domandi. Sal-bieraħ stess ħarġet statistika li tgħid illi matul dawn l-aħħar ħames snin ir-rapporti ta’ vjolenza domestika splodew. Issa kif nafu, il-każijiet ta’ vjolenza domestika mhux dejjem jiġu rrapportati, iżda anke mir-rapporti li jsiru wkoll qed nesperjenzaw żieda ta’ reati f’dak li għandu x’jaqsam ma’ vjolenza domestika.

Jien staqsejt lill-Ministru wkoll sabiex jagħtini informazzjoni dwar in-numru ta’ reati kriminali li seħħew fil-lokalitajiet tagħna u għamilt analiżi qasira. Dan għamiltu billi qbadt il-lokalitajiet kollha, qbadt ir-reati kriminali kollha li skont ma qalli l-Ministru seħħew is-sena li għaddiet, u flimkien magħhom qbadt ukoll il-popolazzjoni ta’ kull lokalità. Imbagħad meta sirt naf kemm twettqu reati kriminali kkomparati mal-popolazzjoni qabbilt l-aħħar sentejn, u jirriżulta li mill-aktar ħames lokalitajiet li fihom twettqu reati skont il-popolazzjoni, erbgħa minnhom baqgħu l-istess.

Mela hawn wieħed jista’ jikkonkludi mill-ewwel li ma ħdimniex biżżejjed biex naraw li minn sena għall-oħra r-reati kriminali li jseħħu f’dawn l-erba’ lokalitajiet jonqsu. Dan ifisser li għal sentejn konsekuttivi r-residenti ta’ dawn l-erba’ lokalitajiet kienu aktar suxxettibbli li jkunu vittmi ta’ reati kriminali meta kkomparati mal-lokalitajiet l-oħra. Ta’ min jgħid li dawn l-erba’ lokalitajiet li qed nirreferi għalihom huma l-Furjana, il-Belt Valletta, San Ġiljan u l-Marsa. Din hija l-indikazzjoni ta’ kalkolu li għamilt u li turik is-sitwazzjoni li qegħdin jgħixu fiha numru ta’ nies f’pajjiżna. Meta aħna għandna xi ħaġa li qed narawha sseħħ konsistentement u li qed tibqa’ ma tiġix indirizzata, allura dan ifisser li hemm nuqqas f’dawk li huma riżorsi, nuqqas f’dak li hu inforzar, kif ukoll nuqqas fil-mod li bih qed nassiguraw li dawn ir-reati jonqsu.

Sur President, m’iniex se nibqa’ nitkellem dwar numri. Issa se nitkellem ftit dwar is-sitwazzjoni fit-toroq tagħna, li sfortunatament kulħadd jaf x’inhi. Din il-ġimgħa stess kien hemm rapport ta’ persuna li ħarġet minn vettura rrabjata f’nofs ta’ triq, u sfortunatament din saret xi ħaġa ta’ kuljum. Illum ma trid xejn biex waqt li tkun qed issuq, titla’ t-tempra u jinqala’ xi diżgwid. Naraw anke numru ta’ filmati jduru fuq il-midja soċjali li juru xi jkun qed jiġri mhux biss fit-toroq tagħna imma anke f’postijiet pubbliċi li jiffrekwentaw il-familji u ż-żgħażagħ. Wieħed m’għandux jagħlaq għajnejh għal dawn it-tip ta’ filmati, daqslikieku mhu qed jiġri xejn. Wara kollox kellna dikjarazzjoni mill-Prim Ministru stess li ma jħossux komdu li jafda lil bintu timxi waħedha fit-toroq tal-Belt Valletta. 

L-Oppożizzjoni ilha titkellem dwar dan, u allura la issa għandna anke lill-Prim Ministru jgħid dan id-diskors, dan ifisser li verament għandna problema biex nallokaw ir-riżorsi neċessarji bil-għan li nindirizzaw il-problema tas-sigurtà f’pajjiżna. Issa l-ewwel tkellimt dwar in-nuqqas ta’ sigurtà fid-dar mil-lat ta’ serq, iżda kulħadd jaf li hemm każijiet oħra li jwasslu biex wieħed ma jħossux sigur f’daru. Biżżejjed insemmi t-traġedji ta’ Miriam Pace, ta’ Jean Paul Sofia kif ukoll ta’ dik il-familja li l-proprjetà tagħha sfat imġarrfa f’Tal-Pietà u li, b’konsegwenza ta’ dan, spiċċat tgħix b’diffikultajiet u bi problemi kbar. Hawn ta’ min isemmi wkoll każ li ġara ftit tal-ġimgħat ilu fil-Gżira fejn faċċata ta’ proprjetà spiċċat waqgħet fit-triq. Mhuwiex aċċettabbli li jkollna mqar każ wieħed ta’ nuqqas ta’ sigurtà fid-djar tagħna għax kif spjegajt diġà aktar kmieni, ir-refuġju u s-serħan tal-moħħ tagħna hija d-dar.

S’issa tkellimt dwar il-konsegwenzi reali li jġarrbu n-nies wara n-nuqqas ta’ azzjoni li jkun hemm min-naħa tal-politiku, imma issa rridu niffokaw aktar fuq id-deċiżjonijiet li għandhom jittieħdu mill-politiċi, u allura mill-Gvern, biex inbiddlu dawn ir-realtajiet. Għandna bżonn nassiguraw li nindirizzaw in-nuqqasijiet li jeżistu fis-sistema tal-korpi dixxiplinati tagħna, fosthom in-nuqqas ta’ allokazzjoni fir-riżorsi li nagħtuhom, u dan għandna nagħmluh billi nassiguraw li jkollhom ir-riżorsi disponibbli bil-għan li nagħmlu differenza f’dak li għandu x’jaqsam mas-sigurtà f’pajjiżna. 

Jien ngħid li bħalissa s-sitwazzjoni ta’ sigurtà f’pajjiżna hija infeliċi għax allaħares inkunu kuntenti bis-sitwazzjoni attwali. Hija xi ħaġa ovvja li l-korpi dixxiplinati jkollhom ċerti limitazzjonijiet f’dawk li huma riżorsi ġaladarba llum qed inġebbdulhom ir-riżorsi li għandhom bżonn. Biżżejjed ngħid li fl-2013 kien hawn ħafna aktar pulizija milli għandna llum għan-numru ta’ persuni per capita li kienu jgħixu f’Malta dak iż-żmien. Għalkemm matul dawn l-aħħar għaxar snin il-popolazzjoni kibret, ma żidniex in-numru ta’ persuni fil-korpi dixxiplinati paripassu maż-żieda fil-popolazzjoni.

Hawnhekk ippermettili wkoll nagħmel punt ta’ opinjoni politika. Jien naqbel li jinħolqu units ġodda fil-Korp tal-Pulizija, kif fil-fatt ġara, però dan m’għandux isir a skapitu ta’ units u ta’ uffiċjali oħrajn, biex sempliċement nidhru li qed nagħmlu xi ħaġa, għax b’dan il-mod inkunu qed inżarmaw knisja biex narmaw oħra. Ittieħdu deċiżjonijiet tajbin ukoll, mela le! Pereżempju, ftit ilu konna qed niddiskutu Abbozz ta’ Liġi li ttrasferixxa l-proċess tal-ħruġ tal-kondotti mingħand il-Korp tal-Pulizija għal għand id-Dipartiment tal-Ministeru għall-Ġustizzja u r-Riforma tas-Settur tal-Kostruzzjoni. 

Għaliex le, Sur President? Lejn dawk id-direzzjonijiet irridu mmorru. Wara kollox m’hemm l-ebda raġuni għaliex l-uffiċjal li joħroġ iċ-ċertifikati tal-kondotta għandu jkun uffiċjal tal-Pulizija. Huwa tajjeb li nibqgħu nieħdu deċiżjonijiet bħal dawn għax minħabba li l-popolazzjoni qed tikber, illum il-korpi dixxiplinati huma mgħobbijin iżżejjed bix-xogħol u ma jistgħux ilaħħqu. Illum għandna sitwazzjoni fejn filwaqt li n-numru ta’ reati u ta’ rapporti li jidħlu fil-Korp tal-Pulizija qed jiżdied, in-numru ta’ uffiċjali fil-korpi dixxiplinati tagħna qed jonqos.

Hemm bżonn nindirizzaw din il-problema billi, fost oħrajn, ninċentivaw is-settur tas-sigurtà tagħna. B’liema mod? Ħalli nagħti eżempju prattiku. Għall-inqas din hija l-opinjoni tiegħi, imma naħseb li hawn min jaqbel magħha. Niftakar li meta kont għadni student, quddiem l-iskola kien ikun hemm uffiċjal tal-Pulizija biex jagħlaq it-triq, u bil-preżenza ta’ dak il-pulizija kien ikun hemm sens ta’ serħan il-moħħ. Niftakar ukoll li filgħodu meta konna niltaqgħu ma’ dan il-pulizija aħna u deħlin l-iskola konna ngħidulu “Bonġu, Sir!” għax aħna konna niġu mgħallma li meta naraw uffiċjal liebes l-uniformi rridu nġibulu rispett għax huwa qiegħed hemmhekk biex jidderieġi l-ordni pubblika bħala prekawzjoni u sens ta’ sigurtà ħalli kemm jista’ jkun ma jseħħux inċidenti. 

Illum ikolli ngħid b’dispjaċir li dak is-sens ta’ rispett għal uffiċjal liebes l-uniformi dejjem qed jonqos fis-soċjetà tagħna, u jien m’iniex qed ngħid dan b’disprezz għal dawn l-uffiċjali iżda qed ngħid dan biex nassiguraw li bid-deċiżjonijiet li nkunu qed nieħdu, inkunu qed inkabbru r-reputazzjoni tal-korpi dixxiplinati tagħna, inkunu qed inkabbru s-saħħa fl-influwenza tal-ordni pubblika u nkunu qegħdin ukoll nagħtu r-riżorsi kollha neċessarji biex nerġgħu ndaħħlu s-sens ta’ ordni fis-soċjetà tagħna. Huwa importanti li l-poplu jħoss ruħu sigur fit-toroq tagħna għax jaf li hemm xi ħadd li qed jgħasses u jieħu azzjoni jekk allaħares qatt tinqala’ xi ħaġa, però sfortunatament illum is-sitwazzjoni mhijiex hekk, u se nagħti xi eżempji prattiċi biex insaħħaħ l-argument tiegħi. 

Pereżempju, ejjew ngħidu li jien qed inħoss li sofrejt inġustizzja għax xi ħadd wettaq fuqi reat kriminali, u allura mmur l-għassa tal-Pulizija biex nagħmel ir-rapport. Illum għandna sitwazzjoni fejn anke biex tagħmel rapport trid toqgħod tistenna għax minħabba li l-uffiċjali tal-Pulizija mhumiex qegħdin ilaħħqu max-xogħol li għandhom, ma jkunux jistgħu jaqdu lil dak li jkun mal-ewwel bil-konsegwenza li min jidhirlu li sofra inġustizzja jkollu joqgħod jistenna. Illum qed ikun hemm min saħansitra jiskoraġġixxi li jsir ir-rapport. Ma nistgħux nibqgħu f’sitwazzjoni fejn anke fuq l-aktar ħaġa bażika bħalma hu li wieħed imur jagħmel rapport fl-għassa jkollna l-problemi. Issa ħalli nimxi pass ieħor billi nirreferi għall-Qorti.

Ejjew ngħidu li sar ir-rapport, inħarġu ċ-charges u se jeħel xi ħadd il-Qorti. Jien nistaqsi: Għaliex għandu jkun hemm dan id-dewmien kollu, speċjalment meta l-każijiet ikunu jirrigwardaw vjolenza domestika? Issa jien naf li ttieħdu deċiżjonijiet matul dawn l-aħħar snin f’dan ir-rigward, mela le! Ittieħdu deċiżjonijiet, però huma biżżejjed biex meta xi ħadd iwettaq reat, dan ikun jaf li fi ftit ġimgħat se jittella’ l-Qorti? Għadna ma wasalniex sa hemmhekk, imma ’l hemmhekk irridu nimmiraw, u dan qed ngħidu b’sens kostruttiv. Ittieħdu deċiżjonijiet, imma ttieħdu biżżejjed? Ma naħsibx, u nemmen li hemm bżonn jittieħdu aktar. Jew inkella kemm-il darba jsiru rapporti, jinħarġu ċ-charges, in-nies jieħdu l-leave biex imorru l-Qorti, inkluż ix-xhieda, u wara li dawn jagħmlu nofs ta’ nhar jistennew il-kawża tmur quddiem il-Maġistrat, tinħareġ ir-riferta, li hi l-karta li permezz tagħha l-persuna akkużata tkun ġiet notifikata biċ-charges, il-kawża tiġi preskritta u kulħadd jittellaq ’il barra! 

Jiġifieri issa sirna anke naqbdu u ntajru l-kawżi minn fuq il-listi amministrattivament u b’mod sistematiku?! Dan mhuwiex sens ta’ ġustizzja. X’sens ta’ ġustizzja hemm għal dik il-persuna li tkun għamlet rapport għax sfat vittma, qagħdet tistenna x-xhur biex tittella’ l-Qorti, u mbagħad meta fl-aħħar tmur quddiem il-Qorti, il-kawża tiġi preskritta u jkollha titlaq ’il barra? X’sens ta’ ġustizzja hemm għal dak ix-xhud li qagħad jieħu nofs ta’ nhar leave mix-xogħol tiegħu għax irid jgħin lill-vittma biex jitlagħlu xhud u mbagħad meta dan imur il-Qorti nqalftuh ’il barra għax il-kawża tkun ġiet preskritta? 

Dan mhuwiex is-sens ta’ ġustizzja li ħaqqha s-soċjetà tagħna. Imbagħad wieħed irid jara għaliex il-kawżi jkunu ġew preskritti wkoll, għax in-notifika, li trid issir minn uffiċjal tal-Pulizija, ma ssirx fil-ħin minkejja li wħud mill-persuni li jkunu ġew imressqa l-Qorti jkunu persuni li ma jaħdmux jew persuni anzjani, jiġifieri minkejja li m’għandux ikun diffiċli għall-pulizija biex ikun jaf fejn jista’ jsibhom. Issa r-realtà hi li dan jiġri għax l-uffiċjali tal-Pulizija huma diġà mgħobbijin biżżejjed biex ikunu jridu jlaħħqu man-notifiki wkoll. Biżżejjed ngħid li fil-Qrati Inferjuri l-każijiet iridu jitmexxew mill-prosekuzzjoni, jiġifieri mill-uffiċjali tal-Pulizija. 

Fil-fatt illum għandna sitwazzjoni fejn ikollok tliet uffiċjali tal-pulizija li jkunu jridu jlaħħqu ma’ turrun ta’ każijiet filwaqt li fuq in-naħa l-oħra dejjem ikollok avukat frisk għal każ wieħed. Dan ifisser li filwaqt li fuq naħa jkollok avukat li jkun qed jiffoka fuq każ wieħed jew forsi massimu ta’ tliet każijiet f’isem il-klijenti tiegħu, fuq in-naħa l-oħra jkollok tlieta jew erba’ uffiċjali tal-Korp tal-Pulizija li jkunu jridu jlaħħqu ma’ lista twila ta’ każijiet. Imma dan hu ġust? Jien nistaqsi: Hawnhekk qed naraw bilanċ jew qed naraw sproporzjon? Forsi wieħed jista’ jargumenta li s-sistema dejjem hekk kienet. Imma jekk is-sistema mhijiex qed taħdem, allura m’għandniex naraw li ntejbuha? 

Rigward il-kwestjoni tal-kondotti rrid ngħid li  ntlaħaq qbil bejn iż-żewġ naħat tal-Kamra, u allura ejjew ħalli mmexxu. Però issa għandna naraw li mmexxu anke meta niġu għat-tħaddim tal-ġustizzja. Hemm bżonn li wieħed ikun jaf li hemm konsegwenza jekk iwettaq reat, anke meta wieħed ikun għadu qed jaħsibha jekk iwettaqx dak ir-reat jew le. Issa hawn qed nitkellem fuq prinċipji bażiċi u sa ċertu punt anke ekonomiċi, għax meta wieħed ikun se jwettaq reat jiżen sew x’inhuma l-benefiċċji u r-riskji ta’ dak li jkun se jagħmel, jiġifieri jevalwa kemm se jkun qed jiggwadanja flus jekk, pereżempju, iwettaq serqa u min-naħa l-oħra kemm hu kbir ir-riskju li jinqabad u jeħel il-ħabs. Jien nistaqsi: Qegħdin naraw li ndaħħlu biżżejjed deterrenti biex dak li jkun jaħsibha darbtejn qabel ma jwettaq reat? Jeżisti dan is-sens? Jien ngħid li le, għax sfortunatament f’pajjiżna qed jonqos dak is-sens li jekk jien se nagħmel xi ħaġa ħażina se nbati l-konsegwenza għal dak l-att li nkun għamilt.

Sur President, irridu nifhmu li jekk lill-korpi dixxiplinati nagħtuhom ir-riżorsi kollha neċessarji biex ngħinuhom fix-xogħol tagħhom, inkluż ir-riżorsi umani, il-ħidma se tiżdied, hekk kif se jiżdiedu wkoll l-ordni, il-paċi pubblika, is-serħan tal-moħħ u s-sigurtà f’pajjiżna. Din hija d-direzzjoni li rridu mmorru fiha. Imbagħad ikollna kummenti li, bir-rispett kollu, għax in-naħa tal-Oppożizzjoni temmen li għandu jkun hemm investiment fil-Forzi Armati tagħna kif ukoll f’dawk tal-Unjoni Ewropea, min jgħidhom jaqa’ f’sens ta’ popoliżmu sfrenat għax iġib l-argument li investiment fl-Armata jfisser gwerra. Le, investiment fl-Armata ma jfissirx gwerra imma jfisser li għandna bżonn sens ta’ difiża. 

Jien għadni kif ġibt l-argument li jekk lill-uffiċjali tal-korpi dixxiplinati tagħna nallokawlhom ir-riżorsi neċessarji jkun hawn aktar ordni u serħan tal-moħħ fil-pajjiż, għax dan ifisser li min qed jaħsibha biex iwettaq reat, issa se jaħsibha darbtejn, tlieta, erbgħa, jew jiddeċiedi li ma jwettaqx ir-reat mal-ewwel, u dan japplika wkoll għall-Forzi Armati tagħna. L-investiment tagħna fil-Forzi Armati ta’ pajjiżna jfisser li qegħdin nieħdu prekawzjoni u li qegħdin nieħdu deċiżjonijiet sabiex inħarsu l-paċi pubblika. 

Għandna naraw ukoll li l-Forzi Armati tagħna jkunu mgħammra bl-aħjar riżorsi possibbli għall-kontribut tagħhom fil-ħidma tas-salvataġġi li jagħmlu. Għalhekk huwa tajjeb li nħarsu lejn l-investiment fil-Forzi Armati tagħna wkoll, u mhux naqbdu u nagħmlu stqarrijiet b’mod ġeneralizzat li investiment fil-Forzi Armati tagħna jfisser gwerra. Le, jekk dik hi l-politika tal-Gvern, il-politika tal-Oppożizzjoni mhijiex hekk! Il-politika tal-Oppożizzjoni hi li nipprovdu r-riżorsi neċessarji lill-korpi dixxiplinati tagħna biex b’hekk ikollna sens ta’ ordni, sens ta’ sigurtà u serħan il-moħħ fit-toroq u fid-djar ta’ pajjiżna.

Sur President, huwa importanti wkoll li fuq livell politiku jkun hemm trasparenza sħiħa f’dak li jkun qed isir fil-korpi dixxiplinati tagħna. M’iniex qed ngħid li jekk ikollok investigazzjoni pendenti, għandek taqbad u tiżvela kollox. Mhux ovvja li le?! Mhux ovvja li hemm investigazzjonijiet li għandhom jibqgħu kunfidenzjali?! Mhux ovvja li hemm investigazzjonijiet li l-Pulizija ma tista’ tiżvela xejn dwarhom?! Mhux hekk qed ngħid jien! Jien qed ngħid li meta jkollok investigazzjonijiet ta’ ċerta portata, speċjalment meta fil-bidu tal-mandat tiegħek tkun intrabatt li se tkun aktar trasparenti, hemm bżonn turi li l-ħidma qed issir. M’hemmx għalfejn tiżvela l-investigazzjoni u lanqas hemm għalfejn tiżvela informazzjoni importanti. Però huwa tajjeb li jkollna s-serħan tal-moħħ li l-istituzzjonijiet dixxiplinarji ta’ pajjiżna qegħdin jaħdmu u li jkunu l-istess istituzzjonijiet li juruna li qegħdin jaħdmu. 

Għax s’issa x’azzjonijiet rajna jittieħdu kontra l-ħuta l-kbira, Sur President? Suppost għandna istituzzjoni li ma tħares lejn wiċċ ħadd meta tiġi biex tressaq lin-nies. Però jien nerġa’ nistaqsi: X’deċiżjonijiet rajna jittieħdu kontra l-kbir biex b’hekk inkunu nistgħu naraw li l-liġi qed tiġi applikata bl-istess mod għal kulħadd? Huwa proprju hawnhekk fejn jibdew jitqajmu d-domandi. Meta kien hemm ġlieda f’nofs ta’ triq, l-uffiċjali tal-Pulizija ma qagħdux jaħsbuha darbtejn biex iwettqu d-dover tagħhom billi jintervjenu bil-għan li jżommu l-paċi pubblika, u min kien involut f’dik il-ġlieda daħal fl-inkwiet. 

Meta jkun hemm bżonn ħidma ta’ salvataġġ, il-membri tal-Forzi Armati jaqbdu u jmorru jsalvaw lin-nies, kif wara kollox għandu jkun. Meta sseħħ traġedja bħal dik li ġrat fil-Gżira fejn, kif għedt diġà, waqgħet faċċata ta’ proprjetà, jew inkella meta sseħħ xi traġedja bħal dik ta’ Jean Paul Sofia u Miriam Pace, il-membri tad-Dipartiment għall-Protezzjoni Ċivili jaqbdu u jidħlu biex isalvaw in-nies li jkunu fil-periklu mingħajr ma jħarsu lejn uċuh. Anke l-gwardjani fil-Ħabs ta’ Kordin jintervjenu fil-ħin mingħajr ma jħarsu lejn wiċċ ħadd.

Issa jien nippretendi li bħalma dawn l-uffiċjali li semmejt jagħmlu xogħolhom, l-istess għandhom jagħmlu l-kapijiet tagħhom, għax jekk ma titteħidx l-istess azzjoni minn min qed imexxi, allura x’motivazzjoni għandu l-uffiċjal ta’ taħtu biex jieħu l-azzjoni hu? Sfortunatament illum f’pajjiżna l-eżempju qed jagħtihulna ż-żgħir, imma fir-realtà l-eżempju għandu jagħtih min qed imexxi. Huwa għalhekk li aħna l-Membri ta’ din il-Kamra għandu jkollna l-konvinzjoni li ndaħħlu sens ta’ trasparenza fil-ħidma tagħna u li nuru li din il-ħidma qed issir; biex inserrħu moħħ il-poplu li m’għandniex istituzzjonijiet li qed iħarsu lejn l-uċuħ qabel ma jieħdu d-deċiżjonijiet. 

Sur President, f’pajjiżna għandna vantaġġ kbir għax minbarra li għandna l-vantaġġ li aħna żgħar - u allura n-nies tagħna mhumiex biss numri imma huma persuni, huma stejjer u huma ħajjiet - għandna wkoll vantaġġ ieħor li nistgħu nikkontrollaw il-fruntieri tagħna. Peress li pajjiżna huwa gżira, wieħed jista’ jiġi permezz tal-baħar jew permezz tal-ajru, imma aħna kulma għandna huwa ajruport u port wieħed, mhux bħal pajjiżi oħra. Mela allura aħna għandna l-opportunità li, b’differenza minn pajjiżi oħrajn, ikollna kontroll sew fuq is-sistema tas-sigurtà tagħna dwar min jidħol u joħroġ mill-pajjiż. 

Huwa tajjeb li jkollna sens ta’ trasparenza u sistema li taħdem għax nafu li kellna numru ta’ każijiet fejn persuni, minkejja li kellhom numru ta’ kondizzjonijiet mill-Qorti, qabdu u ħarbu mill-pajjiż. Għandna wkoll numru ta’ persuni li jidħlu fil-pajjiż mingħajr ma nkunu nafu. Imma kif jista’ jkun?! Huwa tajjeb li sar investiment bħal dak li sar fl-aġenzija Identità. Però sar rebranding? Sar revamping fis-sistema? Saret dik il-bidla li verament għandna bżonn biex nassiguraw li jkollna sistema li qed taħdem u li qed taġġorna ruħha? Għax mir-riżultati ma jidhirx li dan hu l-każ. Ma jidhirx li hu l-każ li l-investiment qed imur fejn verament għandna bżonn.

Sur President, kif għedt diġà, pajjiżna huwa żgħir, u għalhekk aħna għandna l-vantaġġ li nkunu nafu n-nies li jgħixu f’pajjiżna. Għalhekk għal darb’oħra nappella biex nieħdu kontroll tas-sitwazzjoni bil-għan li nnisslu sens ta’ sigurtà u ta’ serħan il-moħħ fil-poplu tagħna. Il-messaġġ tagħna bħala Oppożizzjoni hu li għandhom jingħataw ir-riżorsi neċessarji lill-korpi dixxiplinati tagħna bil-għan li wieħed iħossu kuntent li qiegħed jgħix f’pajjiżu għax ikun hawn sens ta’ serħan il-moħħ u ordni pubblika. Nirringrazzjak. 

L-ISPEAKER: Grazzi. Aktar rimarki? Il-Ministru Stefan Zrinzo Azzopardi.

ONOR. STEFAN ZRINZO AZZOPARDI (Ministru għall‑Artijiet u għall‑Implimentazzjoni tal‑Programm Elettorali): Sur President, illum se nkun qed niffoka fuq il-ħidma marbuta mal-entitajiet li jaqgħu taħt id-dekasteru l-ġdid tiegħi. Dan huwa bidu ta’ ħidma ġdida għalija wara li ntlabt mill-Prim Ministru biex naħdem f’qasam differenti minn dak li kelli qabel. Però nista’ ngħid mill-ewwel li dan huwa settur li għandu ċerta importanza, u se nkun qed nispjega għaliex.

L-ewwel nett meta nitkellmu dwar il-qasam tal-artijiet inkunu qegħdin nitkellmu fuq l-akbar beni li għandu l-Istat Malti. Għalhekk ir-rwol li għandha l-Awtorità tal-Artijiet biex tamministra dawn il-beni importanti tal-Istat Malti - fosthom biex isir l-aħjar użu u jkollna l-aħjar dħul għall-Kaxxa ta’ Malta minn dawn l-artijiet - huwa wieħed delikat u ta’ responsabbiltà li jeħtieġ dedikazzjoni. Fl-istess ħin irridu nkomplu nibnu fuq l-istrutturi mġedda li kellna matul is-snin biex naraw li dan ix-xogħol ikompli jitjieb.

It-tieni aspett importanti f’dak li għandu x’jaqsam mad-dekasteru l-ġdid tiegħi, b’mod partikolari fejn jidħol ix-xogħol tar-Reġistru tal-Artijiet, huwa marbut ma’ ċertu xogħol li jsir min-naħa tal-Uffiċċju Konġunt kif ukoll min-naħa tal-Awtorità tal-Artijiet. Issa hawnhekk qegħdin nitkellmu fuq xi ħaġa li hija ferm għażiża għan-nies inġenerali. Din hija xi ħaġa li nħobb ngħidha f’kull okkażjoni li jkolli għax huwa fatt - u naħseb li hawn kulħadd jaqbel miegħi - li għal ħafna nies, l-akbar investiment li qatt għamlu f’ħajjithom huwa fil-proprjetà tagħhom. Għaldaqstant huwa importanti li jkollna sistemi li jiggarantixxu t-titolu fuq il-proprjetà ta’ dak li jkun; li jkollna sistemi li jagħtu aktar ċertezza fuq it-titolu ta’ dik il-proprjetà u li jkollna sistemi li jipprovdu l-possibbiltà li jinfeda ċ-ċens, kemm jekk perpetwu kif ukoll jekk mhux, għax b’hekk inkunu qed inkomplu nsaħħu l-pożizzjoni tal-aqwa beni li għandhom ħafna mill-familji tagħna.

Hawnhekk tajjeb infakkru wkoll li pajjiżna huwa fost l-aktar pajjiżi li għandu persuni sidien ta’ darhom. Din hija xi ħaġa pożittiva ferm. Gvern wara l-ieħor ħadmu bil-kbir biex il-perċentwal għoli ta’ nies li huma sidien ta’ darhom jibqa’ jiżdied u jissaħħaħ. Qabel ma nibda nagħmel l-osservazzjonijiet li jien ġbart mill-esperjenza ta’ dawn il-ftit ġimgħat li bdejt bir-responsabbiltajiet il-ġodda tiegħi, nixtieq nirringrazzja lil dawk kollha li jaħdmu fl-entitajiet li jaqgħu taħt id-dekasteru tiegħi. Uħud minn dawn il-ħaddiema għandhom esperjenza twila filwaqt li oħrajn huma relattivament ġodda. 

Dawn huma nies li għandhom konoxxenzi professjonali differenti, però ġejjin l-aktar mill-qasam tal-arkitettura u mill-qasam legali, li flimkien mas-sistema kollha li hemm f’dawn l-entitajiet ilkoll għandhom biċċa xogħol li tirrikjedi dedikazzjoni u attenzjoni. Ir-rwol tagħna lkoll flimkien, anke bid-direzzjoni li qed nagħti jien bħala Ministru, huwa li naraw kif se nkomplu nsaħħu r-riżorsi li għandhom dawn l-entitajiet biex ix-xogħol tajjeb li qed isir ikompli jitjieb.

Pereżempju, Sur President, waħda mill-inizjattvi li rridu nieħdu hija li nosservaw il-proċessi ta’ dawn l-entitajiet biex naraw fejn hemm nuqqasijiet ta’ riżorsi bil-għan li dawn il-proċessi jitħaffu. Għandna nagħmlu wkoll analiżi biex nifhmu fejn il-proċessi qed jeħlu ħalli nassiguraw li jimxu b’mod aktar spedit u effiċjenti. Jien nixtieq inkompli mmexxi ’l quddiem ix-xogħol li diġà sar, u minn hawn nixtieq nieħu l-okkażjoni biex nirringrazzja lill-Ministru Silvio Schembri li kien responsabbli minn dan is-settur qabli. Huwa importanti ħafna wkoll li issa, wara li nieħdu l-pariri kollha neċessarji kemm mil-lat legali kif ukoll mil-lat tekniku, nagħmlu l-aħjar għażliet.

Tajjeb ngħidu li l-Awtorità tal-Artijiet hija entità li evolviet minn dak li kien dipartiment. Forsi wieħed mill-vantaġġi li nista’ ngħid li għandi jien illum minn dawk li kellhom il-predeċessuri tiegħi li waqqfu lil din l-awtorità hu li nista’ nħares lura lejn l-esperjenza dwar kif ħadmet din l-awtorità ħalli mbagħad minn dawn l-esperjenzi nkun nista’ ngħarbel liema huma l-aktar aspetti pożittivi li għandna nkomplu nibnu fuqhom filwaqt li nagħraf ukoll liema huma dawk l-oqsma li rridu ntejbu jew saħansitra nbiddlu. Illum l-Awtorità tal-Artijiet għandha firxa wiesgħa ta’ proprjetajiet li tamministra hi stess b’diversi titoli minn diversi konċessjonijiet li saru matul is-snin, imma mbagħad hemm ukoll artijiet li bi qbil ma’ entitajiet oħrajn fi ħdan il-Gvern, l-amministrazzjoni tagħhom tgħaddi mingħand l-Awtorità tal-Artijiet għal għand entitajiet oħrajn. 

Sur President, issa nixtieq insemmi xi ftit inizjattivi li ħadna matul dawn il-ftit ġimgħat li ilni responsabbli minn dan id-dekasteru fejn ix-xogħol li għamlet l-Awtorità tal-Artijiet kien katalist biex l-ewwel nett nimplimentaw miżuri mill-Programm Elettorali ta’ dan il-Gvern, għax illum qiegħed insegwi l-implimentazzjoni ta’ dak il-Programm Elettorali flimkien ma’ sħabi l-Ministri, u t-tieni biex isiru aktar proġetti li jtejbu l-kwalità tal-ħajja tan-nies.

Nibda biex insemmi x-xogħol li sar flimkien ma’ Project Green biex jiġu identifikati numru ta’ siti fiż-żoni urbani ta’ diversi lokalitajiet, fosthom ta’ San Ġiljan, ta’ Ħal Kirkop, ta’ Ħal Lija u ta’ Ħal Luqa, bil-għan li minflok ma jiġu żviluppati f’binjiet jiġu utilizzati bħala spazji miftuħa. Ta’ min jgħid li wħud minn dawn is-siti ġew identifikati jew b’konsultazzjoni mal-kunsilli lokali, jew ma’ Project Green jew inkella permezz ta’ diskussjoni li nbdiet fi żmien il-predeċessur tiegħi u li ffinalizzajnieha waqt attività li kellna flimkien mal-Prim Ministru u mal-kollega tiegħi l-Ministru Miriam Dalli. B’hekk l-użu ta’ art tal-Istat ġie determinat skont il-politika attwali tal-Gvern u mbagħad, b’sens ta’ amministrazzjoni tajba, din l-art għaddiet għand Project Green biex issa dawn il-proġetti jkunu jistgħu jibdew jitwettqu. 

F’dawn l-aħħar ġimgħat, flimkien mas-Segretarju Parlamentari għall-Gvern Lokali Alison Zerafa Civelli, għamilna bidla li se jkunu qegħdin jibbenefikaw minnha l-kunsilli lokali. Qabel, meta l-kunsilli lokali kienu jagħmlu talba għad-devoluzzjoni ta’ xi proprjetà jew sit, kienet issir valutazzjoni min-naħa tal-Awtorità tal-Artijiet u mbagħad jiġi determinat ammont ta’ flus li jitħallas kull sena mill-kunsill lokali konċernat. Però llum ħadna deċiżjoni, fil-fehma tiegħi pożittiva, li għandu jkun hemm limitu ta’ kemm hu l-massimu ta’ flus li għandhom iħallsu l-kunsilli lokali għas-siti li jkunu ġew devoluti lilhom. Ħadna din id-deċiżjoni għal żewġ raġunijiet importanti. L-ewwel nett aħna rridu niffaċilitaw il-proċess ta’ devoluzzjoni b’tali mod li dan ikun aktar spedit, għax wara kollox meta nkunu qed nuru li għandna fiduċja fil-kunsilli lokali biex imexxu dawn il-proprjetajiet inkunu qegħdin ninvestu fihom. 

It-tieni, il-fatt li llum hemm dan il-limitu huwa ta’ vantaġġ għall-kunsill lokali stess għax issa l-ħlas dovut mill-kunsill lokali huwa ferm u ferm inqas minn qabel. Però, biex nagħmlu dawn it-tipi ta’ trasferimenti hemm bżonn tim ta’ nies li jaħdem kontinwament. Pereżempju, hemm bżonn diversi nutara li jippubblikaw il-kuntratti u wkoll li jingħataw ċerti pariri legali waqt li jkunu qegħdin jiġu evalwati dokumenti, li ħafna drabi jkunu voluminużi. Ġieli niltaqgħu anke ma’ kuntratti li jmorru lura snin twal, b’diffikultà għal min jipprova jaqrahom minħabba li jkunu miktubin bi stil antik ħafna. Dan huwa xogħol impenjattiv, speċjalment meta wieħed ikun qed jidentifika t-titoli jew inkella jistabbilixxi dak li huwa meħtieġ. Dawn huma kisbiet li rnexxielna nagħmluhom f’qasir żmien.

Sur President, apparti l-art u l-proprjetà urbana, wieħed mill-oqsma li nħoss li għandna nagħtuh aktar attenzjoni huwa dak ta’ fejn il-Gvern huwa s-sid ta’ art agrikola. Fil-fatt il-Gvern huwa s-sid ta’ ħafna art agrikola. Dan l-aħħar saru diversi interventi min-naħa tal-Ministeru għall-Agrikoltura, is-Sajd u d-Drittijiet tal-Annimali biex naraw kif tista’ tingħata ċerta għajnuna lill-qasam tal-biedja. Naħseb li dan huwa wieħed mill-oqsma fejn trid issir diskussjoni biex naraw kif din l-art agrikola importanti li għandu l-Gvern tiġi utilizzata aħjar b’mod li tkun ta’ sostenn għall-qasam tal-agrikoltura u għall-bdiewa nfushom. 

Aktar kmieni matul dan l-intervent tiegħi semmejt ir-Reġistru tal-Artijiet. Għaddej xogħol importanti ħafna biex f’din l-entità jitnaqqas dejjem aktar l-użu tal-karti. Diġà sar ħafna xogħol min-naħa tal-Awtorità tal-Artijiet f’dan ir-rigward, tant li mhux biss il-files ġodda imma anke l-files antiki qegħdin jiġu skennjati permezz ta’ eżerċizzju ta’ diġitalizzazzjoni ta’ proċessi biex ix-xogħol ikun organizzat aħjar. Ir-Reġistru tal-Artijiet u l-Awtorità tal-Artijiet se jkunu qegħdin jaħdmu aktar flimkien f’dan ir-rigward. Tajjeb insemmi wkoll l-investiment li sar fir-Reġistru tal-Artijiet permezz ta’ fondi Ewropej li permezz tiegħu se jkunu qed jibbenefikaw il-professjonisti, b’mod partikolari fil-mod kif issir ir-reġistrazzjoni tal-artijiet. Hawnhekk nixtieq nieħu l-opportunità biex nirringrazzja wkoll lil dawk kollha li jaħdmu hemmhekk.

Sur President, issa rridu naraw kif nistgħu nersqu lejn strateġija dwar kif għandna nsaħħu r-Reġistru tal-Artijiet bil-għan li ssir aktar reġistrazzjoni tal-artijiet. Ta’ min ifakkar li l-ewwel liġi dwar ir-Reġistru tal-Artijiet kien ippilotaha l-Eks Ministru Joe Brincat u kienet ġiet diskussa f’dan il-Parlament lura fis-snin tmenin. Forsi għalhekk hawn wieħed jista’ jistaqsi kif ir-Reġistru tal-Artijiet ma evolviex daqstant minkejja li għaddew aktar minn 40 sena minn meta daħlet fis-seħħ il-liġi u anke kif wieħed jista’ jutilizza dan il-mekkaniżmu importanti biex niffaċilitaw l-amministrazzjoni fejn tidħol ir-reġistrazzjoni tat-titoli. 

Hawn ta’ min jagħmel parentesi u jirrimarka li fost l-akbar xogħlijiet li saru bejn il-Gvern u l-Knisja huwa l-ftehim li kien sar fl-1992 meta kienu għaddew numru sostanzjali ta’ proprjetajiet għand il-Gvern, però sal-lum dawn il-proprjetajiet għadhom mhumiex reġistrati kollha f’isem il-Gvern. Fil-fatt l-Uffiċċju Konġunt informani li s’issa rreġistra madwar 64% minn dawn il-proprjetajiet, jiġifieri għad fadal numru sostanzjali ta’ proprjetajiet x’jiġu reġistrati. Ir-reġistrazzjoni ta’ dawn il-proprjetajiet hija importanti ferm anke biex jitħaffu proċessi oħra relatati mal-amministrazzjoni tagħhom, mal-fidi taċ-ċens jew inkella ma’ titoli oħrajn li hemm viġenti fuq dawn il-proprjetajiet biex b’hekk ikollna aktar interventi għaqlin f’dan ir-rigward. 

L-aħħar kumment li nixtieq nagħmel jirrigwarda r-rapport tal-Awditur Ġenerali li ġie ppubblikat ftit taż-żmien ilu. Fil-fehma tiegħi huwa importanti li nieħdu nota ta’ dak li jgħid dan ir-rapport, b’mod partikolari fejn hemm indikat li hemm bżonn aktar investiment fir-riżorsi u anke tibdil fil-mod ta’ kif isir l-estate management min-naħa tal-Gvern. Fil-fatt dan ir-rapport qed jiġi studjat bir-reqqa fejn qegħdin anke nħarsu sew lejn ir-rakkomandazzjonijiet li qegħdin isiru, u flimkien mal-entitajiet involuti se nkunu qegħdin infasslu pjan biex naddottaw ir-rakkomandazzjonijiet li saru min-naħa tal-Awditur Ġenerali. Fil-bidu tal-intervent tiegħi semmejt li l-art u l-proprjetà tal-Istat huma l-beni ewlenija li għandu l-Gvern ta’ pajjiżna, u għaldaqstant irridu nħaddmu sistemi aħjar dwar kif nagħmlu użu minn dawn il-beni importanti ħalli mmexxu ’l quddiem billi nagħmlu evalwazzjoni fuq l-għażliet li saru fil-passat kif ukoll fil-passat mhux daqstant riċenti.

Sur President, jien rajt li r-rapport tal-Awditur Ġenerali fil-bidu tal-ħidma tiegħi f’dan il-Ministeru huwa wkoll opportunità biex minn hemmhekk naraw x’inhu meħtieġ li jsir u nfasslu l-inizjattivi kollha meħtieġa. B’hekk tiddaħħal aktar effiċjenza, l-affarijiet jiġu amministrati aħjar, filwaqt li d-dħul minn dawn il-proprjetajiet jiġi mmassimizzat. Ma ninsewx li fl-aħħar mill-aħħar il-Gvern irid iħares ukoll lejn diversi aspetti, fosthom lejn l-aspett soċjali u l-aspett pubbliku. Għalhekk jien, flimkien ma’ dawk kollha li jaħdmu f’dawn l-entitajiet, inħares ’il quddiem biex inkomplu ntejbu fuq it-tajjeb li diġà sar filwaqt li nsibu l-aħjar soluzzjonijiet bil-għan li dan il-qasam ikompli miexi fid-direzzjoni t-tajba għall-ġid tal-poplu inġenerali. Nirringrazzjak. (Onor. Membri: Hear, hear)

L-ISPEAKER: Grazzi. Aktar rimarki? L-Onor. Stephen Spiteri.

ONOR. STEPHEN SPITERI: Sur President, illum nixtieq nitkellem dwar realtà serja li pajjiżna qiegħed jiffaċċja mhux biss fil-preżent imma wkoll se tkun sfida ’l quddiem. Fit-18 ta’ Jannar ta’ din is-sena jien għamilt mistoqsija parlamentari lill-Ministru għas-Saħħa u l-Anzjanità Attiva Jo Etienne Abela, li minn hawnhekk nawguralu għal din ir-responsabbiltà l-ġdida, fejn staqsejtu:

“Jista' l-Ministru jgħid kemm kien hemm ammissjonijiet ġewwa l-Isptar Mater Dei fis-sena 2023 b'overdose jew kondizzjonijiet mediċi relatati mal-abbuż tad-droga?”

Min-naħa tiegħu l-Ministru rrispondieni li l-informazzjoni qed tinġabar, u ma nagħtihx tort, għax din mhijiex xi informazzjoni li tiġborha f’ħakka t’għajn. Però sadanittant ħareġ in-National Report on the Drug Situation and Responses in Malta 2023, fejn l-informazzjoni tingħata mit-Toxicology Centre tal-Isptar Mater Dei, u f’dan ir-rapport għandna statistika interessanti ħafna għax naraw żieda sostanzjali ta’ emerġenzi relatati mal-abbuż tad-droga. 

Jekk inħarsu, pereżempju, lejn l-informazzjoni relatata mal-kannabis - u kif nafu, illum huwa legali li tuża din is-sustanza b’mod rikreazzjonali jew personali, għalkemm aħna lleġiżlajna wkoll għall-użu mediku tal-kannabis - insibu li f’sena, mill-2021 sal-2022, in-numru ta’ individwi li marru l-Emerġenza minħabba xi kondizzjoni relatata mal-użu tal-kannabis kien erba’ darbiet aktar, filwaqt li n-numru ta’ individwi li marru l-Emerġenza minħabba xi każi relatati mal-abbuż tad-droga b’mod ġenerali rdoppja. Fil-fatt filwaqt li fil-każ tal-użu tal-kannabis kellna 97 każ fl-2021 u 431 każ fl-2022, fil-każ tal-abbuż tad-droga b’mod ġenerali kellna 513-il każ fl-2021 u 1,072 każ fl-2022.

Sur President, minn hawnhekk jidher ċar li t-teħid tad-droga qiegħed jiżdied u għalhekk qed ikollna aktar ammissjonjiet fl-Emerġenza kif ukoll fl-isptarijiet tagħna minħabba dan il-fattur. Issa hawn ta’ min jirrimarka wkoll li dan in-numru lanqas huwa reali għax ħafna jmorru l-Emerġenza ta’ sptarijiet privati minħabba l-abbuż tad-drogi, u dawn ma jkunux irreġistrati. Għandek ukoll oħrajn li minħabba li jibżgħu li l-Pulizija jistgħu jagħmlulhom xi investigazzjonijiet jew inkella minħabba li jibżgħu li se jinkwetaw lill-familjari tagħhom, jibqgħu ġo darhom mal-ħbieb b’detriment għal saħħithom. Imbagħad dan l-istess rapport qed jgħidilna li fl-2022 kellna erba’ każijiet ta’ overdose relatati mal-abbuż tad-droga.

Sur President, jien qed ngħid dan kollu biex niġbed l-attenzjoni ta’ kulħadd li din hija sfida kbira jekk verament irridu naraw soċjetà aktar b’saħħitha li trendi u jekk tassew irridu nieħdu ħsieb il-ġenerazzjoni żagħżugħa tagħna. Hemm bżonn li nipproteġu u ninvestu fil-ġenerazzjoni żagħżugħa tagħna. Imma kif inhu l-aħjar mod li nagħmlu dan? Niftakar li meta konna qed niddiskutu l-liġi tal-kannabis, kien hemm min qal li din il-liġi se ngħadduha bil-għan  li titnaqqas il-ħsara mill-abbuż tad-droga. Jien naħseb li l-akbar miżura li nistgħu noffru lis-soċjetà tagħna għat-tnaqqis tal-ħsara mill-użu tad-droga huwa li nipprevjenu l-abbużi tad-droga għax ’il quddiem dan jista’ jkun investiment aktar b’saħħtu għas-soċjetà tagħna. 
Sur President, il-hub il-ġdid qed jilqa’ individwi b’rapporti ta’ vjolenza domestika, u hawnhekk l-istatistika qed turina li ħafna minn dawn il-każijiet huma relatati mal-abbuż tad-droga. Jiġifieri anke hawnhekk qed naraw li s-soċjetà tagħna qed tiġi mimsusa ma’ sitwazzjonijiet li dwarhom aħna f’dan il-Parlament għandna responsabbiltajiet kbar. Għaliex? Għax aħna f’dan il-Parlament għandna responsabbiltajiet kbar fuq dak li nfasslu, fuq dak li nilleġiżlaw u fuq il-policies li jfassal il-Gvern bil-għan li noħolqu sitwazzjoni aktar sigura u aktar sana fis-soċjetà tagħna. Huwa biss meta nerfgħu dawn ir-responsabbiltajiet li nkunu qed noħolqu soċjetà ġusta u nkunu qed infasslu futur aħjar għal pajjiżna.

Din l-isfida qed toħloq ukoll sitwazzjoni ta’ problemi ta’ saħħa. Mela filwaqt li għandna ġlieda kontinwa, li issa ilha għaddejja s-snin, kontra l-użu tat-tabakk, imbagħad qed naraw kontradizzjonijiet kbar fl-użu tal-kannabis fejn qed naraw lill-Gvern jippromwovi sitwazzjoni daqstant laxka sal-punt li preżentement la għandna regoli dwar kif is-suq għandu jiġi regolat u lanqas għandna infurzar tal-liġi kif suppost bil-konsegwenza li kull min ikun bħali miexi fit-toroq tagħna, ikun jista’ jara li din il-liġi qiegħda tinkiser kontinwament quddiem wiċċu. Fil-fatt riċentement għadni kif smajt lill-Ministru responsabbli mill-qasam tas-saħħa jisħaq li għandna nimplimentaw viżjoni aktar b’saħħitha kontra l-użu tat-tabakk. Jien qed ngħid dan kollu għax nixtieq nara soċjetà futura aktar b’saħħitha. 

Meta aħna lleġiżlajna l-użu tal-kannabis għal skop mediku, konna daħħalna ħafna restrizzjonijiet li jwasslu għal dan l-użu, fosthom li wieħed għandu jinforma lis-Supretendent għas-Saħħa Pubblika, li għandu jagħmel riċetta mingħand tabib, li għandu jkollu control card tan-narkotiċi u saħansitra li jekk wieħed għandu storja ta’ abbuż tad-droga, tittieħed l-istorja tiegħu għax, kif nafu, dawn it-tip ta’ sustanzi jistgħu jħallu effetti ħżiena fuq ċerti individwi li huma soġġetti għall-paranoja u għad-dipressjoni minħabba li s-saħħa mentali tagħhom tkun f’kompromess.

Dan li qed ngħid, Sur President, iwassalni għat-tieni mistoqsija parlamentari li għamilt fl-istess ġurnata lill-Ministru għas-Saħħa u l-Anzjanità Attiva meta staqsejtu:

“Jista' l-Ministru jgħid kemm hemm pazjenti bħalissa ġewwa l-Isptar Mount Carmel u kemm minn dawn il-pazjenti qegħdin hemm għall-kura mentali relatata mal-abbuż tad-droga?”

U r-risposta kienet:

“Ninsab informat li bħalissa hemm 264 pazjent ġewwa l-Isptar Mount Carmel, li 55 minnhom huma għall-kura mentali relatata mal-abbuż tad-droga.”,

jiġifieri 20% minnhom qegħdin hemm minħabba dijanjosi doppja. Fi ftit kliem, hawn il-Ministru qed jgħidilna li 20% tal-popolazzjoni fl-Isptar Mount Carmel qiegħda hemm minħabba dan l-abbuż, u ħafna minnhom dawn ikunu żgħażagħ.

Għalhekk hawn nerġa’ nappella biex ikollna direzzjoni aktar serja f’dan il-qasam, b’mod speċjali aħna li qegħdin f’dan il-Parlament u li possibbilment inkunu qed nilleġiżlaw kontinwament liġijiet relatati ma’ dan il-qasam. Fl-aħħar mill-aħħar, jekk aħna verament irridu nipproteġu lill-vittmi minn ċirkostanzi li jwasslu biex ikollhom ħsara mentali jew fiżika, irridu noħolqu sitwazzjonijiet li bihom in-numru ta’ vittmi jonqos u mhux jiżdied. Iva, l-abbuż tad-droga jista’ joħloq kemm problemi ta’ saħħa mentali kif ukoll problemi ta’ saħħa fiżika, u dan minbarra l-impatt finanzjarju li jħalli - punt li ma tantx insemmuh - b’detriment għall-kwalità tal-ħajja ta’ dawn il-persuni u tal-familjari tagħhom. 

Kif nafu, ħafna drabi l-abbuż tad-droga jwassal lil dak li jkun biex il-kwalità ta’ ħajtu teħżien  u tressqu lejn xifer l-irdum, u għalhekk ejjew noħolqu viżjoni serja għal pajjiżna li ma tkunx għal-lum biss imma tkun ukoll għas-snin li ġejjin. Ejjew naraw kif nistgħu nevitaw komplikazzjonijiet li jaffettwaw lill-familji tagħna u kif se nintroduċu fl-iskejjel tagħna programmi serji u b’saħħithom biex nuru lill-ġenerazzjoni futura għal xiex iwasslu tassew l-użu u l-abbuż mid-droga.

Sur President, nixtieq nieħu l-okkażjoni biex nirringrazzja lill-NGOs u lill-voluntiera għax-xogħol kollu li huma qegħdin jagħmlu f’dan il-qasam, xogħol li qed iwassal għal riżultati daqstant b’saħħithom minkejja li f’sitwazzjonijiet bħal dawn huwa tant diffiċli biex tasal għar-riżultati. Dan huwa qasam delikat li jirrikjedi professjonisti serji u dedikati. Naħseb li huwa importanti wkoll li jkollna strateġija f’dan il-qasam li ma tkunx twassal biss għall-immedjat imma anke għall-futur. Aħna min-naħa tagħna rridu nkunu kuraġġużi wkoll u meta naraw li pajjiżna mhuwiex miexi fid-direzzjonijiet li xtaqna, nemendaw fejn hemm bżonn. 

Huwa biss jekk nagħmlu dan li nkunu nistgħu ngħidu li aħna persuni serji u li qed niddirezzjonaw lil pajjiżna lejn dak li hu ġust u serju. Fl-aħħar mill-aħħar aħna rridu naraw li l-problemi fit-tul relatati mal-abbuż tad-droga nnaqqsuhom u mhux inżiduhom. Lil dawk il-pazjenti li llum qegħdin fl-Isptar Mount Carmel minħabba l-vizzju tad-droga jien insejħilhom “vittmi” u “msieken” għax żgur ma kienx jixirqilhom li jaslu fejn waslu. 

Ejjew ma ninsewx li dawn il-persuni qegħdin fi sptar tas-saħħa mentali, u dan meta posthom għandu jkun f’istituzzjoni ta’ riabilitazzjoni li ma tkunx parti minn sptar tas-saħħa mentali ġenerali għax dawn il-persuni għandhom bżonn trattament differenti li għandu jwassalhom għas-suċċess. Kemm nifirħu meta naraw persuni jiggradwaw wara li jkunu temmew b’suċċess programm tal-Caritas u rnexxew wara diversi xhur ta’ diffikultajiet u ta’ qtigħ il-qalb. Aħna nitkellmu ma’ dawn il-persuni u nafu li meta jirnexxilhom jegħlbu din l-isfida, dawn joħorġu ta’ irġiel kbar, determinati li jbiddlu ħajjithom u ħafna drabi anke ħajjet ħaddieħor li jkun għaddej mill-istess sitwazzjonijiet li jkunu għaddew huma.

Mela ejjew ikollna l-istess viżjoni anke aħna li qegħdin f’din il-Kamra. Mhuwiex biżżejjed li noqogħdu naraw dak li qed tagħmel il-Caritas, li bis-saħħa tagħha diversi individwi qed itemmu l-programm ta’ riabilitazzjoni mid-droga b’suċċess, iżda aħna f’din il-Kamra rridu nassiguraw li l-liġijiet li aħna ngħaddu jkunu b’saħħithom u serji biżżejjed biex iħarsu l-ġid komuni u jgħinuna nibnu futur aħjar. L-għan tagħna l-Membri Parlamentari għandu jkun li d-deċiżjonijiet tagħna jwasslu għas-soluzzjonijiet tal-lum u ta’ għada. Il-policies li jfassal il-Gvern tal-ġurnata jridu jkunu mmirati sabiex il-ġenerazzjoni t’għada tkun aktar b’saħħitha minn dik tal-lum.

Sur President, irridu naraw li kemm jista’ jkun innaqqsu l-vizzji u l-abbużi sabiex ma jkollniex vittmi ġodda. Hemm bżonn li pajjiżna jħares lejn il-prevenzjoni qabel il-kura għax meta gvern jinvesti fil-prevenzjoni, jasal għal suċċess aktar b’saħħtu, mhux biss f’dik li hija kura iżda wkoll fil-qasam ekonomiku tal-pajjiż. Nirringrazzjak. (Onor. Membri: Hear, hear)

L-ISPEAKER: Grazzi. Aktar rimarki? Id-Deputat Prim Ministru Chris Fearne.


ONOR. CHRIS FEARNE (Deputat Prim Ministru u Ministru għall‑Fondi Ewropej, id‑Djalogu Soċjali u l‑Protezzjoni tal‑Konsumatur): Sur President, matul dawn l-aħħar xhur, kemm f’din il-Kamra kif ukoll fis-soċjetà inġenerali, kellna diskussjoni - li ġieli kienet tieqaf u terġa’ tibda - dwar it-tipi ta’ mudelli tal-ekonomija li jeżistu, dwar it-tipi ta’ mudelli tal-ekonomija li wieħed għandu jħaddan għal pajjiżna u jekk hemmx bżonn xi tibdil fil-mudell ekonomiku li għandu pajjiżna preżentement. 

Nista’ ngħid mill-ewwel li l-mudell ekonomiku li ħaddimna matul dawn l-aħħar għaxar snin kien mudell li ħadem u ħalla l-frott. Dan il-mudell ħoloq il-ġid u l-prosperità, u qed ngħid li ħoloq il-ġid mhux biss għax kien hemm xi grupp żgħir li stagħna ħafna filwaqt li ħalla l-kumplament l-art, imma għax il-ġid li ħoloq dan il-mudell wasal għand firxa kbira ta’ nies. Jekk naqsmu dawn l-aħħar l-għaxar snin fil-perjodu ta’ qabel il-pandemija, fil-perjodu tal-pandemija u fil-perjodu ta’ wara l-pandemija nsibu li matul is-snin ta’ qabel il-pandemija l-ekonomija ta’ Malta kienet qed tikber b’rata mgħaġġla ħafna u l-ġid li kien qed jinħoloq kien qed jinħass minn firxa wiesgħa tal-popolazzjoni tagħna. Fil-fatt l-impatt tat-tkabbir ekonomiku tagħna ma kienx qed jinħass biss mill-kummerċjanti u min-negozjanti l-kbar, iżda kien qed jinħass ukoll mill-familji Maltin u Għawdxin għax kien qed iħallilhom aktar flus fil-but. 

Il-purchasing power tal-familji tagħna beda jiżdied xahar wara l-ieħor, u allura bla ebda dubju dan il-mudell ekonomiku fil-perjodu ta’ qabel il-pandemija tal-COVID-19 ġab ħafna ġid u wassal biex firxa wiesgħa tal-poplu tagħna kellha aktar flus fil-but kif ukoll kwalità ta’ ħajja aħjar. Imbagħad, bħalma ġara fil-pajjiżi kollha tad-dinja, waslet il-pandemija f’Malta wkoll, però dak il-mudell ekonomiku li aħna ħaddanna fisser li anke meta waslet il-pandemija f’Malta, pajjiżna baqa’ reżiljenti tant li sena wara l-oħra baqa’ jgawdi minn surplus, u allura dan ippermettielna biex anke waqt is-snin tal-pandemija, stajna nkomplu nieħdu ħsieb lis-soċjetà tagħna.

F’Jannar ta’ din is-sena l-Għaqda Dinjija tas-Saħħa (WHO) ħarġet rapport wara li din għamlet eżerċizzju li permezz tiegħu rat kemm kull pajjiż, bil-politika li jħaddan, speċifikament bil-politika tat-tilqim, irnexxielu jnaqqas imwiet li setgħu ġraw minħabba l-COVID-19. Imbagħad meta lestiet dan l-eżerċizzju, hija qabblet ir-riżultati bejn il-pajjiżi kollha. Fil-fatt instab li l-aktar pajjiż li grazzi għall-politika tiegħu ta’ tilqim salva l-ħajjiet jew naqqas l-imwiet kien Iżrael. Iżrael huwa l-aktar pajjiż fid-dinja li bil-politika tat-tilqim tiegħu salva ħajjiet milli jintilfu minħabba l-COVID-19. Imbagħad it-tieni l-aktar pajjiż li salva ħajjiet minħabba l-politika tiegħu ta’ tilqim kien Malta. Wara Iżrael, aħna konna l-aktar pajjiż li salvajna ħajjiet minħabba li kellna l-politika tat-tilqim, u dan wassal biex ma jmutux għexieren u mijiet ta’ nies li setgħu mietu minħabba l-COVID-19. (Onor. Membri: Hear, hear)

Sur President, meta inti ddaħħal miżura politika ta’ saħħa pubblika fil-policy tiegħek, jekk, pereżempju, jirnexxilek tnaqqas l-imwiet b’5% tkun għamilt xi ħaġa kbira, u jekk jirnexxilek tnaqqas l-imwiet b’10% tkun għamilt xi ħaġa li tibqa’ tinkiteb fl-istorja. Issa aħna, bil-politika tagħna ta’ tilqim waqt il-pandemija tal-COVID-19, irnexxielna nnaqqsu r-rata tal-imwiet bi 72%. (Onor. Membri: Hear, hear) Li kieku ma kellniex is-saħħa ekonomika li nixtru tilqim kemm nifilħu u nagħtu dak it-tilqim lill-poplu Malti, kieku l-mijiet ta’ nies li mietu minħabba l-COVID-19 kienu jiżdiedu għal eluf. Għal kull 100 persuna li kienet f’periklu li tmut minħabba l-COVID-19, grazzi għall-politika tagħna ta’ tilqim, aħna dawk naqqasniehom bi 72. Naturalment din hija xi ħaġa li aħna kburin ħafna biha għax tfisser eluf ta’ ħajjiet salvati, però hija xi ħaġa li stajna nagħmluha biss grazzi għall-ekonomija b’saħħitha li kellna u grazzi għall-mudell ekonomiku li ħaddanna matul is-snin ta’ qabel il-COVID-19. 

Huwa wkoll grazzi għall-mudell ekonomiku li ħaddanna matul is-snin ta’ qabel il-COVID-19 li mhux biss stajna nagħtu s-sussidji u l-wage supplements fi żmien il-pandemija, imma żammejna l-ekonomija tagħna għaddejja biex illum li għaddiet il-pandemija u issa li qegħdin fil-perjodu ta’ wara l-pandemija, l-ekonomija tagħna reġgħet ġriet u ħarbet ’il quddiem. B’hekk illum nistgħu nkomplu nagħtu s-sussidji fuq il-fuel, inkomplu nagħtu s-sussidji fuq id-dawl u nkomplu ngħinu lill-familji tagħna anke minħabba l-għoli tal-ħajja. Dan kollu grazzi għall-mudell li ħaddanna matul dawn l-għaxar snin, bħalma huwa grazzi għal dan il-mudell ekonomiku wkoll li bħalissa għandna l-inqas rata ta’ qgħad li qatt kellu dan il-pajjiż u waħda mill-inqas rati ta’ qgħad fl-Ewropa.

Għalhekk, Sur President, meta nitkellmu fuq il-mudelli tal-ekonomija u jekk hemmx bżonn xi tibdil fil-mudell tagħna rridu nibdew minn dan l-isfond; li għal dawk is-seba’ snin ta’ qabel il-COVID-19 kellna mudell ekonomiku li ħadem, li ħoloq il-ġid u li wassal dak il-ġid għand il-familji Maltin u Għawdxin. Dan il-mudell ekonomiku fisser li waqt il-pandemija tal-COVID-19 stajna nsalvaw eluf ta’ ħajjiet, kif uriet il-WHO. Illum wara l-pandemija reġa’ għandna waħda mill-iżjed ekonomiji b’saħħithom fl-Ewropa u pajjiżna huwa wieħed mill-ftit pajjiżi fid-dinja li rnexxielu jżomm il-prezzijiet tal-fuel u tal-elettriku stabbli. Għalhekk iva, Sur President, il-mudell ekonomiku tagħna ħadem, però wieħed irid jifhem li dan it-tkabbir ekonomiku mgħaġġel, li tant għamel ġid, ma kienx bla prezz għax kellu prezz soċjali u ambjentali. 

Il-papà tiegħi għandu oħtu waħda filwaqt li l-ġenituri tagħhom mietu meta kienu għadhom żgħar, u jien niftakar li meta kont għadni żgħir konna morna xi mkien ir-Rinella naraw vapur ħiereġ ’il barra. Niftakar li bdejna nxejru mill-bogħod, għalkemm ovvjament ħadd ma rana, għax fuq dak il-vapur kien hemm iz-zija tiegħi. L-unika oħt li kellu missieri kienet qed temigra lejn l-Awstralja, u għaddew 30 sena qabel ma erġajna rajnieha. Hekk kien jiġri dak iż-żmien. Fil-fatt Malta kellha saħansitra ministru tal-emigrazzjoni. Biex il-qgħad jinżamm kemm jista’ jkun baxx, parti mill-politika ekonomika ta’ Malta kienet li nesportaw lin-nies u nibagħtuhom jaħdmu u jgħixu xi mkien ieħor, mhux biex ifittxu opportunitajiet ta’ impjiegi aħjar imma għax dak 

iż-żmien f’Malta kien hawn ħafna qgħad. Illum is-sitwazzjoni hija bil-kontra. Illum għandna iżjed xogħol milli għandna nies li kapaċi jagħmluh, u allura bilfors iridu jiġu l-ħaddiema bil-familji tagħhom minn barra l-pajjiż. Però dan ifisser li l-popolazzjoni tagħna żdiedet b’mod mgħaġġel tant li ġabet piż u f’xi stanzi anke strapazz fuq l-infrastruttura tat-toroq, tad-drenaġġ, tal-ilma, tad-dawl, tal-isptarijiet u tal-iskejjel ta’ pajjiżna.

Iva, Sur President, dan huwa wieħed mill-prezzijiet li kellna nħallsu meta kbirna ħafna, u huwa tajjeb li bħala Gvern qegħdin naraw li l-infrastruttura ta’ pajjiżna tlaħħaq ma’ dan it-tkabbir li kellna fil-popolazzjoni tagħna. Il-fatt li llum għandna l-ħaddiema barranin ġab miegħu ċerti sfidi, fosthom sfidi ta’ kultura u ta’ lingwa. Dawn kollha huma parti mill-konsegwenza tat-tkabbir ekonomiku kbir li kellna matul dawn is-snin. Imbagħad hemm ukoll il-piż ambjentali. Kull min kien f’Malta dan is-sajf jaf xi sħana kellna minħabba t-tibdil fil-klima. Illum qegħdin fl-aħħar ta’ Frar, u jekk toħroġ barra bit-T-shirt kważi ma tħossx bard, jiġifieri wieħed jista’ jobsor x’inhu ġej matul is-sajf li ġej. Is-sajf li għadda kien sajf rekord madwar l-Ewropa kollha filwaqt li s-sajf ta’ qabel, dak tal-2022, meta s-sħana kienet għadha ma laħqitx ir-rekord li kellna dan is-sajf, huwa stmat li fl-Ewropa kellna madwar 60,000 mewta żejda minħabba s-sħana fl-Unjoni Ewropea. 

Probabbli matul is-sajf li għadda kellna aktar imwiet mis-sajf ta’ qabel, imma l-figuri tas-sajf li għadda għadna qed narawhom. Din mhijiex xi ħaġa li ġrat f’Malta biss, għax it-tibdil fil-klima hija konsegwenza tal-attività tal-umanità kollha, u aħna parti mid-dinja wkoll. Għalhekk, meta nitkellmu fuq il-mudelli ekonomiċi tagħna rridu naħsbu anke fuq is-sostenibbiltà tal-ambjent tagħna, kemm fuq livell globali - għax it-tibdil fil-klima huwa fenomenu globali - imma anke fuq livell lokali. Ħafna mill-irħula tagħna nbidlu bil-blokok tal-appartamenti, u din hija konsegwenza ta’ ħafna nies li għandhom bżonn fejn joqogħdu. Anke l-ambjent rurali tagħna nbidel, u għalkemm ma sarx xi tibdil b’mod selvaġġ, bil-mod il-mod tnaqqru partijiet mill-ambjent rurali tagħna, sfortunatament anke bħala konsegwenza ta’ dak l-eżerċizzju tal-Outside Development Zone (ODZ) li sar 15-il sena ilu. 

Fil-fatt, partijiet mill-konsegwenzi ta’ dik id-deċiżjoni bdejna narawhom matul dawn is-snin. Dan biex ma nsemmux ukoll il-baħar ta’ madwarna. Għalhekk iva, it-tkabbir kbir li kellna fl-ekonomija ħalla anke dawn il-piżijiet soċjali u ambjentali, u għalhekk meta nħarsu ’l quddiem u naraw lejn fejn irridu naraw l-ekonomija tagħna tmur matul ix-xhur u s-snin li ġejjin, ma rridux nitkellmu dwar kif se nagħmlu biex innaqqsu t-tkabbir tal-ġid jew biex innaqqsu l-prosperità, imma rridu nitkellmu dwar kif se nagħmlu biex ikollna prosperità sostenibbli. Dan ifisser li mat-tkabbir tal-ekonomija tagħna rridu nħarsu lejn il-ħajja soċjali tagħna u anke lejn il-ħajja ambjentali tagħna. Però l-aħbar it-tajba hi li din mhijiex neċessarjament kwestjoni ta’ ekonomija kontra l-ambjent jew inkella ta’ ekonomija kontra d-drawwiet u l-ħajja soċjali tagħna, għax dawn nistgħu nżewġuhom flimkien, jiġifieri jista’ jkollna titjib fl-ekonomija filwaqt li nħarsu l-ambjent u l-ħajja soċjali tagħna. 

Jien niftakar li fl-2020 meta konna nagħmlu xi konferenza stampa biex inħabbru xi miżuri minħabba l-pandemija tal-COVID-19, kienu jgħidulna - u din kien hemm min qalha anke ġo din il-Kamra jew issemmiet fl-editorjali u fl-artikli ta’ xi gazzetti - li din hija kwestjoni ta’ saħħa kontra ekonomija, jiġifieri jew se nagħmlu xi ħaġa biex inħarsu s-saħħa tal-poplu tagħna jew se nieħdu ħsieb l-ekonomija tal-pajjiż. Min-naħa tagħna, aħna dejjem konna ngħidu: “Le, mhux hekk!” Ma jistax ikollok ekonomija b’saħħitha jekk ma jkollokx poplu b’saħħtu, iżda min-naħa l-oħra lanqas jista’ jkollok poplu b’saħħtu jekk kemm-il darba ma jkollokx ekonomija b’saħħitha li tagħtik ir-riżorsi. 

Il-pandemija tal-COVID-19 għallmitna li s-saħħa u l-ekonomija jmorru flimkien, u l-istess nistgħu ngħidu għall-qasam tal-ambjent u għal dak tal-ekonomija, għax dawn ukoll imorru flimkien. Ma jfissirx li waħda trid tkun bilfors a skapitu jew għall-prezz tal-oħra, għax dawn iż-żewġ oqsma jistgħu jmorru flimkien, u dan huwa l-ħsieb tagħna wara t-transizzjoni l-ħadra. Għalhekk meta nibdew inħarsu lejn kif se mmexxu l-ekonomija ’l quddiem, dan għandna nagħmluh b’mod li jkun ta’ ġid u mhux ta’ ħsara għall-ambjent tagħna. Hemm ħafna opportunitajiet. Li kieku wieħed kellu jara x’qed jiġri fl-Ewropa bħalissa jsib li madwar sitt snin ilu l-Kummissjoni Ewropea kienet neħħiet xi restrizzjonijiet minn fuq l-importazzjoni tal-pannelli solari miċ-Ċina. 

Hawnhekk ta’ min jgħid li l-pannelli solari huma ħafna orħos miċ-Ċina għax il-Gvern Ċiniż jissussidja lil dawk il-kumpaniji li jagħmlu dawn il-pannelli solari, xi ħaġa li fl-Ewropa ma nistgħux nagħmlu. B’riżultat ta’ din it-tneħħija, bħalissa kull ġimgħa fl-Ewropa qed jiġu stallati għexieren ta’ eluf ta’ pannelli solari fil-ġimgħa u l-ammont ta’ enerġija li qed jipproduċu kollha f’daqqa hija ekwivalenti għal impjant nukleari fil-ġimgħa. Dan ifisser li din hija xi ħaġa tajba għall-ambjent għax qed nieħdu l-enerġija mix-xemx mingħajr mhu qegħdin inniġġsu, inħammġu u nirrovinaw l-arja tagħna. 

Apparti minn hekk, qegħdin jinħolqu wkoll opportunitajiet ta’ xogħol, fosthom għal min jistalla l-pannelli solari, għal min jagħmel il-manutenzjoni tal-pannelli solari u għal min jagħmel il-frames li jitpoġġew il-pannelli solari fuqhom. L-istess meta niġu għall-pompi tat-tisħin. Għall-ewwel fil-Ġermanja kienu qalu li wieħed irid jagħmel pompi tat-tisħin bilfors, però wara ftit dawruha u għamlu biss enfasi fuq kemm il-pompi tat-tisħin huma importanti. Li rrid ngħid hu li din l-industrija qed tikber b’mod mgħaġġel u għalhekk mhux biss qed toħloq impjiegi fil-qasam tal-manifattura iżda anke fil-manutenzjoni u fl-istallazzjoni tal-prodotti manifatturati.

L-istess nistgħu ngħidu għall-karozzi elettriċi. Illum għandna karozzi elettriċi mal-Ewropa kollha, u allura jrid ikollna l-mechanics, irid ikollna ħaddiema li jistallaw iċ-charging points, irid ikollna lil min jieħu ħsiebhom u jagħmel il-manutenzjoni tagħhom. Dawn huma kollha opportunitajiet ta’ xogħol li jrendi finanzjarjament u opportunitajiet ta’ tkabbir tal-ekonomija li mhux talli ma jagħmlux ħsara lill-ambjent, talli jagħmlu ġid lill-ambjent u jimxu flimkien. Fil-fatt proprju din hija l-qabża li rridu nagħmlu. Din hija t-transizzjoni l-ħadra. Dan ifisser li t-taħriġ tagħna jrid ikun immirat anke għal dawn l-oqsma.

Sur President, li jkollna aktar u aktar nies li joħorġu mill-Università hija xi ħaġa importanti ħafna, u dan kulħadd jafu, jiġifieri hawn mhu qed ngħid xejn ġdid. L-ekonomisti ilhom juru li jekk nirdoppjaw in-numru ta’ studenti li joħorġu mill-Università, inkunu qed nirdoppjaw l-ekonomija, irrispettivament mil-liema qasam dawn l-istudenti jkunu ggradwaw fih. Din hija xi ħaġa li issa ilha magħrufa s-snin, u għalhekk huwa tajjeb li l-Università ta’ Malta kif ukoll l-universitajiet l-oħrajn li għandna ġewwa pajjiżna jkomplu jipproduċu aktar gradwati. Imma kif għadni kemm spjegajt, illum għandna bżonn ukoll ħiliet tekniċi u ’l quddiem se jkollna bżonn ħafna aktar. 
Hawnhekk nixtieq nieħu l-okkażjoni biex nifraħ lill-Ministru Clifton Grima talli riċentement kellna diskussjoni, anke fuq livell ta’ Gvern, dwar fejn irridu nkomplu naraw li nieħdu s-sistema edukattiva tagħna. Illum bit-taħriġ li nistgħu nagħtu lill-ħaddiema u lill-istudenti tagħna biex inkabbru l-ekonomija, m’għandniex għalfejn nagħmlu ħsara lill-ambjent għax permezz tal-ekonomija l-ħadra u l-ekonomija l-blu dawn iż-żewġ oqsma jistgħu jimxu flimkien.

Sur President, aħna llum nitkellmu ħafna fuq il-work-life balance għax qed nifhmu li filwaqt li l-flus huma importanti, biex tgħix ħajja kuntenta mhux il-flus biss trid imma trid ukoll il-familja, l-isport, il-kultura u l-ħin liberu li tkun tista’ tiddedikah għal xi passatemp li għandek, li jista’ jkun relatat mad-divertiment mal-qari, mal-festi jew mas-sajd, fost oħrajn. Fil-ħajja jrid ikollok work-life balance, fejn parti mill-ġimgħa tiegħek tkun dedikata għax-xogħol, parti oħra tkun dedikata għall-familja u l-ħbieb filwaqt li l-parti l-oħra tkun dedikata għal dawk l-affarijiet li tħobb tagħmel. Imma llum qegħdin nifhmu li t-taħriġ mhuwiex xi ħaġa li tagħmel darba biss f’ħajtek, meta tkun student, u mbagħad tibqa’ xi 45 sena taħdem b’dak id-degree li tkun ksibt mill-Università, mill-MCAST jew mill-Higher Secondary School. 

Illum l-affarijiet fid-dinja tax-xogħol tant qegħdin jinbidlu malajr, anke frott tal-bidla diġitali, li trid tibqa’ titgħallem u titħarreġ għal ħajtek kollha. Illum l-opportunijiet tax-xogħol, li qegħdin isiru dejjem aktar ħodor, jiġifieri favur l-ambjent, qegħdin dejjem jinbidlu, imma aħna rridu neħduhom dawk l-opportunitajiet. Għalhekk illum m’aħniex nitkellmu biss fuq work-life balance iżda qed nitkellmu wkoll fuq work-life-learn balance, fejn issa qed ngħidu li l-istudenti mhumiex biss dawk li għandhom 16 jew 18-il sena - u din hija l-qabża li rridu nagħmlu - imma kull min qiegħed fil-ħajja tax-xogħol. Iva, Sur President, kull min qiegħed fil-ħajja tax-xogħol irid ikompli jitgħallem, jistudja u jitħarreġ, għax id-dinja tax-xogħol tinbidel kuljum. 

Għalhekk issa qed ngħidu li matul il-ġimgħa mhux biss irid ikollok il-ħin għax-xogħol, għall-familja u l-ħbieb kif ukoll għall-passatempi tiegħek, imma wkoll għat-taħriġ. Is-sistema edukattiva tagħna trid tagħmel din il-qabża għal dan il-konċett ġdid ta’ work-life-learn balance biex b’hekk inkunu kapaċi biżżejjed biex nieħdu l-opportunitajiet ta’ impjiegi ġodda li qegħdin jinħolqu, impjiegi ħodor li jġibu ġid sostenibbli u li bihom mhux biss insiru aktar sinjuri imma nkunu qegħdin ukoll nibżgħu għall-ambjent li ngħixu fih, għax mingħajr l-ambjent ma jistax ikollna kwalità ta’ ħajja tajba.
Ġaladarba qed nitkellmu fuq l-opportunitajiet u fuq l-ekonomija, tajjeb infakkar li għal snin twal wieħed mill-pilastri tat-tkabbir ekonomiku tagħna dejjem kien l-investiment dirett barrani fejn inti fil-pajjiż toħloq il-klima ideali, kemm f’dak li hu ambjent kif ukoll f’dak li hu taħriġ, billi tara li jkollok biżżejjed ħaddiema mħarrġa, biex investituri kbar u investituri iżgħar barranin jitħajru jġibu l-flus tagħhom Malta, jiftħu xi intrapriża jew negozju, u b’hekk iħallu aktar flus ġewwa pajjiżna. 

Kif għedt diġà, din hija sistema li ilha snin twal taħdem tajjeb ġewwa pajjiżna, u hawnhekk nixtieq nifraħ lill-Gvern għax jidher li din is-sena erġajna se jkollna ammont kbir ta’ investiment dirett barrani. Dan huwa tajjeb għall-ekonomija tagħna, però llum irridu mmorru pass lil hinn minn hekk. Illum irridu naraw li mhux biss jiġi l-investiment dirett barrani imma li anke n-negozjant, l-imprenditur u l-investitur Malti jinvesti f’pajjiżna, anzi mhux biss jinvesti f’pajjiżna imma jfittex ukoll opportunitajiet barra l-pajjiż.

Illum il-fondi Ewropej jaqgħu taħt il-Ministeru tiegħi, u aħna l-Maltin tajbin ħafna biex il-fondi Ewropej nassorbuhom kollha. Jekk għandna €100 f’fondi Ewropej, nipprovaw nieħdu l-€100 kollha u ma nħallux ċenteżmu wieħed warajna. Kważi dejjem irnexxielna nagħmluha din! B’xi mod jew ieħor, il-biljuni ta’ fondi Ewropej li huma dovuti għal Malta nużawhom kollha, u dan huwa tajjeb ħafna. Però wieħed irid jifhem ukoll li l-fondi Ewropej ma jikkonsistux biss f’dawk il-fondi li huma direttament allokati lilna, bħall-European Regional Development Fund (ERDF), il-European Social Fund (ESF) u issa anke r-Recovery and Resilience Facility (RRF), imma hemm ħafna fondi Ewropej oħrajn li sejrin bnadi oħra, fondi li bi ftit intelliġenza nistgħu niġru warajhom u nieħdu parti minnhom aħna wkoll. 

Pereżempju, mingħajr ma nidħol fl-argument ta’ difiża u mhux difiża, irrid ngħid li llum l-Unjoni Ewropea qiegħda tippompja għexieren ta’ biljuni ta’ ewro ġewwa l-Ukrajna. Jien m’għandix dubju li dawn il-fondi mhumiex se jieqfu llum u li se nibqgħu nippompjaw għexieren ta’ biljuni għar-rikostruzzjoni tal-Ukrajna. Dan ifisser li se nitfgħu l-flus hemmhekk u l-Ukrajna se tassorbihom kollha waħedha? Le, għax l-Ukreni se jkollhom bżonn l-investituri, se jkollhom bżonn is-servizzi u se jkollhom bżonn lil min imur jibni t-toroq, l-iskejjel u l-lukandi ġewwa dak il-pajjiż. Għalhekk b’dawn il-fondi Ewropej li qegħdin nitfgħu għall-Ukrajna, anke l-imprenditur Malti se jkollu l-opportunità li jħares lejn dawn is-swieq ukoll u jġib parti minn dawn il-fondi Ewropej lura f’pajjiżna. 

M’hemmx dubju li matul is-snin li ġejjin se jkun hemm it-tkabbir tal-Unjoni Ewropea, u dan huwa parti mis-suċċess kbir ta’ din l-Unjoni. L-Ukrajna hija waħda mill-pajjiżi tal-Lvant li se tissieħeb fl-Unjoni Ewropea, u mal-Ukrajna hemm il-Moldova, il-Ġorġja u l-pajjiżi tal-Balkani tal-Punent, jiġifieri s-Serbja, il-Bosnja, il-Montenegro, il-Maċedonja ta’ Fuq u l-Albanija, fost oħrajn. Ħafna minn dawn il-pajjiżi, jekk mhux kollha, fil-ħames snin li ġejjin, jew forsi fil-ftit snin ta’ wara, se jkunu jifformaw parti mill-Unjoni Ewropea. Dan ifisser li se jkun hemm baħar ta’ fondi Ewropej sejrin lejn dawn il-pajjiżi li mhumiex se jkunu kapaċi jassorbuhom kollha waħedhom, u huwa proprju hemmhekk fejn qiegħda l-opportunità kbira għall-imprendituri Maltin.

Għalhekk l-appell tiegħi hu sabiex nibdew inħarsu lejn dawn is-swieq li se jkunu mifqugħin bil-fondi Ewropej. Kif għedt diġà, fost oħrajn, se jkun hemm opportunitajiet kbar ta’ investiment fl-oqsma tal-kostruzzjoni u tas-servizzi. Ejjew nibdew nippreparaw ruħna, għax apparti l-fondi Ewropej li huma allokati direttament għal Malta, dawn il-fondi qegħdin hemmhekk biex neħduhom. Jekk nieħdu dawn l-opportunitajiet inkunu qed nagħmlu l-ġid lil dawn il-pajjiżi, li għandhom bżonn il-kompetenza tal-industrija Maltija, filwaqt li nkunu wkoll qed nagħmlu l-ġid għalina nfusna għax dawn jistgħu jkunu sors kbir ta’ fondi għall-ekonomija Maltija.

Sur President, madwar xahrejn oħra se nagħlqu 20 sena minn kemm ilu li sirna nifformaw parti mill-Unjoni Ewropea. M’hemmx dubju li l-futur ta’ Malta huwa marbut mal-Unjoni Ewropea. Tali sħubija ġġib magħha diversi obbligi, imma ġġib magħha wkoll opportunitajiet kbar, opportunitajiet li permezz tagħhom il-prosperità tagħna tkun waħda sostenibbli. Madanakollu, kif għedt diġà, biex ikollna ħaddiema li huma kapaċi jidħlu għal dawn l-opportunitajiet, is-sistema edukattiva tagħna trid tkun immirata għall-konċett tal-work-life-learn balance. Imbagħad, ġaladarba nilħqu din il-mira, inkunu nistgħu nkomplu nkattru l-ġid f’dan il-pajjiż u sussegwentement inkunu nistgħu nkomplu nqassmu dan il-ġid lill-familji u lill-pensjonanti tagħna filwaqt li nimxu id f’id mat-titjib tal-ambjent kif ukoll mal-ħarsien tal-ħajja soċjali tagħna. Nirringrazzjak. (Onor. Membri: Hear, hear)

L-ISPEAKER: Grazzi. Aktar rimarki? L-Onor. Stanley Zammit.

ONOR. STANLEY ZAMMIT: Sur President, riċentement waqt li kont qed nisma’ quddiesa tela’ s-sindku fuq l-ambone jaqra s-Salm “Il-Mulej hu r-ragħaj tiegħi, xejn ma jonqosni”, u bi żball minflok ma qara:

“Ħdejn l-ilma, fejn nistrieħ, jeħodni;
hemm hu jrejjaqni.”,

qara, “hemm hu jgħarraqni”! Jaf kien qed jaħseb fil-Gvern Laburista, li l-ewwel jgħarraqna u mbagħad irejjaqna dik in-naqra! (Onor. Membri: Hear, hear)

Wara li l-iżvilupp sfrenat anke fil-gżira Għawdxija għarraq il-karattru tal-irħula u tal-ibliet tagħna tant li dawn ma baqgħux jintgħarfu u saru ċappa waħda ta’ konkrit, issa l-Gvern irid irejjaqna kemm kemm billi f’Għawdex se jimponi l-użu tal-franka għall-faċċati u għal dawk il-ħitan li jħarsu lejn l-Outside Development Zone (ODZ). Sondaġġ li għamlet il-Gozo Tourism Authority (GTA) fl-2022 ma setax ikun aktar ċar għax fih is-sidien tal-istabbilimenti kollha qalu li Għawdex qed jitlef il-karatteristiċi tiegħu minħabba l-iżvilupp esaġerat li qed isir. Madankollu, minkejja li issa għaddew kważi sentejn minn mindu ħareġ dak is-sondaġġ, is-sitwazzjoni tħalliet titgħarraq. Issa, wara li s-sitwazzjoni tant hi mgħarrqa li lokalitajiet bħal Marsalforn u x-Xlendi tkerrhu bil-permessi bla ebda pjan u bla ebda estetika li ħarġet is-suppost Awtorità tal-Ippjanar, qegħdin naħsbu li se niġbru ġieħna bil-faċċati tal-franka!

Wara snin tnaqqar dawk iż-żoni li fihom mhux suppost isir żvilupp u tgħarraq l-ODZ policies, li saru ċ-ċajta ta’ kulħadd, bħal min ikkummenta li tant qed joħorġu permessi għall-irziezet tan-nagħaġ li Malta u Għawdex se jsiru ġbejna waħda, issa l-Awtorità tal-Ippjanar qiegħda kemm kemm trejjaqna bi ftit biċċiet ta’ spazji miftuħa! Fir-realtà l-Awtorità tal-Ippjanar waqfet tippjana u biex jgħattu x-xemx bl-għarbiel, użaw l-Annex II, dak id-dokument li bih ġabu ma jinftiehemx dak li kien jinftiehem minn kulħadd,  biex illum jagħtu interpretazzjoni tal-local plans li saru 20 sena ilu. Biex wieħed jifhem kemm dan il-Gvern għarraq l-ippjanar, se nikkwota mill-istess Annex 2 ta’ din is-sena: 

"Since 2015, the conversion of diverse building height limitations from local plans required numerous interpretations by development management institutions, including Directorates, Boards/Commissions of the Planning Authority, the Environment and Planning Review Tribunal (EPRT), and the Courts, …”.

“These interpretations were established through practice over the years but were never formally approved or published.”

Interpretazzjonijiet, Sur President! Daqshekk hija ferma u ġusta s-sistema tal-ippjanar f’pajjiżna. U issa? Issa, f’dan iċ-ċokon ta’ pajjiż tant għal qalbna, għandna fejn żewġ sulari huma għoljin 13-il metru u nofs, u għandna fejn żewġ sulari huma għoljin 11.4 metri, filwaqt li għandna fejn sular huwa għoli 9.8 metri u għandna fejn sular huwa 2.2 metri aktar baxx. Il-Gvern kompla jgħarraq is-sitwazzjoni għal min qiegħed joħlom li jixtri saqaf fuq rasu filwaqt li kompla jrejjaq lil min diġà huwa mżoqqi sew! 

Sadanittant, għadna nistennew. Għadna nistennew il-pjan strateġiku għall-ambjent u l-iżvilupp, għadna nistennew ir-rural policy, għadna nistennew l-urban policy, għadna nistennew il-policy dwar l-estetika u għadna nistennew il-building codes. Għadna nistennew dan kollu mill-Awtorità tal-Ippjanar u mill-Building and Construction Authority (BCA) għax dawn l-awtoritajiet huma nieqsa mir-riżorsi umani u mgħarrqa fil-burokrazija. 

Sur President, kull ġenitur li jara lil uliedu sejrin għax-xogħol u jittama li jiġu lura qawwijin u sħaħ, kull ġurnalist u kull min b’xi mod imiss mal-industrija tal-kostruzzjoni u hu ta’ rieda tajba, bħal dan iż-żmien sena kien qed jistaqsi mistoqsija: “Għaliex il-Prim Ministru Robert Abela kif ukoll il-Gvern immexxi minnu qegħdin jirrifjutaw li ssir inkjesta pubblika dwar il-mewta traġika taż-żagħżugħ Jean Paul Sofia?” Imbagħad wara li l-Prim Ministru ġiegħel lill-Ministri u lid-Deputati kollha tiegħu jivvotaw kontra li ssir din l-inkjesta pubblika u sussegwentement il-poplu ddeċieda li jkun wara l-ġenituri ta’ Jean Paul Sofia kif ukoll wara l-Partit Nazzjonalista billi jinżel fit-toroq, il-Prim Ministru Robert Abela kellu jaċċetta li tinħatar din l-inkjesta pubblika. Mix-xhieda li smajna f’din l-inkjesta bdejna nifhmu dak li ried jaħbi l-Gvern Laburista. 

Ried jaħbi dak li ċ-chairperson tal-inkjesta sejjaħ bħala “”Wild West” u dak li l-President tal-Kamra tal-Periti ddeskriva bħala sistema ħażina mill-bidu sal-aħħar. Ried jaħbi dak li l-Gvern għarraq b’sistema fejn jew ir-responsabbiltajiet mhumiex ċari jew inkella ħadd mhu responsabbli ta’ xejn. Naturalment, bħal dejjem, meta ra dan kollu ħiereġ fid-dieher, il-Prim Ministru ried jara kif irejjaqna daqsxejn. Malajr malajr ħareġ bis-sistema nofs sajran ta’ liċenzjar tal-kuntratturi. Dan wara li l-Partit Nazzjonalista u l-istakeholders kollha kienu ilhom snin jitkellmu dwar din il-ħtieġa u wara li, kif ħareġ mill-inkjesta stess, l-abbozz ta’ dan il-liċenzjar kien ilu fil-kexxun sa minn qabel l-elezzjoni. Dan il-liċenzjar tant huwa nofs kedda li l-Ministru li nbidel bejn il-bidu u t-tmiem tal-inkjesta diġà beda jirranġa fih filwaqt li implimenta parti minn dak li l-Oppożizzjoni ressqet bħala emendi f’dak li għandu x’jaqsam mal-assikurazzjoni. 

Sur President, kif hemm fit-termini ta’ referenza ta’ din l-istess inkjesta, aħna qegħdin nistennew li l-Gvern jippubblikaha mill-ewwel u li jsir dibattitu veru u proprju, mhux wieħed ta’ kafkaf. Ma jistgħux jiġu ripetuti l-istess żbalji li saru matul is-snin u r-rakkomandazzjonijiet jitħallew fuq l-ixkaffa. Din is-sitwazzjoni mgħarrqa hija riżultat tat-tnikkir u tas-suppervja tal-Gvern. Il-pajjiż la jaffordja u wisq inqas se jaċċetta li jiġri bħalma ġara fil-każ tar-rapporti u r-rakkomandazzjonijiet li ħarġu wara t-traġedja ta’ Miriam Pace.

Ma jistax ikun li jgħaddu s-snin u r-rakkomandazzjonijiet ikunu għadhom ma ġewx implimentati kollha. Issa, wara li kuntrarjament għal dak li xtaq il-Prim Ministru, se jkollna ritratt oġġettiv u realistiku tas-sitwazzjoni regolatorja f’din l-industrija, l-Oppożizzjoni u magħna dawk kollha li verament jemmnu fit-trasparenza, fl-akkontabilità u fil-governanza tajba, qed jitolbu lill-Gvern biex janalizza bis-serjetà u bl-akbar responsabbiltà d-dgħufijiet tas-sistemi spezzettati u sparpaljati li għandna fil-qasam tal-kostruzzjoni. 

Wasal iż-żmien li pajjiżna jagħmel pass kuraġġjuż u ma jibqax iqis l-iżvilupp bħala attività li trid issir akkost ta’ kollox, inkluż akkost ta’ ħajjet in-nies. Irridu żvilupp li jkun verament sostenibbli u li jkun jikkomplementa l-viżjoni tagħna f’dik li hija protezzjoni tal-ambjent, punt validu ħafna li qajmu qabli anke d-Deputat Prim Ministru, filwaqt li jkun jikkomplementa wkoll il-miri tal-klima u l-ħolqien ta’ spazji pubbliċi miftuħa fiċ-ċentri urbani tagħna. Madankollu dan jeħtieġ bidla fl-attitudni ta’ kulħadd, inkluż tal-Gvern. 

Bħala Oppożizzjoni mhux biss se nkomplu naħdmu biex nipproteġu żoni ODZ permezz ta’ vot li jirrikjedi ż-żewġ terzi fil-Parlament, imma se nkomplu nsostnu wkoll il-pożizzjoni tagħna favur diskriminazzjoni pożittiva ma’ żvilupp li jkun qed jiġi propost fuq art diġà mibnija billi dan jitqies bħala proġett ta’ konservazzjoni, bħala proġett ta’ riġenerazzjoni, bħala proġett ta’ retrofitting jew inkella bħala proġett ta’ bini mill-ġdid li jtejjeb l-estetika tal-lokalitajiet tagħna, dejjem skont tabella li telenka kif qegħdin jitħaddmu l-prinċipji tal-environmental, social and governance (ESG).

Sur President, aħna nibqgħu nisħqu li kull regolamentazzjoni għandha tkun ippjanata tajjeb, għandha tgħolli l-istandards u għandha ttejjeb ukoll il-governanza. Min-naħa tagħna ninsabu kommessi li nibqgħu nagħmlu pressjoni biex isiru riformi konsistenti u gradwali bħala parti minn pjan ħolistiku li, permezz ta’ implimentazzjoni effettiva, mhux implimentazzjoni tal-lapazzar, l-industrija tal-kostruzzjoni tiġi modernizzata. B’hekk tkun tista’ titnissel fiduċja fl-istess industrija filwaqt li jitnaqqsu l-ispejjeż, ikollna aktar serħan tal-moħħ, ma jitgħarrqux l-ambjent u l-kwalità tal-ħajja u jitrejjaq kulħadd. Nirirngrazzjak. (Onor. Membri: Hear, hear) 

L-ISPEAKER: Grazzi. Aktar rimarki? L-Onor. Abigail Camilleri. 

ONR. ABIGAIL CAMILLERI: Sur President, huwa fatt li bid-deċiżjonijiet għaqlija ta’ Gvern Laburista, pajjiżna mexa ’l quddiem u qed naraw differenza fil-kwalità tal-ħajja tal-Għawdxin u l-Maltin. Huwa fatt ukoll li grazzi għal dawn id-deċiżjonijiet kuraġġjużi u għaqlin qed ngħixu f’pajjiż b’aktar opportunitajiet. Huwa wkoll fatt li bid-deċiżjonijiet li ttieħdu b’qalb tħabbat għall-poplu Għawdxi u Malti, qed ngħixu f’pajjiż bi stabbilità ekonomika. Huwa fatt ukoll li dawk li jinsabu fuq in-naħa l-oħra tal-Kamra għadhom ankrati f’politika negattiva, popolista u nieqsa mill-ideat. Saħansitra nasal biex ngħid li f’dak li għandu x’jaqsam mal-ekonomija, għadhom ma tgħallmu xejn. 

Waħda mill-aktar miżuri effettivi kienet iż-żamma tal-istabbiltà fil-prezzijiet tal-enerġija, miżura li din is-sena biss se tiswa lil dan il-Gvern €350 miljun. B’hekk fuq medda ta’ tliet snin il-Gvern se jkun nefaq madwar €931 miljun sabiex ma jitfa’ l-ebda piż fuq il-familji u n-negozjanti Għawdxin u Maltin. Għal ħaddieħor din il-miżura ma tantx niżlet għasel tant li maqdruha ħafna u saħansitra qalu li jekk il-kontijiet jogħlew f’pajjiżi oħra, għandhom jogħlew f’pajjiżna wkoll. 

Jien nistaqsi, Sur President: Kif tista’ tasal biex tgħid dan il-kliem meta din il-miżura qed tgħin daqstant lill-poplu Għawdxi u Malti? Ikolli nikkonkludi li l-Oppożizzjoni, minflok ma tipprova tkun gvern alternattiv u toffri kritika kostruttiva, xogħolha sar biss li tara kif tagħmel biex timmina x-xogħol ta’ dan il-Gvern. Nerġa’ nisħaq li dawn ma tgħallmu xejn f’dak li għandu x’jaqsam mal-ekonomija. Għal darb’oħra nenfasizza li grazzi għal din il-miżura, pajjiżna qed igawdi minn stabbiltà ekonomika li qed iġġib magħha entużjażmu għal aktar investiment, li żgur se joħloq aktar opportunitajiet ta’ xogħol għaż-żgħażagħ tagħna. 

Fil-fatt it-tbassir ekonomiku ta’ pajjiżna huwa l-aqwa fl-Ewropa, u dan ħareġ minn rapport tal-Kummissjoni Ewropea li juri li l-ekonomija ta’ pajjiżna mistennija tikber b’4.6%. Meta pajjiż ikollu ekonomija b’saħħitha jkun jista’ joffri aktar opportunitajiet kif ukoll ikompli jgħin u jsostni lil kulħadd, speċjalment lil dawk li huma l-aktar vulnerabbli. Huwa ta’ pjaċir nisma’ li dan il-Gvern dejjem ħaseb fiż-żgħir u fil-batut filwaqt li dejjem sejjes il-Baġit tiegħu fuq l-edukazzjoni, is-saħħa u l-qasam soċjali. Biżżejjed insemmi li s-sena l-oħra biss in-nefqa fil-qasam soċjali kienet tammonta għal €1.3 biljun. 

Gvern Laburista ġab bidla pożittiva anke fil-gżira Għawdxija. Filwaqt li qabel Għawdex kien gżira rieqda, illum qed naraw lil Għawdex mutur ekonomiku fejn ix-xogħol sploda ’l fuq, l-opportunitajiet żdiedu u l-gżira qed tibqa’ ħajja matul is-sena kollha. Naturalment dan ma jiġrix b’kumbinazzjoni, iżda jiġri grazzi għad-deċiżjonijiet għaqlija li jittieħdu. 

Sur President, irrid ngħid għal darb’oħra f’din il-Kamra li tema li tqanqal ħafna passjoni f’Għawdex hija dik dwar kif se jkollna żvilupp li jkun sostenibbli. Nhar il-Ġimgħa kelli l-opportunità li nattendi għal konferenza mtellgħa mill-Gozo Regional Development Authority (GRDA) fejn ġiet ippreżentata discussion paper bit-titlu “Context sensitive design in Gozo”. 

Laqtuni ħafna ċifri minn sondaġġ li sar fost ir-residenti Għawdxin fl-2022, ċifri li ġew murija permezz ta’ preżentazzjoni mis-CEO, is-Sur Mario Borg. Huwa interessanti l-fatt li meta r-residenti Għawdxin ġew mistoqsija x’qed idejjaqhom f’Għawdex, għalkemm 87.7% semmew l-iżvilupp, mill-istess sondaġġ ħareġ li 98% tar-residenti Għawdxin iħossu li huwa dritt tagħhom li jibnu fil-gżira Għawdxija. Irriżulta wkoll li 57% tal-Għawdxin għandhom proprjetà waħda, 17% għandhom żewġ proprjetajiet filwaqt li 10% għandhom tliet proprjetajiet. 

Meta mbagħad dawn il-persuni ġew mistoqsija jekk għandux ikun hemm kontroll fuq kif wieħed jibni, 88% irrispondew “iva” filwaqt li meta ġew mistoqsija jekk għandhomx jibnu skont l-interessi personali tagħhom jew dawk tal-komunità, 38% irrispondew li huwa tajjeb li wieħed jibni skont l-interessi tal-komunità li jkun qed jgħix fiha. Fl-aħħar tal-intervent tiegħi se nkun anke qiegħda nitlob il-permess sabiex inqiegħed dan id-dokument fuq il-Mejda tal-Kamra. 

Sur President, qed nagħmel referenza għal dan biex nuri li l-Għawdxin mhumiex kontra l-iżvilupp u ma jridux jgħixu fi presepju, iżda jixtiequ li l-iżvilupp isir b’mod sostenibbli u li jkun jaqbel estetikament mal-karatteristiċi ta’ din il-gżira. L-Għawdxin qed jgħidulna wkoll li jixtiequ li jkun hemm il-kontrolli sabiex dan isir. Waqt din il-konferenza ħadt pjaċir nisma’ opinjonijiet differenti, fosthom il-konferma min-naħa tal-periti u min-naħa tal-iżviluppaturi li kienu preżenti, li hemm rieda mhux biss illi l-estetika tingħata importanza iżda li din tkun ta’ valur aġġunt u mhux ta’ detriment għas-sbuħija ta’ din il-gżira. 

L-istrateġija għal Għawdex bħala “Gżira ta’ Villaġġi”, li parti minnha diġà bdiet tiġi implimentata grazzi għall-miżuri li tħabbru fil-Baġit, hija pass pożittiv. Fil-fatt dan huwa proprju dak li qed jistennew minna l-Għawdxin; li dak li hemm f’dan id-dokument jibqa’ jiġi implimentat. Il-fatt li ma ġietx estiża l-iskema ta’ roħs fir-rata tal-boll għall-proprjetajiet f’Għawdex, l-inċentivi għall-first-time buyers biex jixtru proprjetajiet li ilhom vakanti f’urban conservation areas (UCA) fejn il-grant se jiżdied minn €30,000 għal €40,000 kif ukoll ir-rifużjoni tal-VAT għar-restawr fuq dawn il-proprjetajiet, juru r-rieda ta’ dan il-Gvern sabiex ikollna żvilupp sostenibbli. 

Sur President, pilastru importanti f’Għawdex huwa t-turiżmu. Qed naraw lil Għawdex mimli attivitajiet tul is-sena kollha, u dan żgur ma kienx ikun possibbli mingħajr il-ħidma ta’ bosta voluntiera li joffru l-ħin, is-sengħa u l-passjoni tagħhom. Bħal dejjem, ma nista’ qatt ma nirringrazzjahomx għax m’hemmx prezz għax-xogħol li huma qegħdin jagħmlu. 

Dan ix-xahar kellna l-Karnival, li reġa’ attira numru rekord ta’ Maltin u barranin. Ovvjament dan l-influss ta spinta qawwija ħafna lill-kummerċ f’Għawdex. Għalhekk huwa importanti li nkomplu ninvestu fl-infrastruttura ta’ pajjiżna sabiex din tkun dejjem ippreparata li tilqa’ dan l-influss qawwi. Ħadt pjaċir nisma’ lill-Ministru Chris Bonett iħabbar li dik it-triq li minn ħdejn ir-roundabout tal-Armier twasslek għat-terminal taċ-Ċirkewwa se tiġi b’żewġ lanes mingħajr ma tintmess l-ebda art verġni, għax din żgur se tagħmel differenza għal dawk l-Għawdxin li jivvjaġġaw kuljum bejn iż-żewġ gżejjer kif ukoll għal dawk li jżuru lil Għawdex, speċjalment meta jkun hemm l-attivitajiet tal-massa. 

Nemmen li l-Gvern għandu jkompli jinvesti bis-sħiħ fl-istruttura ta’ Għawdex għax, bħalma dejjem nisħaq, għalkemm diġà sar ħafna, għad fadal ħafna xi jsir. Għandna nkomplu ninċentivaw it-turiżmu f’din il-gżira. Kollox jorbot ħaġa mal-oħra, u għalhekk huwa importanti li nibżgħu għall-karatteristiċi li jagħmluna uniċi għax, ngħid jien, jekk neqirdu dawn il-karatteristiċi, kif nistgħu nibqgħu nirreklamaw lil Għawdex bħala destinazzjoni distinta, u kif nistgħu nibqgħu nattiraw lit-turist ta’ kwalità? Għandna nibżgħu għal din il-gżira mhux biss billi nikkontrollaw l-iżvilupp, iżda anke billi nżommuh nadif, u għandna nagħmlu dan kollu mhux biss għat-turist, iżda bħalma dejjem ngħid, għandna nagħmluh għalina li ngħixu fuq din il-gżira kif ukoll għall-ġenerazzjonijiet futuri. 

Dan il-Gvern dejjem investa bis-sħiħ f’Għawdex, u dan qed narawh fid-diversi proġetti li qed isiru f’din il-gżira. Fosthom qed isir investiment fi pjazez, fi spazji miftuħa, fi skejjel u anke fi proġetti ta’ skala akbar, bħaċ-Ċentru Akkwatiku u Sportiv, li jinsab fil-Belt Victoria. Huwa ta’ pjaċir għalija nara li x-xogħol wasal fi stadju avvanzat, għax dan huwa proġett li se jagħmel differenza lill-isportivi ġewwa Għawdex, b’mod speċjali bil-pixxina ta’ daqs olimpiku, li hija daqstant bżonjuża. 

Qed nieħu pjaċir nara anke aktar attiviżmu fl-isport ġewwa l-gżira Għawdxija. L-opportunità li l-atleti tagħna kellhom ġewwa Guernsey kienet esperjenza unika għall-isportivi Għawdxin, u nemmen li għandna nkomplu naħdmu sabiex ikun hemm aktar opportunitajiet bħal dawn. B’sens ta’ kburija ngħid li l-prestazzjoni li taw l-atleti Għawdxin kienet waħda formidabbli, u minn hawnhekk nixtieq nifraħ lil dawk kollha li ħadu sehem għax għamlu unur lil din il-gżira. 

Għall-ewwel darba, fir-raba’ edizzjoni tar-Rolex Middle Sea Race rajna wkoll il-parteċipazzjoni ta’ tim Għawdxi mmexxi mill-iskipper Noel Grech bil-yacht “Gozo Dream” kif ukoll lil Liam Daly, tifel ta’ 12-il sena, jgħum minn Popeye Village sa Mġarr ix-Xini, għawma ta’ 11-il kilometru. Liam sar l-iżgħar tifel li wettaq għawma bħal din, u l-iskop ta’ din l-għawma kien li jinħoloq iżjed għarfien u tinħoloq aktar kuxjenza fuq l-indafa fil-baħar. 

Rajna wkoll prestazzjoni b’saħħitha mit-tim nazzjonali tan-nisa b’rebħa storika u bil-parteċipazzjoni ta’ nisa Għawdxin, fosthom ta’ Ann-Marie Said, Emma Xuereb, Valentina Rapa u Maria Farrugia, li skorjat il-gowl rebbieħ. Għandna wkoll bosta atleti jikkompetu barra minn xtutna kif ukoll lil dawk li għandhom għal qalbhom iċ-ċikliżmu, l-għawm u l-motoċikliżmu. Huwa importanti li nsostnu l-isport f’pajjiżna, speċjalment fil-gżira Għawdxija, u għandna nkomplu naħdmu sabiex l-atleti tagħna jkollhom post fejn jagħmlu t-training u jingħataw l-għajnuna kollha neċessarja bil-għan li jkomplu javvanzaw fl-isport favorit tagħhom. 

Sur President, kif qed nitkellem fuq l-isport, irrid ngħid ukoll li lqajt bi pjaċir l-investiment li se jsir fit-trakka tal-motorsport ġewwa Ħal Far biex b’hekk ikollna moto racing ta’ livell internazzjonali. Hawnhekk qed naraw b’mod ċar li għandna Gvern li jwettaq dak li jwiegħed. 

Il-Gvern żamm kelmtu wkoll mal-pensjonanti u l-anzjani għax il-pensjonijiet qegħdin jiżdiedu f’baġit wara l-ieħor. Bħala Deputat Għawdxija napprezza li se tinfetaħ Dar San Ġużepp f’Għajnsielem, residenza ġdida u moderna għall-anzjani li se toffri serħan il-moħħ lil dawk l-anzjani li jixtiequ jgħixu f’komunità kif ukoll lill-familjari tagħhom. 

Sur President, settur ieħor li għandi għal qalbi huwa dak tal-edukazzjoni. Nemmen bis-sħiħ li l-edukazzjoni hija l-pedament ta’ kollox u li għandna ninvestu bis-sħiħ f’dan is-settur għax huwa ċ-ċavetta li wieħed għandu bżonn sabiex jilħaq l-aspirazzjonijiet tiegħu u jkun jista’ jidħol fid-dinja tax-xogħol.

Matul il-jiem li għaddew ġie inawgurat proġett fl-Università ta’ Malta fejn iż-żgħażagħ se jkollhom l-opportunità li jikkollaboraw flimkien mal-akkademiċi fir-riċerka dwar l-innovazzjoni f’pajjiżna stess. Għaddejja wkoll ħidma sabiex jerġa’ jinfetaħ l-Istitut tas-Snajja’ fl-MCAST. Nemmen li dan huwa fundamentali għax matul is-snin li għamilt ngħallem f’diversi skejjel, kemm f’Malta kif ukoll f’Għawdex, iltqajt ma’ bosta studenti li l-linja akkademika ma kinitx għalihom sabiex jilħqu l-potenzjal tagħhom. Wegħda oħra li se tiġi mwettqa hija dik li l-kors tal-veterinarji se jibda jiġi offrut f’pajjiżna b’kollaborazzjoni mal-MCAST u università barranija. Minbarra li din il-wegħda se ttaffi l-ispejjeż għal bosta familji ġaladarba tiġi attwata, se tagħti wkoll opportunitajiet ugwali lil kulħadd. Nemmen fil-potenzjal taż-żgħażagħ tagħna, u għalhekk għandna nkomplu nxammru l-kmiem sabiex noffrulhom l-opportunitajiet kollha neċessarji li permezz tagħhom ikunu jistgħu jirnexxu.

Nemmen ukoll fil-potenzjal tal-edukaturi tagħna u li dawn għandhom jingħataw kondizzjonijiet aħjar kif ukoll ir-rispett li jixirqilhom. Minn hawnhekk nappella sabiex il-ftehim kollettiv għall-għalliema jsir mingħajr dewmien żejjed, bħalma nappella wkoll,  kif dejjem għamilt, għal pagi li jagħmlu ġustizzja mal-għalliema li nafdaw lil uliedna f’idejhom. 

Sur President, nikkonkludi dan l-intervent billi ngħid li jien għandi fiduċja assoluta fil-ħidma ta’ dan il-Gvern li qed tħalli impatt pożittiv fil-kwalità tal-ħajja tal-għajxien tal-Għawdxin u tal-Maltin. Kommessa li flimkien ma’ sħabi kollha, inkompli naħdem qalb in-nies u man-nies biex b’hekk inkompli nisma’, nitgħallem u nwassal il-vuċi tagħhom bil-għan li nkomplu nfasslu politika min-nies u għan-nies, hekk kif dejjem għamilna.

Fl-aħħar nett, Sur President, nitlob il-permess sabiex inqiegħed fuq il-Mejda tal-Kamra d-dokument li għamilt referenza għalih matul id-diskors tiegħi.

L-ISPEAKER: Hawn permess? (Onor. Membri: Iva)

Il-permess ingħata.

L-ISPEAKER: L-Onor. Abigail Camilleri.

ONOR. ABIGAIL CAMILLERI: Sur President, inqiegħed fuq il-Mejda tal-Kamra:

GRDA Survey: A Survey about Gozo among the Gozitan residents ippubblikat fl-2022.

Nirringrazzjak. (Onor. Membri: Hear, hear) 

L-ISPEAKER: Grazzi. Aktar rimarki? L-Onor. Katya De Giovanni. 

ONOR. KATYA DE GIOVANNI: Sur President, illum se nitkellem fuq kemm huwa importanti li nemmnu fin-nies. Il-qofol ta’ dan il-Gvern huwa l-investiment fin-nies. Aħna nemmnu fin-nies u nilleġiżlaw b’mod li huma, bħala individwi intelliġenti, ikunu kapaċi jiddeċiedu għalihom infushom. Din hija l-filosofija li tiddistingwina mill-Oppożizzjoni, li tagħżel li bil-proposti tagħha tneħħi dan il-jedd, bħalma rajna matul iż-żmien meta bil-proposti li ressqet riedet iżżomm il-kontroll u tkun hi li tiddeċiedi għall-poplu Għawdxi u Malti. 

Bħall-kollega tiegħi l-Onor. Abigail Camilleri, jien ukoll se nitkellem fuq il-qasam tal-edukazzjoni. L-ewwel nett irrid ngħid li kien 

Gvern Laburista li daħħal l-edukazzjoni b’xejn għal kulħadd f’pajjiżna. Kien Gvern Laburista wkoll li introduċa l-istipendji, li f’dan il-Baġit reġgħu raw żieda konsiderevoli, u dan juri b’mod ċar fejn hi l-orjentazzjoni tal-Gvern Laburista. Dan huwa Gvern li jagħti l-opportunità lil kull min irid jilħaq il-potenzjal tiegħu, ġej minn fejn ġej u hu min hu jew hi min hi. 

Il-messaġġ tagħna huwa ċar. It-triq ’il quddiem hija dik li se twassalna għal ħaddiema ppreparati sew għad-dinja tax-xogħol. Fuq kollox, ma nistgħux ninsew li għajnuna lill-istudenti tfisser għajnuna lill-familji tagħhom. Dan huwa inċentiv u messaġġ ċar li bl-edukazzjoni għandek ċans għal impjieg li jrendi aktar kif ukoll għal futur aħjar għalik u għal uliedek. Aħna ninvestu fin-nies sabiex b’hekk huma jkunu jistgħu jilħqu l-potenzjal kollu tagħhom. Politika bħal din hija importanti sabiex nibnu l-ħiliet f’pajjiżna, hekk kif inhu xieraq. 

Irrid ngħid li jien qatt ma qbilt mal-għeluq bla pjan tal-iskejjel tas-snajja’, minkejja li s-sistema edukattiva li kellna dak iż-żmien ma kinitx tagħmlilna ġieħ. L-għeluq ta’ dawn l-iskejjel, mingħajr pjan sura ta’ phasing out, ħalla vojt kbir b’mod konsistenti u intelliġenti sabiex uliedna setgħu jsibu l-aħjar triq għal ħajjithom b’xogħol ta’ kwalità u b’xogħol li jrendi. Kif qalet il-kollega tiegħi l-Onor. Abigail Camilleri, iffaċċjat b’din ir-realtà, il-Gvern se jkun qed jinvesti f’istitut għall-ħiliet fi ħdan l-MCAST sabiex jindirizza dan il-vojt fil-qasam tal-ekonomija tagħna. Dan l-istitut se jaħdem fuq il-mudell li kkreat l-MCAST fis-snin riċenti meta ddaħħlet sistema ta’ ħiliet bażiċi fil-Malti, fl-Ingliż, fil-Matematika kif ukoll fil-ħiliet diġitali, li huma essenzjali fid-dinja tax-xogħol, kemm għal-lum kif ukoll għall-futur. 

Dawn l-istudenti se jkollhom ukoll sistema ta’ sapport, bħalma għandhom l-istituti l-oħrajn kollha, bil-possibbiltà ta’ mentor li jsegwihom u li jiġu assistiti minn basic skills unit jekk ikollhom xi diffikultajiet fil-ħiliet bażiċi jew inkella jekk ikollhom bżonn is-servizzi ta’ career advisors u ta’ counsellors. Minn hawn nixtieq insellem minn qalbi lil-letturi u lid-diretturi, lil eks kollegi kif ukoll lin-nies li jaħdmu fil-precincts u fl-amministrazzjoni, li jaħdmu qatigħ sabiex jassiguraw li l-istudenti jkunu fiċ-ċentru tad-deċiżjonijiet kollha li jittieħdu fi ħdan l-MCAST. 

Dan il-Gvern qed jagħmel investiment kontinwu fl-MCAST, anke permezz ta’ binjiet ġodda li qegħdin jiġu mħejjija sabiex jilqgħu l-ewwel studenti fihom. Veru li kien il-Gvern Nazzjonalista li waqqaf l-MCAST fl-2001, imma nista’ nassigura lil kulħadd li dak iż-żmien ma kienx hemm biex taħdem. Jien, li servejt bħala direttur fl-MCAST, nista’ ngħid li dak iż-żmien dan il-kulleġġ kien jimxi bil-bonavolontà tagħna l-ħaddiema, li ridna l-ġid lill-istudenti tagħna. Biżżejjed ngħid li fl-2011 jien, li kont immexxi istitut li kellu ’l fuq minn 1,200 student, kont ingħatajt €10,000 bħala baġit. Jiġifieri dak iż-żmien, skont il-Partit Nazzjonalista fil-gvern, student li kien jattendi l-Istitut tas-Servizzi fil-Komunità lanqas kien ħaqqu €10 mill-baġit allokat f’sena sħiħa. Illum l-istorja hija totalment differenti għax il-Gvern qed jinvesti bis-serjetà u juri interess sħiħ f’din l-istituzzjoni edukattiva li fiha l-istudent mhuwiex biss numru iżda huwa persuna importanti ħafna li ħaqqha kull attenzjoni u kull investiment. 

Ma ninsewx l-importanza tal-work placements u tal-apprentistat. Nafu mir-riċerka li mhux kulħadd jieħu pjaċir jitgħallem fi klassi tradizzjonali, u għaldaqstant l-istudenti għandu jkollhom il-faċilità kollha li jitgħallmu bl-aħjar mod għalihom. Iva, hawn min jitgħallem bl-aħjar mod meta tippreżentalu issues ta’ tagħlim fuq il-lant tax-xogħol. Aktar minn hekk, l-industrija għandha tkun involuta fid-deċiżjonijiet li jittieħdu meta jiġu riveduti s-sillabi f’dan il-livell. B’hekk biss nistgħu nassiguraw li nkunu qegħdin tassew ngħaddu lill-istudent dak li hu rikjest mill-industrija. Apparti minn hekk, għandha ssir enfasi fuq il-ħiliet tal-ħsieb kif ukoll fuq l-aptit għat-tagħlim tul il-ħajja, anke b’mod wiesa’. Hawn qed nirreferi għal dawk li huma msejħa “lifelong learning” u “lifewide learning”.

Sur President, ma nistax ma nsemmix l-għotja ta’ €500 fis-sena li se tingħata kull sena għal tliet snin lil dawk l-istudenti li jagħżlu li jkomplu bl-istudji tagħhom. Apparti mill-għotja nnifisha, li żgur se tgħin lill-familji tagħna, qed jingħata messaġġ ċar li wliedna qed jiġu mħeġġa jkomplu l-iskola. Ma jistax ikollna nies li jkunu unskilled fid-dinja tax-xogħol u rridu nassiguraw li jkollhom xogħol dinjituż u li tassew jixirqilhom. Issa l-għajta mhijiex li nfittxu x-xogħol, bħalma kienet fi żmien il-Partit Nazzjonalista fil-gvern, imma li x-xogħol ikun assigurat u jkun xogħol ta’ kwalità. Din hija Malta li rridu; li minkejja ċ-ċokon tagħha, għax temmen li niesha u ġensha huma kapaċi, toħloq ambjent progressiv. Ma’ dan se norbot ukoll l-investiment kontinwu li qed isir fl-iskejjel tagħna u fil-bini ta’ aktar skejjel ġodda. Dan kollu flimkien ma’ programmi ta’ scholarships u ta’ tax credits li tassew għenu sabiex il-poplu tagħna jkompli jistudja u jitħarreġ. 

Sur President, se nikkonkludi billi ngħid kelmtejn inġenerali dwar l-edukaturi kollha, jiġifieri dwar dawk f’livell primarju, f’livell sekondarju, l-edukaturi fil-kindergarten, l-edukaturi fiċ-childcare centres, il-professuri u l-letturi tal-Università, il-professuri u l-letturi tal-MCAST kif ukoll dawk kollha li jgħallmu fl-ITS. Ngħid biċ-ċar li ma jkun jista’ jeżisti l-ebda professjonist ieħor, bħal tabib jew avukat, jekk ma jkollniex edukaturi li jaħdmu bis-sħiħ sa minn età bikrija mal-istudenti tagħna. Nirringrazzja minn qalbi lil kull min għażel li jkun edukatur għax ix-xogħol tagħhom huwa l-pedament ta’ pajjiżna. Nirringrazzjak. (Onor. Membri: Hear, hear) 

L-ISPEAKER: Grazzi. Hawn qbil li l-ħin tal-interruzzjoni tax-xogħol ikun issa u li jitressaq l-Aġġornament? (Onor. Membri: Iva)

Fis-6.52 p.m. id-diskussjoni ġiet interrotta u Il-Kamra qablet li l-ħin tal-interruzzjoni tax-xogħol ikun dak il-ħin u li jitressaq l-aġġornament.

L-ISPEAKER: Nistieden lis-Segretarju Parlamentari Keith Azzopardi Tanti biex, jekk jogħġbu, iressaq l-Aġġornament.

[bookmark: _Toc244785291]
AĠĠORNAMENT

ONOR. KEITH AZZOPARDI TANTI (Segretarju Parlamentari għaż-Żgħażagħ, ir-Riċerka u l-Innovazzjoni): Sur President, nipproponi l-Aġġornament tal-Kamra għal għada l-Erbgħa, 28 ta’ Frar 2024 fl-4.00 p.m. b’din l-aġenda: 

Diskussjoni Ġenerali mingħajr vot b’rabta mar-rapport tal-Bord tal-Inkjesta li nħatar dwar l-inċident li seħħ fit-3 ta’ Diċembru 2022 fejn iġġarrfet binja waqt xogħol ta’ kostruzzjoni u ġiet ikkaġunata l-mewt ta’ Jean Paul Sofia.

Ordnijiet tal‑Ġurnata

Abbozz ta’ Liġi li jimplimenta Miżuri tal‑Estimi-Tieni Qari (Kont.);

Abbozz ta’ Liġi li jemenda l‑Kodiċi Kriminali (Emenda Nru 5)	 - Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 6)	 - Tieni Qari;

Abbozz ta’ Liġi li jemenda l‑Kodiċi Ċivili - Tieni Qari;

Abbozz ta’ Liġi li jemenda l‑Kodiċi Ċivili (Emenda Nru 2) - Tieni Qari;

Abbozz ta’ Liġi dwar it‑Twaqqif ta’ Kumitat għar‑Rakkmandazzjonijiet ta’ Miżuri għall‑Ħarsien ta’ Ġurnalisti, Persuni oħra b’irwol fil‑Midja u Persuni fil‑Ħajja Pubblika -Tieni Qari;

Abbozz ta’ Liġi li jemenda l‑Kostituzzjoni ta’  Malta - 	Tieni Qari;

Abbozz ta’ Liġi li jemenda Diversi Liġijiet dwar 
il‑Protezzjoni tal‑Midja u tal‑Ġurnalisti - Tieni Qari;

Abbozz ta’ Liġi dwar il‑Monitoraġġ Elettroniku -Tieni Qari;

Abbozz ta’ Liġi li jemenda l‑Att dwar l‑Attiv Finanzjarju Virtwali -Tieni Qari;

Abbozz ta’ Liġi li jemenda l‑Att dwar il‑Patrimonju Kulturali -  Tielet Qari.

‑‑‑‑‑-----
Abbozz ta’ Liġi li jemenda l‑Att dwar il‑Kummissarji għall‑Ġustizzja - Kumitat Permanenti;

Abbozz ta’ Liġi li jemenda l‑Kodiċi Kriminali (Emenda Nru 10) - Kumitat Permanenti;

Abbozz ta' Liġi li jemenda Liġijiet Varji dwar il‑Kirjiet Residenzjali Privati - Kumitat Permanenti;

Abbozz ta’ Liġi fuq Azzjoni dwar il‑Klima - Kumitat Permanenti;

Abbozz ta’ Liġi li jemenda l‑Att dwar il‑Protezzjoni tal‑Ambjent - Kumitat Permanenti.


L-ISPEAKER: Grazzi. Rimarki? Is-Segretarju Parlamentari Keith Azzopardi Tanti. 

ONOR. KEITH AZZOPARDI TANTI: Sur President, f’dan l-Aġġornament nixtieq naqsam xi ftit punti dwar dak li qed isir f’pajjiżna għas-settur taż-żgħażagħ. Ta’ kuljum qed isir xogħol biex intejbu l-kwalità tal-ħajja għaż-żgħażagħ tagħna, fosthom billi ninvolvuhom dejjem aktar sabiex permezz tal-kwalitajiet u t-talenti tagħhom ikunu dejjem aktar ta’ servizz għas-soċjetà inġenerali. Kontinwament qegħdin inwettqu miżuri li permezz tagħhom iż-żgħażagħ ikunu jistgħu jibbenefikaw minn politika mmirata lejhom. 

Jiddispjaċini ferm nisma’ lil min jgħid li ż-żgħażagħ qegħdin jitwarrbu jew li qegħdin jingħataw il-ġenb għax dan il-gideb għandu biss l-għan li jkompli jitfa’ aktar piż fuq iż-żgħażagħ u ma jservi xejn għajr biex juri kemm min jgħaddi kummenti ta’ dan it-tip jgħix ’il bogħod mir-realtà li qegħdin ngħixu f’dan il-pajjiż. Fid-diskors tiegħi se nsemmi kemm ħdimna u għadna qed naħdmu sabiex ikollna politika ffokata fuq iż-żgħażagħ b’investiment dirett fihom, għax aħna nemmnu bis-sħiħ li ż-żgħażagħ mhux biss huma l-futur imma wkoll il-preżent ta’ pajjiżna, u dan aħna nipprovawh bil-fatti u mhux bil-kliem biss.

Irridu nkunu kapaċi nużaw il-potenzjal taż-żgħażagħ billi l-ewwel nett nisimgħu dak li jridu jgħidulna, xi ħtiġijiet għandhom kif ukoll xi ħtiġijiet iħossu li huma meħtieġa għalihom u għal pajjiżna. Huma biss jistgħu jgħidulna l-elementi li fl-opinjoni tagħhom mhumiex jaħdmu u li jeħtieġ jinbidlu. Huma biss jistgħu jgħidulna x’jolqothom u x’inhu relevanti għalihom. Aħna rridu noffru liż-żgħażagħ l-opportunità li jilħqu l-aspirazzjonijiet tagħhom u l-ħolm li jkunu fasslu għall-futur. 

Minn dan il-pajjiż irridu mhux biss noħolqu art ta’ opportunità iżda rridu noħolqu wkoll id-dar naturali għall-aspirazzjonijiet taż-żgħażagħ tagħna għax aħna nemmnu li post iż-żgħażagħ huwa hawn, f’pajjiżna, u mhux kif qalulhom ċerti persuni mill-kamp politiku oppost, li posthom huwa ’l barra minn xtutna filwaqt li jissuġġerulhom jemigraw mill-pajjiż. Malta hija art fertili li trid tilqa’ liż-żgħażagħ, u aħna l-politiċi flimkien magħhom, minkejja l-problemi u l-oppożizzjonijiet kollha li nsibu, qegħdin nikkultivawlhom din l-art għall-ħolm u l-futur tagħhom.

Sur President, ta’ spiss nisimgħu li l-edukazzjoni hija ċ-ċavetta għas-suċċess tat-tfal tagħna, u fil-fatt hekk hu. L-investiment fir-riżors uman huwa kruċjali. L-edukazzjoni hija meħtieġa f’kull qasam għax b’hekk biss jista’ jkollna ċittadini aktar konxji fl-għarfien u responsabbli fit-teħid tad-deċiżjonijiet, mhux biss f’dawk li jittieħdu bħala pajjiż imma anke fit-teħid tad-deċiżjonijiet personali tagħhom. Għaldaqstant ta’ kull sena l-Gvern qiegħed ikabbar l-investiment fis-settur edukattiv biex inżommu l-andament tal-pajjiż kostanti jew intejbuh fejn meħtieġ. Is-settur edukattiv, immexxi b’mod għaqli ferm mill-kollega tiegħi l-Ministru Clifton Grima, huwa wieħed mill-aktar setturi essenzjali biex ikollna żgħażagħ ta’ kwalità filwaqt li nkunu nistgħu nikbru lokalment bħala pajjiż u nikkompetu ma’ pajjiżi oħrajn.

Il-Gvern minn dejjem kien kommess li nkabbru l-livell tal-edukazzjoni pprovdut lit-tfal u liż-żgħażagħ tagħna billi jkollna fost l-aħjar riżorsi umani possibbli. Hawn qed nirreferi b’mod partikolari għall-għalliema li jgħallmu suġġetti marbutin mas-Science, Technology, Engineering and Mathematics (STEM) kif ukoll għall-għalliema fuq livell primarju li, kif nafu, hawn domanda kbira għalihom. Għalhekk huwa kruċjali li nkomplu ninvestu fir-riżorsi umani biex ikollna nies professjonali f’kull settur li kapaċi jgħinu u jkunu ta’ benefiċċju fil-progress tal-istudenti tagħna.

Investejna bil-kbir fl-istituzzjonijiet edukattivi, mhux biss bil-bini ta’ skejjel ġodda iżda wkoll bi pjan strateġiku fejn inħarsu lejn l-istudent b’mod individwali u nimxu mal-bżonnijiet tiegħu, mhux one-size-fits-all fejn min hu kapaċi jasal u min mhux kapaċi jlaħħaq mal-livell tal-oħrajn jispiċċa jintelaq għal għonq it-triq bil-konsegwenza li jibqa’ jbati biex isib impjieg xieraq tul ħajtu kollha. 

Sur President, aħna bħala Gvern irridu li t-tfal kollha li għandhom l-opportunità li jirċievu l-edukazzjoni f’pajjiżna joħorġu mill-iskola bħala żgħażagħ bit-taħriġ kollu meħtieġ, lesti biex jagħtu l-kontribut tagħhom lis-soċjetà, inkluż lill-familji tagħhom. Irridu nkunu pont bejn il-ħajja żagħżugħa u l-ħajja adulta biex nifformaw żgħażagħ li huma lesti għad-dinja tax-xogħol. L-Istrateġija Nazzjonali tal-Edukazzjoni 2024 - 2030, li l-konsultazzjoni pubblika tagħha ngħalqet ftit tal-jiem ilu, se tkompli ssaħħaħ il-politika tagħna għat-tfal u għaż-żgħażagħ tagħna fis-settur edukattiv. 

L-edukazzjoni mhijiex biss it-tagħlim akkademiku li nsibu fil-kotba, iżda anke l-ifformar ta’ ċittadini b’valuri etiċi u professjonali li huma kapaċi jagħtu kontribut siewi lis-soċjetà. Biex nilħqu dan il-għan, il-futur tal-edukazzjoni f’pajjiżna se jkompli jesiġi li jkollna sistema edukattiva li tpoġġi lil kull student, edukatur u professjonist fiċ-ċentru tagħha biex b’hekk inħarsu l-benesseri tal-istess studenti, edukaturi u professjonisti li jagħtu sehemhom fl-iskejjel.

Irridu sistema edukattiva li tenfasizza l-importanza tal-ħiliet akkademiċi mħaddna mal-ħiliet ċivili u diġitali, li huma ferm importanti fil-ħajja tal-lum. Illum kollox idur mat-teknoloġija, u fil-futur se jkollna aktar opportunitajiet ta’ xogħol li llum forsi lanqas biss għadu jeżisti. Minn età ċkejkna rridu nrawmu lill-istudenti tagħna jgħixu f’dinja teknoloġika u diġitali sabiex jirnexxilhom jilħqu kull opportunità li tiġi quddiemhom. Irridu sistema edukattiva li tagħti aktar importanza u valur lix-xogħol manwali, ix-xogħol tal-idejn u s-snajja’ b’mod ġenerali biex nagħtu lok għal aktar varjetà fil-qasam tax-xogħol filwaqt li nibqgħu nżommu ħajjin is-snajja’ tradizzjonali li writna mingħand il-ġenerazzjonijiet l-imgħoddija.

Irridu sistema edukattiva li tħaddan il-bżonnijiet tal-istudent mal-bżonnijiet tal-industrija għax ikun kollu inutli li nippreparaw u nħarrġu lill-istudenti tagħna jekk dawn ma jsibux xogħol wara li jkunu investew daqstant fl-istudju tagħhom. Malta għandha fost l-akbar rata ta’ studenti gradwati li jinbelgħu fid-dinja tax-xogħol b’rata ta’ 91%, iżda aħna rridu nibqgħu nimmiraw u neċċellaw f’dan ir-rigward billi nkomplu nipprovdu aktar opportunitajiet lill-istudenti li jiggradwaw u jsibu xogħol relatat mal-istudji tagħhom b’inqas tbatija.

Hemm aktar miżuri li nixtiequ nfasslu biex intejbu l-livell diġà għoli ta’ edukazzjoni li qiegħda tiġi offruta f’pajjiżna. M’iniex se nidħol fid-dettall għax persważ li l-Ministru semmiehom kemm-il darba u allura ma rridx nieħu l-ħin kollu tiegħi nitkellem biss dwar l-edukazzjoni, iżda se nsemmi ftit minnhom, anke minn dak li qrajt skont it-tfassil tal-istrateġija nazzjonali tal-edukazzjoni l-ġdida. Pereżempju, fost oħrajn, qegħdin nimmiraw li noħolqu investiment akbar fil-literacy u fin-numeracy biex permezz tiegħu, minn stadju bikri, nipprevjenu li l-istudenti jitilqu mill-iskola kmieni. Dan permezz ta’ programmi speċjalizzati u individwali, partikolarment fis-suġġetti STEM, u bl-intervent tal-istakeholders kollha involuti, inkluż il-ġenituri, l-edukaturi u l-istudenti nfushom, li se jagħtu lok li nilħqu aktar studenti biex ilestu l-istudji tagħhom. Mhux hekk biss, iżda nixtiequ li aktar studenti jkomplu l-istudji f’livell postsekondarju.

Għaldaqstant, kif ħabbarna fil-Baġit li għadda, se nkunu qegħdin nagħtu għajnuna konkreta lill-ġenituri ta’ dawk l-istudenti li jkomplu jistudjaw f’livell postsekondarju jew terzjarju wara li jagħlqu l-età ta’ 16-il sena, u dan permezz ta’ benefiċċju ġdid ta’ €500 għal perjodu ta’ tliet snin. B’hekk inkunu qed innaqqsu l-piż finanzjarju minn fuq dawk il-familji li jkunu jixtiequ jkomplu jappoġġjaw lil uliedhom fl-istudji tagħhom f’mument daqstant delikat ta’ meta jkunu qed iħarsu lejn il-futur tagħhom. Hawn ta’ min isemmi wkoll miżuri oħrajn, bħaż-żieda fl-istipendji permezz ta’ scholarships, grants mogħtija u miżjuda ta’ kull sena, tax credits aħjar għall-istudenti u diversi skemi oħrajn sabiex intaffu l-piżijiet finanzjarji filwaqt li ninkoraġġixxu lill-istudenti jkomplu l-istudji tagħhom wara l-edukazzjoni obbligatorja. 

Ġaladarba semmejt l-istipendji rrid ngħid li aħna mhux talli żidna l-istipendji bir-rata tal-għoli tal-ħajja hekk kif mogħtija fl-aħħar Baġit li għadda, iżda talli komplejna nżidu l-istipendji lil dawk li jsegwu korsijiet speċjalizzati li jwasslu għal karriera li fis-suq lokali hemm ħtieġa akbar għaliha b’investiment ta’ €6.5 miljun. Ta’ min jgħid li permezz ta’ dan l-investiment se jkunu qegħdin jibbenefikaw madwar 4,400 student bi studju f’korsijiet bħalma huma l-intelliġenza artifiċjali, il-kura soċjali - fosthom biex nindirizzaw il-bżonn li għandna għal aktar social workers li joffru s-servizzi tagħhom - u anke l-ambjent għal aktar sostenibbiltà.

Qed nagħmlu dan kollu, Sur President, għax nemmnu li investiment qawwi fl-istudenti tagħna jiggarantixxi suċċess kemm għalihom, kemm għas-soċjetà tagħna kif ukoll għal pajjiżna. Dawn il-ftit miżuri, għalkemm fin-natura tagħhom jidhru żgħar, ipoġġu lill-istudenti kollha f’keffa waħda u bl-istess opportunitajiet ta’ tagħlim. B’hekk ikun jista’ jkollna verament tagħlim inklużiv għal kulħadd, mingħajr l-ebda distinzjoni. L-edukazzjoni mogħtija mill-Istat m’għandha qatt tħares lejn l-uċuh iżda għandha l-obbligu li tkabbar il-potenzjal ta’ kull student, irrelevanti mill-istat soċjali, ir-razza, l-etniċità, is-sess jew il-ġeneru. L-istatistika tal-persuni not in education, employment or training (NEET) turi li f’Malta l-probabbiltà li l-persuni ta’ bejn il-15 u l-24 sena jkunu f’impjieg jew fil-qasam tal-edukazzjoni hija akbar meta mqabbla ma’ dawk fl-Unjoni Ewropea. Fil-fatt, f’Malta l-persentaġġ ta’ żgħażagħ li m’għandhomx impjieg jew inkella li ma baqgħux jistudjaw huwa dak ta’ 7.1%, jiġifieri 2.5% inqas mill-medja tal-pajjiżi kollha tal-Unjoni Ewropea. 

Ħalli nagħti aktar statistika u aktar fatti. Ir-rata attwali ta’ dawk li jitilqu kmieni mill-edukazzjoni u mit-taħriġ hija ta’ 10.1% biex b’hekk ġie reġistrat tnaqqis ta’ 3.9% mil-livelli tal-2017, filwaqt li l-għadd ta’ persuni ta’ bejn l-20 u l-24 sena li kisbu mill-inqas livell sekondarju għoli tal-edukazzjoni kien ta’ 87.4%, bir-rata nazzjonali tkun 3% ogħla mill-medja tal-pajjiżi tal-Unjoni Ewropea. Kif diġà semmejt u se nerġa’ nsemmi, għax dawn huma ċifri importanti għal pajjiżna, ir-rata ta’ żgħażagħ li jsibu impjieg wara li jiggradwaw mil-livell edukattiv terzjarju, fosthom mill-Università ta’ Malta u mill-MCAST, hija fost l-ogħla mill-pajjiżi tal-Unjoni Ewropea, tant li 91% taż-żgħażagħ li ggradwaw matul is-sena li għaddiet sabu xogħol fis-settur li għalih jistudjaw.

Xi rrid nuri b’dawn iċ-ċifri, Sur President? Irrid ngħid li grazzi għat-tmexxija tal-Gvern, qegħdin inkomplu niksbu riżultati storiċi u se nkomplu niksru rekord wara l-ieħor sabiex naraw liż-żgħażagħ tagħna jeċċellaw fl-istituzzjonijiet edukattivi li għandna fl-industrija lokali u fit-titjib tas-servizzi li nipprovdu liċ-ċittadini Maltin u Għawdxin. 

Issa mis-settur tal-edukazzjoni se ngħaddi biex nitkellem fuq settur li huwa relatat, jiġifieri dak tax-xogħol. Matul dawn l-aħħar għaxar snin in-numru ta’ żgħażagħ jirreġistraw għax-xogħol baqa’ dejjem jonqos b’mod qawwi u konsistenti tant li llum pajjiżna għandu riżultat storiku tal-inqas rata ta’ qgħad li qatt kien hawn fil-pajjiż kif ukoll fost l-inqas mill-pajjiżi kollha tal-Unjoni Ewropea. F’perjodu ta’ għaxar snin, jiġifieri minn meta l-Partit Nazzjonalista kien fil-gvern, ir-rata ta’ qgħad fost iż-żgħażagħ li l-età tagħhom tvarja bejn is-16 u d-29 sena naqset b’aktar minn 90%, u dan aħna ma ngħiduhx billi nikkwotaw lil kull min irid jagħmel sondaġġ, iżda bi statistiċi uffiċjali, jiġifieri bil-fatti. 

Il-medja ta’ żgħażagħ jirreġistraw fl-2012, li kienet l-aħħar sena sħiħa li l-Partit Nazzjonalista għamel fil-gvern, u fl-2013, li kellha l-ogħla medja, laħqet l-1,924 u l-1,965 żagħżugħ u żagħżugħa rispettivament. Dawn iċ-ċifri jikkuntrastaw ferm mal-medja fost dawk li qed jirreġistraw din is-sena, b’nuqqas konsistenti li jlaħħaq 236 persuna biss bejn Jannar u Awwissu tal-aħħar sena, skont l-aħħar data ppubblikata. Skont ċifri tal-uffiċċju tal-istatistika tal-Unjoni Ewropea, il-Eurostat, Malta għandha fost l-inqas rati ta’ qgħad fl-Unjoni Ewropea, jiġifieri 7.4%, ferm inqas mir-rata ta’ qgħad fost iż-żgħażagħ fiż-Żona Ewro u fl-Unjoni Ewropea, li tlaħħaq l-14.5%. 

Settur ieħor li huwa relatat ħafna maż-żgħażagħ huwa dak tal-akkomodazzjoni, jiġifieri meta ż-żgħażagħ jiġu biex jixtru l-ewwel residenza tagħhom. Huwa minnu li dan is-settur huwa mimli sfidi, però lilna dawn l-isfidi ma jaqtgħulniex qalbna, anzi aħna nużaw dawn l-isfidi biex permezz tagħhom inkunu nistgħu nibnu fuq it-tajjeb li diġà għandna. Illum kburin li ġibna stabbiltà f’settur li kien mimli inċertezzi, f’settur li ta’ qabilna qatgħu qalbhom minnu u ma pprovdewx soluzzjonijiet għal eluf ta’ familji li ma kellhomx saqaf fuq rashom. Iżda t-triq biex wasalna għal din l-istabbiltà li llum kburin biha fis-settur tal-housing ma kinitx waħda faċli. Biżżejjed insemmi l-waiting list twila ta’ nies li sibna ma’ wiċċna jistennew lill-Gvern jipprovdilhom housing soċjali li kienet teċċedi t-3,000 persuna. 

Il-predeċessuri tagħna tant kienu qatgħu qalbhom miż-żgħir li aħna writna Awtorità tad-Djar b’investiment miżeru ta’ €2 miljun li kienu mifruxin biss fuq seba’ skemi u b’bini ta’ akkomodazzjoni soċjali staġnat, biex ma ngħidx kważi ineżistenti. Il-binjiet ta’ housing soċjali li kellna kienu mitluqin għalkollox b’nuqqas ta’ manutenzjoni, sitwazzjoni li wasslet biex ikollna żoni maħmuġin u kważi inabitabbli, b’uħud minnhom iffrekwentati għal skopijiet ta’ atti kriminali. Il-lista kienet twila ħafna, u nażżarda ngħid waħda ta’ qtigħ il-qalb. Madanakollu, xahar wara l-ieħor u miżura wara l-oħra, ir-riżultati bdew ġejjin sabiex b’hekk waiting list ta’ ’l fuq minn 3,000 ruħ illum niżżilnieha għal madwar 1,500 u żammejnieha stabbli. Minn awtorità b’investiment ta’ €2 miljun, illum għandna Awtorità tad-Djar b’rekord ta’ investiment li jlaħħaq il-€50 miljun.

Irnexxielna noħolqu numru kbir ta’ skemi biex nilħqu l-faxex kollha tal-poplu tant li minn seba’ skemi biss, illum għandna 15-il skema li qegħdin joffru xi forma jew oħra ta’ għajnuna lil kull min jidħol fis-settur tal-proprjetà għax aħna rridu li aktar persuni jsiru sidien ta’ djarhom billi jkollhom il-kapital meħtieġ biex jixtru l-proprjetà tagħhom jew inkella biex ikunu kapaċi jieħdu self finanzjarju. Fi żmien meta l-valur tal-proprjetà huwa daqstant għoli, aħna għandna nkunu kburin meta naraw li r-rata ta’ sidien ta’ djar f’pajjiżna telgħet għal aktar minn 82% u li matul dawn l-aħħar għaxar snin aktar minn 44,000 persuna rnexxielhom isiru sidien ta’ darhom. 

Issa se nelenka numru ta’ miżuri li l-Gvern wettaq għall-benefiċċju tal-Maltin u l-Għawdxin fis-settur tal-housing. L-ewwel skema, li forsi hija l-aktar waħda popolari, hija dik tal-first-time buyers fejn hawnhekk l-eżenzjoni tat-taxxa tal-boll żdiedet minn fuq €150,000 għal fuq €175,000 u sussegwentement għal fuq €200,000, skema li biha qed jiġu ffrankati madwar €8,000.

Il-first-time buyers qed jieħdu wkoll għotja ta’ €10,000 permezz ta’ pagament ta’ €1,000 li jingħata darba fis-sena għal għaxar snin. Fil-fatt s’issa kien hemm aktar minn 4,500 first-time buyer li xtraw proprjetà fl-2022 u li rċevew l-ewwel pagament tagħhom ta’ €1,000. Dan ifisser li għal dawk li saru sidien ta’ djarhom għall-ewwel darba fl-2022, il-Gvern se jkun investa fihom aktar minn €27 miljun fuq medda ta’ għaxar snin.

Skema oħra hija dik li tirrigwarda l-10% depożitu fuq konvenju għax-xiri tal-proprjetà. L-għan ta’ din l-iskema hu li tgħin lil dawk il-persuni li minkejja li huma eliġibbli għal self fuq proprjetà, m’għandhomx il-likwidità meħtieġa biex iħallsu d-depożitu ta’ 10% fuq l-iffirmar tal-konvenju biex isiru sidien ta’ djarhom. Din l-iskema tapplika għal dawk il-persuni ta’ taħt l-40 sena li beħsiebhom jixtru l-ewwel proprjetà residenzjali tagħhom. Id-depożitu ta’ 10% jiġi pprovdut permezz ta’ personal loan mogħti mill-bank u għandu jitħallas fuq 25 sena mill-bidu tal-istess self. Filwaqt li l-applikant se jħallas dan is-self, l-Awtorità tad-Djar se tiffinanzja l-imgħax fuq l-istess self matul il-perjodu kollu ta’ dawn il-25 sena jew sakemm is-self jiġi mħallas kollu, skont liema minnhom jiġi l-ewwel.

Niġi issa għall-iskema tal-equity sharing, li hija intiża għal dawk l-applikanti li ma jistgħux jixtru r-residenza tagħhom mingħajr l-għajnuna tal-Awtorità tad-Djar. Din l-iskema tapplika għal dawk il-persuni li għandhom ’il fuq minn 30 sena u li jitħajru jixtru d-dar tagħhom billi jixtru mhux inqas minn nofs il-proprjetà filwaqt li l-bqija jkun jista’ jinxtara aktar ’il quddiem. Min-naħa tagħha, l-Awtorità tad-Djar se tixtri s-sehem mhux akkwistat mill-applikanti, liema sehem ikun ta’ mhux aktar minn nofs il-proprjetà.

Għal dawk il-first-time buyers li jixtru l-proprjetà tagħhom f’UCA jew f’Għawdex, se tiżdied l-għotja ta’ €40,000 biex isir ir-restawr ta’ darhom. 

Ngħaddi issa biex nitkellem dwar l-Iskema New Hope. Din l-iskema hija intiża biex tipprovdi rimedju effettiv lil dawk l-individwi jew koppji li qed jiġu mxekkla milli jaċċessaw is-suq tal-proprjetà minkejja li huma eliġibbli skont it-termini u l-kondizzjonijiet tal-banek lokali, u dan għar-raġuni li qed jiffaċċjaw ostakli sabiex jottjenu polza ta’ assikurazzjoni tal-ħajja fiċ-ċirkostanzi kollha. Dan l-impediment huwa meqjus insuperabbli minn dawk il-persuni li sofrew minn mard li hedded il-ħajja jew mill-kondizzjonijiet mediċi fil-passat tagħhom u li bħalissa jbatu minn numru ta’ diżabilitajiet. L-Awtorità tad-Djar se tiggarantixxi sa massimu ta’ €250,000 għax-xiri tal-proprjetà residenzjali primarja tal-benefiċjarju.

Dawk li jikru mingħand il-privat u li qed jingħataw sussidju mill-Gvern bħala għajnuna, din is-sena se jaraw żieda fis-sussidju. Permezz ta’ din l-iskema, is-sussidju annwali żdied minn €3,600 għal €4,200 f’każ ta’ persuna waħedha, minn €4,800 għal €5,400 f’każ ta’ familja b’wild wieħed u minn €5,000 għal €6,000 f’każ ta’ familja b’żewġ ulied jew aktar. Ta’ min jgħid li b’kollox se jkun hemm 900 ruħ li se jgawdu minn dawn iż-żidiet, u dan huwa eżempju ċar ta’ ġustizzja soċjali li hija mibnija fuq l-għan tal-Gvern li kulħadd ikollu saqaf diċenti u dinjituż fuq rasu.

Sur President, filwaqt li pajjiżi oħra qed jesperjenzaw żidiet ta’ eluf kbar ta’ ewro f’piżijiet ta’ imgħax akbar fuq home loans tant li dawn qed iwasslu għal tbatijiet addizzjonali, Malta hija l-uniku pajjiż fl-Ewropa fejn l-imgħax fuq is-self għall-proprjetà baqa’ stabbli. Studju tal-Bank Ċentrali juri li 73% taż-żgħażagħ li għandhom taħt il-35 sena u 87% taż-żgħażagħ li għandhom bejn il-35 sena u l-44 sena huma sidien ta’ djarhom. Il-familji Maltin għandhom rati ta’ home ownership ferm akbar mill-medja Ewropea. Il-valur tal-proprjetajiet li għandhom il-Maltin hu darba u nofs il-medja Ewropea u d-dejn medju li għandhom il-Maltin hu daqs tliet kwarti ta’ dak li għandhom il-familji fiż-Żona Ewro. 

Issa ħalli nipparaguna ftit dawn il-persentaġġi ma’ dawk ta’ pajjiżi oħra. Studju tal-Bank Ċentrali Taljan juri li huma biss 61% taż-żgħażagħ li għandhom taħt il-35 sena u 69% taż-żgħażagħ li għandhom bejn il-35 sena u l-44 sena li huma sidien ta’ djarhom. Fl-Irlanda, minkejja li għandhom ekonomija b’saħħitha u full employment, minn 79% fl-1991, illum il-home ownership naqas għal 66%. Dan xi jfisser, Sur President? Dan ifisser li permezz tal-investiment għaqli u f’waqtu tal-Gvern Laburista, nistgħu ngħidu li minkejja d-diffikultajiet kollha, illum qegħdin noffru aktar opportunitajiet liż-żgħażagħ tagħna biex isiru sidien ta’ djarhom. Madanakollu għadna ma wasalniex, u għalhekk se nkomplu nsostnu aktar skemi u miżuri li jiffaċilitaw dejjem aktar il-possibbiltà li wieħed isir sid ta’ daru. Dan hu dak li jrid il-Gvern għax għandu viżjoni fit-tul għall-Maltin u l-Għawdxin u għax jemmen fl-investiment dirett fin-nies.

Sur President, iż-żgħażagħ iridu postijiet fejn jirrikreaw ruħhom ukoll, u għalhekk irridu nipprovdu aktar spazji miftuħa fejn fihom iċ-ċittadini Maltin u Għawdxin ikollhom ċans igawduhom flimkien mal-familji tagħhom, spazji miftuħa li jipprovdu r-rilassament meħtieġ għal ħin ta’ kwalità ’l bogħod mill-ħajja urbana u mgħaġġla ta’ kuljum. Kif imħabbar mill-Gvern u mwiegħed fil-Manifest Elettorali Malta Flimkien, diġà bdejna naħdmu fuq pjan nazzjonali ta’ €700 miljun sabiex żoni mdaqqsin urbani jiġu kkonvertiti għall-istess skop ta’ spazji pubbliċi. Dawn iż-żoni ambjentali se jkomplu jsaħħu l-istrateġija għal ambjent aktar san u sostenibbli bi ġlieda kontra l-problemi li qed jikkawża t-tibdil fil-klima. Il-Gvern diġà identifika artijiet f’seba’ lokalitajiet differenti b’valur fis-suq ta’ aktar minn €21 miljun. Minflok ma nkomplu nżidu aktar bini ta’ abitazzjonijiet, se nkunu qegħdin nibnu aktar spazji pubbliċi filwaqt li dawk eżistenti se jkunu qegħdin jiġu ristrutturati għall-benefiċċju tal-pubbliku. 

Fil-fatt se jiżdiedu aktar minn 15,000 metru kwadru oħra ta’ spazji pubbliċi li jistgħu jintużaw miċ-ċittadini Maltin u Għawdxin. Erba’ artijiet oħra ta’ madwar 8,000 metru kwadru li jinsabu fiż-żona tal-iżvilupp se jkunu qegħdin jinbidlu fi spazji ħodor miftuħa u se jkunu qegħdin igawduhom madwar 7,000 familja b’mixja qasira minn fejn jgħixu. Dawn l-erba’ artijiet li għaddew mill-Awtorità tal-Artijiet għall-Project Green jinsabu fl-irħula ta’ Ħal-Luqa, Ħal Kirkop, Ħal-Lija u San Ġiljan, u huma l-ewwel minn numru ta’ proġetti ta’ dan it-tip, bil-valur tagħhom ilaħħaq l-€20 miljun. B’hekk jekk wieħed jgħaqqad dawn l-ispazji kollha komplessivament, nistgħu ngħidu li din is-sena biss se jkollna madwar 23,000 metru kwadru ta’ art li se tingħata għat-tgawdija tan-nies.

Sur President, minn din il-viżjoni tal-Gvern li għadni kif tkellimt fuqha, jidher ċar li aħna npoġġu liż-żgħażagħ fuq quddiem nett tal-prijoritajiet tagħna għax nemmnu bis-sħiħ fihom u fil-kapaċitajiet tagħhom. Qegħdin nipproponu u se nkomplu nipproponu aktar miżuri li se jagħtu pjattaforma akbar liż-żgħażagħ f’pajjiżna sabiex ikollhom aktar opportunitajiet li jespandu t-talenti tagħhom bil-għan li jkollhom kwalità ta’ ħajja aħjar. Irridu li ż-żgħażagħ tagħna jkunu ta’ eżempju għal żgħażagħ f’pajjiżi oħrajn. Irridu li ż-żgħażagħ tagħna jkunu l-għira ta’ żgħażagħ oħra f’pajjiżi oħrajn. Minkejja d-diffikultajiet kollha dinjin, Malta qiegħda toffri servizzi edukattivi, servizz ta’ saħħa, opportunitajiet ta’ xogħol u kwalità ta’ ħajja tajba. Kif għedt aktar kmieni, iż-żgħażagħ mhumiex biss il-futur iżda huma wkoll il-preżent tagħna, u għalhekk bħala Gvern aħna se nibqgħu niffokaw il-politika tagħna mmirata lejn iż-żgħażagħ mhux biss bil-kliem, iżda bil-fatti għax aħna verament nemmnu fiż-żgħażagħ Maltin u Għawdxin. Nirringrazzjak.

L-ISPEAKER: Grazzi. Sar il-ħin. Il-Kamra hija aġġornata għal għada l-Erbgħa, 28 ta’ Frar 2024 bl-aġenda kif ikkomunikata mis-Segretarju Parlamentari. 

Fis-7.21 p.m. il-Kamra aġġornat mingħajr ma saret il-mistoqsija.

ĊENTRI TAS-SAĦĦA – PROFESSJONI TA’ ALLIED HEALTH PRACTITIONERS

14130. L-ONOR. IVAN BARTOLO  staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm Allied Health Practitioners fic-Ċentri tas-Saħħa u jelenka xi professjoni jipprattikaw?

ONOR. JO ETIENNE ABELA: Ninsab informat li fiċ-Ċentri tas-Saħħa hemm 72 professjonist fil-grad ta’ Allied Health Practitioner (AHP) maqsumin kif ġej:

	Professjoni
	Numru ta’ AHP

	Fiżjoterapisti
	13

	Podjatri
	16

	Patologi tal-lingwa u diskors
	34

	Radjografi
	8

	Nutrizzjonista
	1




IL-MOSTA - TRIQ FILIPPO APAP BOLOGNA

14131. L-ONOR. IVAN BARTOLO  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid għaliex Triq Filippo Apap Bologna ġewwa l-Mosta saret direzzjoni waħda meta qed ikun hemm konġestjoni ċara riżultat tal-karreġġjata għar-roti tal-Pont tal-Mosta li jinsab fejn qiegħed joħroġ miż-żona tal-Mosta għaż-żona tan-Naxxar?

ONOR. CHRIS BONETT (Ministru għat-Trasport, l-Infrastruttura u x-Xogħlijiet Pubbliċi):  : Nitlob lill-Onor. Interpellant biex jirreferi din il-mistoqsija parlamentari lill-Ministeru kkonċernat.


POYC - MEDIĊINI OUT OF STOCK

14132. L-ONOR. IVAN BARTOLO  staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk hemmx mediċini għall-POYC out of stock u jekk iva, liema huma?

ONOR. JO ETIENNE ABELA: Nitlob lill-Onor. Interpellant biex jirreferi għal-lista tal-POYC li tqiegħdet fuq il-Mejda tal-Kamra waqt il-ħin tat-Tqegħid ta’ Karti u li tkun ippubblikata fuq is-sit elettroniku; healthservices.gov.mt.


2022 – SPTAR MATER DEI - CUSTOMER CARE - ILMENTI

14922. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm ilmenti irċeva l-customer care tal-Isptar Mater Dei fl-2022? Jista’ jgħid ukoll dwar xiex kienu dawn l-ilmenti f’persentaġġi?

ONOR. JO ETIENNE ABELA: Ninsab informat li fl-2022 il-Customer Care Unit tal-Isptar Mater Dei irċieva 522 ilment.

Informat ukoll li l-ilmenti kienu kif ġej:

•	Wards/Outpatients - 24%
•	Revenue - 3%
•	Pharmacy - 4%
•	Medical Imaging - 2%
•	IT - 2%
•	Facilities/Porters - 6%
•	Clinicians - 18%
•	Directives - 2%
•	COVID-19 - 1%
•	Cancelled Operations - 11%
•	Cancellation of App - 3%
•	A&E - 12%
•	Other Various Cases - 12%


2023 – SPTAR MATER DEI - CUSTOMER CARE - ILMENTI

14923. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm ilmenti irċeva l-Customer Care Unit tal-Isptar Mater Dei fl-2023? Jista’ jgħid ukoll dwar xiex kienu dawn l-ilmenti f’persentaġġi?

ONOR. JO ETIENNE ABELA: Ninsab informat li fl-2023 il-Customer Care Unit tal-Isptar Mater Dei irċieva 661 ilment.

Informat ukoll li l-ilmenti kienu kif ġej:

•	Wards/Outpatients – 28%
•	Revenue – 5%
•	Pharmacy/Procurement – 5%
•	Medical imaging 5%
•	IT – 1%
•	Clinicians – 20%
•	Facilities/Porters – 3%
•	Directives – 1%
•	Cancelled Operations 13%
•	Cancellation of Appointments – 3%
•	A&E – 10%
•	Other Various Cases – 6%


MINISTERU GĦAS-SAĦĦA U JOBSPLUS - KORS ‘EMBRACING DIVERSITY’

14924. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 11896 fejn ingħad: “Il-Ministeru għas-Saħħa ħoloq kors mal-Entità ta’ Jobsplus imsemmi Embracing Diversity. Dan se jkun offrut lil kull impjegat barrani ġdid fuq prattiċi lokali, użanzi, kif ukoll informazzjoni prattika li jkollu bżonn kull impjegat li jgħix hawn Malta.”

Jista’ l-Ministru jgħid:

a.	Meta se jibda jingħata dan il-kors?
b.	Kemm fih sessjonijiet u sigħat?
ċ.	It-temi partikolari li se jiġu indirizzati f’kull sessjoni?
d.	Jekk hemmx xi miżati marbuta miegħu?

ONOR. JO ETIENNE ABELA: Ninsab informat li l-kors ‘Embracing Diversity’ se jibda jingħata minn Marzu li ġej. Dan se jkun jikkonsisti f’disa’ sessjonijiet li jagħmlu 20 siegħa. Fost it-temi partikolari li se jingħataw waqt il-kors insibu; Cultural Competence, Adapting to Working in the Maltese Health Care system, Work Ethics, Human Rights and Practical Information about Living & Working in Malta. M’hemm l-ebda miżata marbuta ma’ dan il-kors.


CUSTOMER CARE TAS-SERVIZZI TAS-SAĦĦA MENTALI - TELEFONATI

14925. L-ONOR. GRAZIELLA ATTARD PREVI  staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 11881, jista’ Ministru jgħid kemm fil-fatt kellu telefonati fis-sena 2023 il-Customer Care tas-servizzi tas-Saħħa Mentali li jista’ jiġi kkuntattjat fuq 2330 4444?
ONOR. JO ETIENNE ABELA:Ninsab informat li l-Customer Care tas-Servizzi tas-Saħħa Mentali kellu 98 telefonata matul is-sena 2023, li jirrigwardaw servizzi kliniċi u professjonali.  

Kien hemm ukoll madwar 350 telefonata oħra matul is-sena 2023, fejn intalab tagħrif ġenerali kemm mill-istess klijenti kif ukoll mill-qraba tagħhom. 


CUSTOMER CARE TAS-SERVIZZI TAS-SAĦĦA MENTALI – PROMOZZJONI TAS-SERVIZZ

14926. L-ONOR. GRAZIELLA ATTARD PREVI  staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 11881, jista’ Ministru jgħid kif jiġi promoss il-Customer Care tas-Servizzi tas-Saħħa Mentali li jista’ jiġi kkuntattjat fuq 2330 4444 sabiex persuni jagħmlu użu minn dan is-servizz? Jista’ jgħid ukoll jitqassamx xi tip ta’ pamphlet fil-kliniċi tas-saħħa mentali fil-komunità?

ONOR. JO ETIENNE ABELA: Ninsab informat illi kull pazjent li jidħol fl-Isptar Monte Carmeli, jingħata ktejjeb ta’ informazzjoni mill-Customer Care. Il-ktejjeb jinkludi tagħrif dwar is-servizzi kollha li jingħataw fis-saħħa mentali.


CUSTOMER CARE TAS-SERVIZZI TAS-SAĦĦA MENTALI - ILMENTI

14927. L-ONOR. GRAZIELLA ATTARD PREVI  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm irċieva lmenti il-Customer Care tas-Servizzi tas-Saħħa Mentali li jista’ jiġi kkuntattjat fuq 2330 4444 fis-sena 2023? Jista’ jgħid ukoll dwar xiex kienu l-ilmenti f’persentaġġi?

ONOR. JO ETIENNE ABELA: Ninsab infurmat li l-Customer Care tas-Servizzi tas-Saħħa Mentali irċieva 299 ilment matul is-sena 2023.  

Informat ukoll li l-persentaġġi ta’ lmenti kienu kif ġej:

•	Talba għall-bidla tal-konsulent kuranti – 13.7%
•	Talba għall-bidla fit-trattament – 4%
•	Imġiba ta’ pazjenti – 5.7%
•	Kwistjonijiet Kliniċi – 7.4%
•	Appuntamenti – 6.7%
•	Talba għal rekords Mediċi – 5.7%
•	Talbiet varji għall-informazzjoni – 9.7%
•	Talba għal rilaxx mill-isptar – 3%
•	Każijiet oħra varji – 44.1 %.


FASTIDJU SESSWALI FUQ IL-POST TAX-XOGĦOL - PERSUNI MRESSQA L-QORTI

15077. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' fastidju sesswali fuq il-post tax-xogħol fis-sena 2023? Jista’ jipprovdi l-eżitu ta' dawn il-kawżi?

ONOR. JONATHAN ATTARD:  Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


FASTIDJU SESSWALI FUQ IL-POST TAX-XOGĦOL - PERSUNI MRESSQA L-QORTI

15078. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' fastidju sesswali fuq il-post tax-xogħol fis-sena 2022? Jista’ jipprovdi l-eżitu ta' dawn il-kawżi?

ONOR. JONATHAN ATTARD:  Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


FASTIDJU SESSWALI FUQ IL-POST TAX-XOGĦOL - PERSUNI MRESSQA L-QORTI

15079. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' fastidju sesswali fuq il-post tax-xogħol fis-sena 2021? Jista’ jipprovdi l-eżitu ta' dawn il-kawżi?

ONOR. JONATHAN ATTARD: Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


FASTIDJU SESSWALI FUQ IL-POST TAX-XOGĦOL - PERSUNI MRESSQA L-QORTI

15080. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' fastidju sesswali fuq il-post tax-xogħol fis-sena 2020? Jista’ jipprovdi l-eżitu ta' dawn il-kawżi?

ONOR. JONATHAN ATTARD: Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


FASTIDJU SESSWALI - PERSUNI MRESSQA L-QORTI

15081. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' fastidju sesswali fis-sena 2023? Jista’ jipprovdi l-eżitu ta' dawn il-kawżi?

ONOR. JONATHAN ATTARD: Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


FASTIDJU SESSWALI - PERSUNI MRESSQA L-QORTI

15082. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' fastidju sesswali fis-sena 2022? Jista’ jipprovdi l-eżitu ta' dawn il-kawżi?

ONOR. JONATHAN ATTARD: Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.





EMPLOYEE SAPPORT PROGRAMME – TAĦRIĠ FL-EMOTIONAL ASPECTS OF RETIREMENT

15603. L-ONOR. CLAUDETTE BUTTIGIEG  staqsiet lill-Prim Ministru: Jista’ l-Prim Ministru jwieġeb il-mistoqsija parlamentari 15161 u jgħid kemm kien hemm ħaddiema fis-Settur Pubbliku u s-Servizz Pubbliku li ħadu taħriġ fl-Emotional Aspects of Retirement offrut mill-Employee Sapport Programme, mill-2013 sal-2023, maqsuma sena b’sena?

ONOR. ROBERT ABELA (Prim Ministru):  Nirreferi lill-Onor. Interpellant għat-tweġiba tal-mistoqsija parlamentari 15600.


TBAĦĦIR INTERNAZZJONALI - KAPTANI MINN PAJJIŻI TERZI

15695. L-ONOR. TONI BEZZINA  staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid xi kwalifiki għandhom il-kaptani minn pajjiżi terzi li jiġu imbarkati biex jaħdmu fuq bastimenti tas-sajd sabiex ikunu jistgħu jbaħħru f’ibħra internazzjonali? Jista’ jgħid ukoll kemm ingħataw permessi tul l-2023, xahar b’xahar u minn liema pajjiż ġej kull wieħed minn dawn il-kaptani?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali):  Ninforma lill-Onor. Interpellant li l-kwalifiki tal-kaptana minn pajjiżi terzi huma dawk rikonoxxuti mill-entità responsabbli. Matul is-sena 2023, ingħataw dawn il-permessi kif ġej: 

	Numru ta’ permessi maħruġa lil kaptana minn pajjiżi terzi li jistgħu jbaħħru f’ibħra internazzjonali matul l-2023

	Xahar
	Permessi maħruġa
	Nazzjonalità

	Jannar
	6
	5 Eġittu,  1 Indonesja

	Frar
	-
	-

	Marzu
	5
	3 Eġittu,  2 Tuneżija

	April
	21
	19 Eġittu, 1 Indja, 1 Indonesja

	Mejju
	7
	6 Eġittu,  1 Indonesja

	Ġunju
	1
	1 Eġittu

	Lulju
	2
	2 Eġittu

	Awwissu
	1
	1 Eġittu

	Settembru
	-
	-

	Ottubru
	1
	1 Eġittu

	Novembru
	-
	-

	Diċembru
	-
	-


KOPERATTIVA TAS-SAJJIEDA - FONDI GĦAL ATTENDENZA F’LAQGĦAT INTERNAZZJONALI

15696. L-ONOR. TONI BEZZINA  staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid kemm ġew mgħoddija fondi lill-Koperattiva tas-Sajjieda biex tipparteċipa f’konferenzi barra l-pajjiż li jiġu organizzati mill-International Commission for the Conservation of Atlantic Tunas (ICCAT), mill-Mediterranean Advisory Council (MEDAC), mill-General Fisheries Commission for the Mediterranean (GFCM) u mill-Food and Agriculture Organization of the United Nations (FAO)? Għal kemm-il konferenza attendiet il-Koperattiva tas-Sajd mill-2013 sal-ġurnata li fiha tiġi mwieġba din il-mistoqsija parlamentari, sena b’sena, li kienu ffinanzjati mill-Gvern?

ONOR. ANTON REFALO: Ninforma lill-Onor. Interpellant li ma jiġu mgħoddija l-ebda fondi lill-Koperattiva tas-Sajd sabiex tipparteċipa f’konferenzi barra l-pajjiż. Skont il-proċedura attwali  jiġi applikat il-ftehim li hemm bejn il-Ministeru u l-Koperattiva. Speċifikament, meta l-Koperattiva tinnomina persuna għal xi laqgħa li tkun eliġibbli għaliha skont dan l-istess ftehim,  il-Gvern ikopri l-ispejjeż relevanti tal-persuni b’mod ekwivalenti daqslikieku kien uffiċjal tal-Gvern. Nirreferih għat-tabella segwenti.

	Sena
	Numru ta’ Konferenzi/Laqgħat iffinanzjati mill-Gvern

	2013
	1

	2014
	2

	2015
	2

	2016
	8

	2017
	3

	2018
	3

	2019
	2

	2020
	1

	2021
	0

	2022
	0

	2023
	0

	2024
	0







MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI - IMPJEGATI

15697. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista' l-Ministru jgħid kemm hemm impjegati fl-uffiċċju tal-Ministeru għall-Agrikoltura, is-Sajd u d-Drittijiet tal-Annimali u f’kull Dipartiment/Aġenzija li taqa’ taħt id-dekasteru tiegħu? Jista’ jgħid ukoll xi grad għandhom, u jaqsam din l-informazzjoni dipartiment b’dipartiment u aġenzija b’aġenzija, b’dawk li jinsabu stazzjonati f’Malta separatament minn dawk li jinsabu f’Għawdex?

ONOR. ANTON REFALO: Ninforma lill-Onor. Interpellant li l-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


PROGRAMM GĦAT-TFAQQIS TA’ BAJD TAR-RIZZI

15698. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: B’referenza li għamel il-Gvern waqt id-diskussjoni tal-Baġit fejn qal li l-Gvern se jkun qed jagħmel programm fuq it-tfaqqis tar-rizzi, jista’ l-Ministru jgħid x'kienu r-riżultati tal-esperimenti li qed isiru fuq it-tfaqqis tal-bajd tar-rizzi sa issa, speċjalment komparat ma’ dak li kienet tagħmel in-natura?

ONOR. ANTON REFALO: Ninforma lill-Onor. Interpellant li d-Direttorat tal-Akkwakultura fi ħdan id-Dipartiment għas-Sajd u l-Akkwakultura, irnexxielu jikklimatizza r-rizzi li ġew maqbuda mis-selvaġġ. Bħalissa qed tiġi mħejjija żona fi ħdan id-Direttorat sabiex tilqa’ l-larvae tar-rizzi. Huwa mistenni li dawn jiġu mkabbra bil-għan li wara jiġu rilaxxati lura fil-baħar. Wara attentati preliminari li saru, qiegħed jiġi kkonfermat li d-Direttorat diġà rnexxielu jfaqqas ir-rizzi. 

Ta’ min wieħed jgħid li għadu prematur li wieħed ikun f’pożizzjoni li jikkompara dan ma’ dak li kienet tagħmel in-natura.





SAJD – ŻONI GĦAS-SAJD BL-IMREJKBA

15699. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid f’liema żoni s-sajjieda dilettanti tal-imrejkba jistgħu jistadu b’din id-dgħajsa żgħira bil-qlugħ?

ONOR. ANTON REFALO:  Ngħarraf lill-Onor. Interpellant li din is-sajda tista’ tiġi pprattikata f’diversi żoni madwar Malta u Għawdex. Dawn iż-żoni ġew stabbiliti wara konsultazzjonijiet wiesgħa ma’ diversi entitajiet u sajjieda dilettanti. Id-dokument bil-mappa ta’ dawn iż-żoni, li juri wkoll il-postijiet kollha fejn jistgħu jistadu bl-imrejkba tal-wiċċ biss, jew kemm bl-imrejkba tal-wiċċ kif ukoll tal-qiegħ, flimkien mal-koordinati ta’ dawn il-lokazzjonijiet, tqiegħed fuq il-Mejda tal-Kamra waqt il-ħin tat-Tqegħid ta’ Karti.


SAJD – SUSSIDJU GĦAL MATERJAL BIJODEGRADABBLI

15700. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid jekk hemmx il-ħsieb li biex titnaqqas il-ħsara lill-ambjent, dawk is-sajjieda li jużaw ħbula magħmula minn materjal bijodegradabbli u sufra minflok jablo, jibdew jingħataw sussidju fuq dan il-materjal bijodegradabbli?

ONOR. ANTON REFALO: Ninforma lill-Onor. Interpellant li hekk kif kien inkluż fil-Manifest Elettorali, dan il-Gvern se jkun qed jaħdem fuq skema li tgħin lis-sajjieda biex jaddottaw prattiċi u tagħmir li ma jagħmlux ħsara lill-ambjent.


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI – PROĠETTI

15938. L-ONOR. CHRIS SAID staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid xi proġetti u inizjattivi saru u fiex kienu jikkonsistu mill-Ministeru tiegħu ġewwa Għawdex matul is-sena 2023?

ONOR. ANTON REFALO: Nitlob lill-Onor. Interpellant sabiex jirreferi din il-mistoqsija parlamentari lill-Ministru kkonċernat.
GĦAWDEX – INĊIDENTI TAT-TRAFFIKU FL-2023

15939. L-ONOR. CHRIS SAID staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm kien hemm inċidenti tat-traffiku ġewwa Għawdex li fihom kien hemm persuni li sofrew ġrieħi matul is-sena 2023 u jaqsam din l-informazzjoni lokalità lokalità?

ONOR. BYRON CAMILLERI: Ninsab informat illi n-numru ta’ inċidenti tat-traffiku, rrapportati mal-Pulizija fis-sena 2023 ġewwa Għawdex u li fihom kien hemm persuni li sofrew ġrieħi, maqsuma lokalità lokalità, kien kif jidher fit-tabella hawn taħt. Ma kienx hemm fatalitajiet fl-istess perjodu.

	Bliet ġewwa Għawdex
	Numru ta’ inċidenti tat-traffiku b’feriti

	Fontana
	1

	Għajnsielem
	13

	Għarb
	6

	Munxar
	1

	Nadur
	14

	Qala
	5

	Rabat
	37

	San Lawrenz
	1

	Sannat
	4

	Xagħra
	7

	Xewkija
	15

	Żebbuġ
	12

	Total
	116




IN-NADUR, GĦAWDEX – TRIQ IR-RABAT - RETAINING WALL

15940. L-ONOR. CHRIS SAID staqsa lill-Ministru għal Għawdex u l-Ippjanar: Jista' l-Ministru jgħid meta saret l-aħħar spezzjoni fuq ir-retaining wall tal-konkos li hemm fi Triq ir-Rabat, fin-Nadur, liema ħajt jidher li jista' jċedi? Jista' jgħid ukoll jekk min għamel din l-ispezzjoni, ikkonfermax li m’hemm l-ebda periklu? Jekk iva, jista' jqiegħed kopja tar-rapport fuq il-Mejda tal-Kamra?

ONOR. CLINT CAMILLERI:  Ninforma lill-Onor. Interpellant li l-aħħar spezzjoni li saret fuq ir-retaining wall tal-konkos kien fis-sena 2023 kemm minn perit tal-Gvern kif ukoll minn perit indipendenti.


PBS – RAPPORTI ANNWALI U FINANZJARJI

15961. L-ONOR. CLAUDETTE BUTTIGIEG  staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jqiegħed fuq il-Mejda tal-Kamra r-rapporti annwali u finanzjarji tal-Public Broadcasting Services (PBS) li ma ġewx ippreżentati lill-Parlament għas-snin 2013, 2014, 2015, 2016, 2021, 2022 u 2023?

ONOR. OWEN BONNICI:  L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.

Intant informat mill-PBS li s-sena 2023 qiegħda tiġi awditjata.


PUBLIC BROADCASTING SERVICES - ĦADDIEMA

15962. L-ONOR. CLAUDETTE BUTTIGIEG  staqsiet lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 15153, jista’ l-Ministru jgħid liema huma l-iskali/gradi tal-ħaddiema impjegati mal-Public Broadcasting Services (PBS) u kemm hemm ħaddiema f’kull skala?

ONOR. OWEN BONNICI: Ninsab informat mill-PBS illi l-informazzjoni hi skont kif ġej:

	Management
	29

	Grade 7
	13

	Grade 6
	30

	Grade 5
	15

	Grade 4
	13

	Grade 3
	14

	Grade 2
	3

	Grade 1
	1

	Sales Executives
	4




PUBLIC BROADCASTING SERVICES - SERVIZZ TA’ PRODUZZJONI TA’ PROGRAMMI

15963. L-ONOR. CLAUDETTE BUTTIGIEG  staqsiet lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 15154, jista’ l-Ministru jgħid jekk hemmx ħaddiema tal-Public Broadcasting Services (PBS) li huma responsabbli direttament mill-produzzjoni ta’ programmi fuq TVM u l-istazzjonijiet tar-radju minbarra l-aħbarijiet? Jekk iva, jista’ jindika liema huma dawn il-programmi?

ONOR. OWEN BONNICI: Ninsab informat mill-PBS li l-informazzjoni relattiva hija skont kif ġej:
  
TV 
·	Glen Falzon - Insights 
·	Liam Carter – Id-Dar Maltija 
·	Owen Galea – Id-Dar Maltija 
·	Ruth Amaira - Résumé 
·	Fiorella Pace - Résumé 
·	Maria Muscat - Kuxjenza 
·	Gordon Bonello – Backstage.tv 
·	Charles Dalli – Moħħok Hemm 

Radju 
·	Simon Pisani – Aġenda Rock, Mużika u Sport
·	Adrian Gatt – Ten2One 
·	Gordon Caruana - Tifkiriet 
·	Marc Alan Spiteri Stafrace – Eve o’ Clock   
·	Albert Gauci Cunningham – Vi jew Va 
·	Arthur Caruana – Drivetime 
·	Carlo Borg Bonaci – Magic AM 


SPTAR MATER DEI - PERSUNI TAĦT L-INFLUWENZA TAL-ALKOĦOL U/JEW DROGA LI DAĦLU FL-EMERĠENZA

15964. L-ONOR. CLAUDETTE BUTTIGIEG  staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14899 dwar in-numru ta’ attendenzi li daħlu fid-Dipartiment tal-Emerġenza tal-Isptar Mater Dei taħt l-influwenza tal-alkoħol u/jew droga, jista’ l-Ministru jgħid:

a. kemm minn dawn il-każijiet daħlu taħt l-influwenza tad-droga u liema droga;
b. kemm daħlu taħt l-influwenza tal-alkoħol; u 
ċ. kemm daħlu taħt l-influwenza tad-droga u tal-alkoħol flimkien?

ONOR. JO ETIENNE ABELA:  Ninforma lill-Onor. Interpellant li l-informazzjoni qed tinġabar.


SPTAR MATER DEI - PERSUNI TAĦT L-INFLUWENZA TAL-ALKOĦOL U/JEW DROGA LI DAĦLU FL-EMERĠENZA

15965. L-ONOR. CLAUDETTE BUTTIGIEG  staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14899 dwar in-numru ta’ attendenzi li daħlu fid-Dipartiment tal-Emerġenza tal-Isptar Mater Dei taħt l-influwenza tal-alkoħol u/jew droga , jista’ l-Ministru jgħid: 

a. 	kemm minnhom kienu nisa u kemm kienu rġiel; u
b. 	kemm minnhom kienu taħt it-18-il sena, kemm kellhom bejn id-19 u t-30 sena, kemm kellhom bejn 31 u 55 sena u kemm kellhom aktar minn 56 sena?

ONOR. JO ETIENNE ABELA:  Ninforma lill-Onor. Interpellant li l-informazzjoni qed tinġabar.


ĠGANTIJA - KUMITAT TEKNIKU

16005. L-ONOR. CHRIS SAID staqsa lill-Ministru għall-Wirt Nazzjonali, l-Arti u l-Gvern Lokali: Jista' l-Ministru jgħid meta kien l-aħħar darba li l-Kumitat Tekniku tal-Ġgantija ppreżenta rapport dwar l-istat ħażin ħafna u l-problemi strutturali li hemm, f'parti mill-Ġgantija tant li hemm faċċata minnhom qed iżżomm biss bl-iscaffolding li ilu fil-post aktar minn 30 sena?  Jista' jpoġġi fuq il-Mejda tal-Kamra kopja ta' dan l-aħħar rapport ta' dan il-Kumitat Tekniku?

ONOR. OWEN BONNICI: Ninsab informat illi l-aġenzija Heritage Malta hija l-entità responsabbli mill-Park Arkeoloġiku tal-Ġgantija.  

Informat li sa mis-snin tmenin tas-seklu għoxrin, l-istabbiltà tal-istruttura megalitika kienet waħda mill-prijoritajiet ta’ dan is-sit. Informat li l-iscaffolding preżenti kien ittella’ mid-Dipartiment tal-Mużewijiet bħala miżura preventiva, fuq rakkomandazzjoni tal-UNESCO tal-1994. Dwar dan informat li Heritage Malta ħadet ħsieb numru ta’ studji fuq l-istruttura minn dak iż-żmien ’l hawn, fosthom studju tal-Professur Alex Torpiano tal-2013.

Informat ukoll li aktar riċenti, bl-għajnuna tal-UNESCO, twaħħlu numru ta’ movement sensors mal-faċċata tas-sit biex tinġabar informazzjoni xjentifika biex tkompli tinforma deċiżjonijiet futuri f’dan ir-rigward.

Dawn l-istudji saru fi sfond ta’ programm sħih ta’ konservazzjoni fis-sit arkeoloġiku, u huma parti integrali mill-obbligu ta’ Heritage Malta li tipproteġi dawn is-siti għan-nom tad-dinja kollha.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR - ĦADDIEMA

16038. L-ONOR. BERNICE BONELLO  staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm hemm persuni jaħdmu full-time jew part-time mal-Ministeru tagħha b’kuntratt jew bħala persons of trust jew advisors jew experts li għandhom:

i. ’il fuq minn 65 sena?
ii. ’il fuq minn 70 sena?
iii. ’il fuq minn 80 sena?

Tista’ taqsam din l-informazzjoni skont l-etajiet indikati?

ONOR. MIRIAM DALLI (Ministru għall-Ambjent, l-Enerġija u r-Riġenerazzjoni tal-Port il-Kbir):  Ninforma lill-Onor. Interpellant li fil-Ministeru għall-Ambjent, l-Enerġija u r-Riġenerazzjoni tal-Port il-Kbir bħalissa hemm sitt impjegati full-time li għandhom bejn 65 u 69 sena.


MINISTERU GĦALL-FINANZI U X-XOGĦOL - ĦADDIEMA

16039. L-ONOR. BERNICE BONELLO  staqsiet lill-Ministru għall-Finanzi u x-Xogħol: Jista’ l-Ministru jgħid kemm hemm persuni jaħdmu full-time jew part-time mal-Ministeru tiegħu b’kuntratt jew bħala persons of trust jew advisers jew experts li għandhom:

i.	’il fuq minn 65 sena;
ii.	’il fuq minn 70 sena; u
iii.	’il fuq minn 80 sena?

Jista’ jaqsam din l-informazzjoni skont l-etajiet indikati?

ONOR. CLYDE CARUANA: Ninforma lill-Onor. Interpellant illi l-informazzjoni mitluba hi skont it-tabella hawn taħt:

	ETÀ
	FULL-TIME
	PART-TIME

	’il fuq minn 65 sena
	2
	1

	’il fuq minn 70 sena
	1
	3

	’il fuq minn 80 sena
	0
	0




MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – ĦADDIEMA

16040. L-ONOR. BERNICE BONELLO  staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm persuni jaħdmu full-time jew part-time mal-Ministeru tiegħu b’kuntratt jew bħala persons of trust jew advisors jew experts li għandhom:

i.	’il fuq minn 65 sena;
ii.	’il fuq minn 70 sena; u
iii.	’il fuq minn 80 sena?
Jista’ jaqsam din l-informazzjoni skont l-etajiet indikati?

ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): Ninforma lill-Onor. Interpellant li preżentement fil-Ministeru hawn wieħed ’il fuq minn 70 sena part-time bħala person of trust u tlieta fis-Segretarjat li huma fil-medda tal-etajiet imsemmija. 


MINISTERU GĦALL-ARTIJIET U L-IMPLIMENTAZZJONI TAL-PROGRAMM ELETTORALI - ĦADDIEMA

16041. L-ONOR. BERNICE BONELLO  staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid kemm hemm persuni jaħdmu full-time jew part-time mal-Ministeru tiegħu b’kuntratt jew bħala persons of trust jew advisors jew experts li għandhom:

i.	’il fuq minn 65 sena;
ii.	’il fuq minn 70 sena; u
iii.	’il fuq minn 80 sena?

Jista’ jaqsam din l-informazzjoni skont l-etajiet indikati?
ONOR. STEFAN ZRINZO AZZOPARDI:  Ninsab informat li l-Ministeru għandu żewġ persuni li jaħdmu fuq bażi part-time li l-età tagħhom hija bejn il-65 u s-70 sena.


MINISTERU GĦALL-ĠUSTIZZJA U R-RIFORMA TAS-SETTUR TAL-KOSTRUZZJONI – ĦADDIEMA

16042. L-ONOR. BERNICE BONELLO  staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm hemm persuni jaħdmu full-time jew part-time mal-Ministeru tiegħu b’kuntratt jew bħala persons of trust jew advisors jew experts li għandhom:

i.	’il fuq minn 65 sena;
ii.	’il fuq minn 70 sena; u
iii.	’il fuq minn 80 sena?

Jista’ jaqsam din l-informazzjoni skont l-etajiet indikati?
ONOR. JONATHAN ATTARD: Ninsab informat li fi ħdan il-Ministeru hemm persuna waħda li għanda ’l fuq minn 65 sena.


MINISTERU GĦAS-SAĦĦA U L-ANZJANITÀ ATTIVA - ĦADDIEMA

16043. L-ONOR. BERNICE BONELLO  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm persuni jaħdmu full-time jew part-time mal-Ministeru tiegħu b’kuntratt jew bħala persons of trust jew advisors jew experts li għandhom:

i.	’il fuq minn 65 sena;
ii.	’il fuq minn 70 sena; u
iii.	’il fuq minn 80 sena?

Jista’ jaqsam din l-informazzjoni skont l-etajiet indikati?

ONOR. JO ETIENNE ABELA:  Ninforma lill-Onor. Interpellant li l-informazzjoni tinsab fit-tabella t’hawn taħt:

	
	Full-Time
	Part-Time

	’il fuq minn 65 sena
	5
	1

	’il fuq minn 70 sena
	/
	1

	’il fuq minn 80 sena
	/
	/


IX-XGĦAJRA - TRIQ ALOF DE WIGNACOURT

16100. L-ONOR. CARMELO MIFSUD BONNICI  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm ġiet tiswa effettivament sabiex issir Triq Alof De Wignacourt, fix-Xgħajra?

ONOR. CHRIS BONETT:  Ninforma lill-Onor. Interpellant li l-ħidma li saret fi Triq Alof De Wignacourt kienet saret parti minn proġett ħolistiku, li jinkludi wkoll Triq Ħaż-Żabbar, fix-Xgħajra, liema proġett ġie jiswa b’kollox €536,782.54. Ix-xogħlijiet li saru jinkludu t-tqegħid ta’ servizzi tal-ilma tax-xorb, tad-drenaġġ, telekomunikazzjoni, tqegħid ta’ bankini u bini mill-ġdid tat-toroq.


IL-BELT VALLETTA – LIFT PUBBLIKU LI MHUX JAĦDEM

16101. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid għal liema raġuni l-lift pubbliku li hemm ħdejn City Gate ftit ’il bogħod mill-Parlament fil-Belt, ilu xhur ma jaħdem u dan b’inkonvenjent għal diversi persuni?

ONOR. OWEN BONNICI:  Nitlob lill-Onor. Interpellant jirreferi l-mistoqsija tiegħu lill-Ministeru kkonċernat.


IL-BELT VALLETTA – LIFT PUBBLIKU LI MHUX JAĦDEM

16102. L-ONOR. CARMELO MIFSUD BONNICI  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid għal liema raġuni l-lift pubbliku li hemm ħdejn City Gate ftit ’il bogħod mill-Parlament fil-Belt ilu xhur ma jaħdem u dan b’inkonvenjent għal diversi persuni?

ONOR. CHRIS BONETT: Jista’ l-Onor Interpellant ikun aktar speċifiku għal liema lift qed jirreferi.



IL-BELT VALLETTA – LIFT PUBBLIKU LI MHUX JAĦDEM

16103. L-ONOR. CARMELO MIFSUD BONNICI  staqsa lill-Ministru għat-Turiżmu u l-Indafa Pubblika: Jista’ l-Ministru jgħid għal liema raġuni l-lift pubbliku li hemm ħdejn City Gate ftit ’il bogħod mill-Parlament fil-Belt Valletta ilu xhur ma jaħdem u dan b’inkonvenjent għal diversi persuni?

ONOR. CLAYTON BARTOLO (Ministru għat-Turiżmu u l-Indafa Pubblika): Ninforma lill-Onor. Interpellant li fid-daħla tal-Belt hemm żewġ lifts – wieħed li minn City Gate jagħti għal ħdejn il-flats, u ieħor li minn Ġnien Laparelli jagħti għal ħdejn l-entratura tal-Parlament.  Id-Diviżjoni tat-Tindif u Manutenzjoni fi ħdan il-Ministeru tat-Turiżmu hija responsabbli tal-lift li hemm biswit il-Parlament. Il-ħsara ġiet individwata mill-inġiniera u huwa previst li dan il-lift jerġa’ jibda jaħdem appena tasal il-part neċessarja mill-Ġermanja.


ĦAL TARXIEN - TRIQ IL-WITJA - XOGĦLIJIET

16104. L-ONOR. CARMELO MIFSUD BONNICI  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk Triq il-Witja ġewwa Ħal Tarxien hijiex se tiġi msewwija u magħmula lura f’kondizzjoni tajba billi hija triq frekwentata ħafna?

ONOR. CHRIS BONETT:  Ninforma lill-Onor. Interpellant li Infrastructure Malta għaddejja jew se twettaq ħidma infrastrutturali f’toroq li l-Kunsilli Lokali ressqu ’l quddiem biex isiru xogħlijiet fihom. Minkejja li t-triq imsemmija ma ġietx nominata biex isiru xogħlijiet fiha, nibqgħu kommessi li nkomplu nsaħħu l-infrastruttura tal-pajjiż, bil-komunitajiet jibqgħu fiċ-ċentru ta’ ħidmietna.


ĦAL TARXIEN - TRIQ IL-WITJA - XOGĦLIJIET

16105. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk Triq il-Witja ġewwa Ħal Tarxien hijiex se tiġi msewwija u magħmula lura f’kondizzjoni tajba billi hija triq frekwentata ħafna? 

ONOR. OWEN BONNICI:  Ninsab informat mill-Kunsill Lokali ta’ Ħal Tarxien illi li din it-triq saret fis-snin riċenti u skont l-istess Kunsill il-kondizzjoni tagħha hija waħda tajba.


TLETT IBLIET TAL-KOTTONERA - LATRINI PUBBLIĊI

16144. L-ONOR. CHRIS AGIUS  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hemm latrini pubbliċi fit-Tlett Ibliet tal-Kottonera? Jista’ jgħid ukoll jekk qattx sar studju dwar il-bżonn ta’ aktar latrini pubbliċi marbut man-numru dejjem jiżdied ta’ turisti li jżuru l-Kottonera?

ONOR. CHRIS BONETT:  Nistieden lill-Onor. Interpellant jagħmel din il-mistoqsija parlamentari lill-Ministeru kkonċernat.


TLETT IBLIET TAL-KOTTONERA - LATRINI PUBBLIĊI

16145. L-ONOR. CHRIS AGIUS staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm hemm latrini pubbliċi fit-Tlett Ibliet tal-Kottonera? Jista’ jgħid ukoll jekk qattx sar studju dwar il-bżonn ta’ aktar latrini pubbliċi marbut man-numru dejjem jiżdied ta’ turisti li jżuru l-Kottonera?

ONOR. OWEN BONNICI: Ninsab informat mid-Divizjoni għall-Gvern Lokali li l-informazzjoni mitluba hi skont kif ġej: 

	Lokalità
	Nru ta’ Latrini Pubbliċi

	Il-Birgu
	4

	L-Isla
	3

	Bormla
	3




ĊITAZZJONIJIET MAĦRUĠA GĦAL KONTRAVVENZJONIJIET RELATATI MAL-AMBJENT

16187. L-ONOR. GRAZIELLA GALEA  staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm inħarġu ċitazzjonijiet għal kontravvenzjonijiet relatati mal-ambjent għas-snin 2020, 2021, 2022 u 2023, separatament għal kull sena u jaqsam dan it-tagħrif, lokalità lokalità, separatament għal kull sena?

ONOR. BYRON CAMILLERI: Ninsab informat illi d-dettalji mitluba mill-Onor. Interpellant dwar kontravvenzjonijiet relatati mal-ambjent mis-sena 2020 sas-sena 2023 kienu kif indikat fit-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti.  Din il-lista tinkludi biss informazzjoni tal-entitajiet tal-Ministeru għall-Intern, is-Sigurtà, ir-Riformi u l-Ugwaljanza, u ċjoè il-Korp tal-Pulizija u l-Aġenzija LESA. Din tinkludi taħrikiet maħruġa permezz ta' cameras imqabbda mal-control room tal-Aġenzija LESA.


SKEJJEL PRIMARJI – STUDENTI B’DIŻABILITÀ

16188. L-ONOR. GRAZIELLA GALEA  staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B'referenza għat-tweġiba tal-mistoqsija parlamentari 15254, jista' l-Ministru jgħid kemm mit-total ta' studenti li bdew jattendu l-iskejjel primarji fis-sena skolastika 2023-2024 għandhom xi diżabilità? Jista' jgħid ukoll kemm-il student kien hemm għal kull diżabilità u jipprovdi wkoll l-informazzjoni skola skola?

ONOR. CLIFTON GRIMA: Ninforma lill-Onor. Interpellant li tali informazzjoni hija ta’ natura privata u b’hekk mhux se tiġi ppubblikata.


SKEJJEL PRIMARJI – STUDENTI B’DIŻABILITÀ

16189. L-ONOR. GRAZIELLA GALEA  staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B'referenza għat-tweġiba tal-mistoqsija parlamentari 15255, jista' l-Ministru jgħid kemm mit-total ta' studenti li preżentement qegħdin jattendu l-iskejjel primarji fis-sena skolastika 2023-2024 għandhom xi diżabilità? Jista' jgħid ukoll kemm-il student hemm għal kull diżabilità u jipprovdi wkoll l-informazzjoni skola skola?

ONOR. CLIFTON GRIMA: Ninforma lill-Onor. Interpellant li l-informazzjoni mitluba hi ta’ natura privata u sensittiva u b’hekk il-Ministeru mhux se jippubblika tali informazzjoni


IL-MELLIEĦA - SELMUN PALACE HOTEL – EXPRESSION OF INTEREST/TENDER GĦAL XOGĦLIJIET

16250. L-ONOR. GRAZIELLA GALEA  staqsiet lill-Ministru għall-Finanzi u x-Xogħol: Jista' l-Ministru jgħid meta hu mistenni li tinħareġ expression of interest jew tender għax-xogħol fuq is-Selmun Palace Hotel, Mellieħa?

ONOR. CLYDE CARUANA: Ninforma lill-Onor. Interpellant illi t-tweġiba se tingħata f’seduta oħra.


MINISTERU GĦALL-EKONOMIIJA, IL-FONDI EWROPEJ U L-ARTIJIET - CHAIRPERSONS U MEMBRI TA’ ENTITAJIET PUBBLIĊI

16277. L-ONOR. CHRIS SAID staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jwieġeb il-mistoqsijiet parlamentari 12017, 13492 u 14667 u jgħid min huma ċ-Chairpersons u l-membri ta’ kull entità pubblika - irrispettivament mill-mod kif deskritti - li jaqgħu taħt id-dekasteru tiegħu, u f’kull każ jgħid:

(a) kull persuna kemm ilha fil-ħatra, u
(b) meta tiġi fit-tmiem il-ħatra attwali ta’ kull persuna?

ONOR. SILVIO SCHEMBRI: Filwaqt li nirreferi lill-Onor. Interpellant għat-tweġibiet li ngħataw fil-mistoqsijiet parlamentari 16173, 16174, 16175, 16176, 16177, 16179, 16180 u 16181, ninformah li l-kumplament tal-informazzjoni se tingħata f’seduta oħra.


SPD3/2023/082 - TENDER FOR THE TRENCHING WORKS AND LAYING OF NEW UTILITIES AT TRIQ DUMINKU MINTOFF, VICTORIA, GOZO

16278. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid fiex kienet tikkonsisti s-sejħa li ħarġet riċentement mill-Ministeru għal Għawdex u l-Ippjanar SPD3/2023/082 - Tender for the Trenching Works and Laying of New Utilities At Triq Duminku Mintoff, Victoria, Gozo u kemm kienet stmata din is-sejħa?  Jista’ jgħid ukoll għaliex din it-tender ġiet ikkanċellata?

ONOR. CLINT CAMILLERI (Ministru għal Għawdex u l-Ippjanar): Ninforma lill-Onor. Interpellant li x-xogħlijiet jikkonsistu f’xogħlijiet ta’ skavar u l-introduzzjoni ta’ sistemi ġodda tas-servizzi għall-binjiet kollha li jinsabu fi Triq Duminku Mintoff u fil-viċin. Din it-tender ġiet ikkanċellata għax l-ebda offerent ma kien technically compliant.


FAĊILITÀ SAN VINĊENZ DE PAUL - SERVIZZI TAL-OUTPATIENTS

16356. L-ONOR. IAN VASSALLO  staqsa lill-Ministru għas-Saħħa u l-Anzjanità Attiva: Jista’ l-Ministru jgħid x'servizzi tal-outpatients jingħataw fil-Faċilità San Vinċenz de Paul?

ONOR. JO ETIENNE ABELA:  Ninforma lill-Onor. Interpellant, li s-servizzi tal-outpatients  tal-isptar tal-kura ġerjatrika jingħataw minn timijiet multidixxiplinarji ta’ professjonisti minn San Vinċenz de Paul u mill-Isptar Mater Dei, li joffru kura speċjalizzata u integrata lill-anzjani, kollha taħt saqaf wieħed. Il-kliniċi kollha huma mgħammra b’faċilitajiet mill-aqwa, magħmulin b’mod li jagħmlu inqas użu ta’ enerġija u għandhom servizzi mekkaniċi, elettriċi u sanitarji ġodda.

Is-servizzi/kliniċi huma dawn:

•	Ġerjatrija
•	Radjoloġija (X-ray, videofluoroscopy, ultrsound, bone densitometer etc.)
•	Oftamoloġija
•	Oftalmoloġija u Avastin Injection 
•	Awdjoloġija
•	Teħid tad-demm
•	Pacemaker
•	ECG
•	Kardjoloġija 
•	Cardio-Thoracic
•	Vaskulari
•	Dermatoloġija
•	ENT
•	Newroloġija
•	Kirurġija Newroloġika
•	Pain clinic
•	Klinika għall-kura tas-saħħa tal-mara / ġinekoloġija
•	Frailty clinic
•	Psikjatrija
•	Dentistrija
•	Fiżjoterapija
•	Occupational therapy
•	Speech Language pathology
•	Podoloġija
•	Interventi kirurġiċi minuri
•	Pre – assessment clinic

Barra minn hekk, fl-isptar tal-kura ġerjatrika bħalissa qed isir programm nazzjonali ta’ screening fl-oftalmoloġija. 

Il-pjan huwa li fiż-żmien li ġej, is-servizzi jkomplu jespandu b’iżjed kliniċi speċjalizzati fosthom MRI u CT scanner. Dan bl-iskop li jkun hemm diċentralizzazzjoni tas-servizzi tas-saħħa u b’hekk inkunu qed innaqqsu l-lista ta’ stennija għal appuntamenti fl-Isptar Mater Dei.


NORTHERN HUB – BINI TAL-PROĠETT

16357. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid fiex wasal il-bini tal-proġett tan-Northern Hub?

ONOR. JO ETIENNE ABELA: Nitlob lill-Onor. Interpellant biex jirreferi għat-tweġibiet tal-mistoqsijiet parlamentari 13160 u 13153.


RAĦAL ĠDID - ĊENTRU VINCENT MORAN - BINI TAL-PROĠETT

16358. L-ONOR. IAN VASSALLO  staqsa lill-Ministru għas-Saħħa u l-Anzjanità Attiva: Jista’ l-Ministru jgħid fiex wasal il-bini tal-proġett taċ-Ċentru Vincent Moran f'Raħal Ġdid u meta se jinfetaħ?

ONOR. JO ETIENNE ABELA: Ninsab informat li x-xogħol fuq il-proġett tal-bini u tlestija taċ-Ċentru Vincent Moran f’Raħal Ġdid bħalissa għaddej b’pass mgħaġġel. Fost ix-xogħlijiet li qegħdin jiġu mwettqa hemm dawk tat-twaħħil ta’ persjani u screens mal-faċċata, tlestija tal-bankini, sinjali fuq ġewwa u fuq barra, ittestjar fuq is-switchgear prinċipali tal-elettriku, stallazzjoni ta’ għamara u ta’ strumentazzjoni li jirregola sistemi bħal dawk tat-tifi tan-nar, gassijiet mediċi u dawk tat-tisħin tal-ilma fost l-oħrajn.
Huwa maħsub li ċ-Ċentru Vincent Moran f’Raħal Ġdid jinfetaħ lejn l-aħħar tat-tieni kwart ta’ din is-sena.


POAC - APPUNTAMENTI GĦAT-TIENI DARBA WARA LI JKUNU TĦASSRU L-OPERAZZJONIJIET

16359. L-ONOR. IAN VASSALLO  staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm-il-pazjent kellu appuntament mal-POAC għat-tieni darba wara li tkun tħassritlu operazzjoni u għalhekk ikollhom jerġgħu jsiru t-testijiet kollha mill-ġdid?

ONOR. JO ETIENNE ABELA: Ninsab informat li din l-informazzjoni mitluba mhijiex disponibbli.


ĊENTRI TA’ MATUL IL-JUM GĦALL-PERSUNI B’DIŻABILITÀ

16378. L-ONOR. GRAZIELLA GALEA  staqsiet lill-Ministru għall-Inklużjoni u l-Volontarjat: Tista’ l-Ministru tgħid sal-aħħar tas-sena 2023, kemm kien hemm Ċentri ta’ Matul il-Jum, li fihom setgħu jattendu persuni b'diżabilità u tgħid liema kienu? Kemm kien hemm persuni li kienu jattendu f'kull wieħed minn dawn iċ-ċentri? Kemm kien hemm persuni fuq il-lista ta’ stennija sal-aħħar tas-sena 2023? Tista’ tgħid ukoll il-persuni li qegħdin fuq il-waiting list, kemm ilhom jistennew biex jidħlu f'wieħed minn dawn id-day centres sal-aħħar tas-sena 2023?

ONOR. JULIA FARRUGIA PORTELLI (Ministru għall-Inklużjoni u l-Volontarjat):  Ninforma lill-Onor. Interpellant li sal-aħħar tas-sena 2023, l-Aġenzija Sapport kienet qed tmexxi 11-il Ċentru ta’ Matul il-Jum, waqt li klijenti oħra jattendu ċentri ta’ matul il-jum immexxija minn entitajiet oħra bi ftehim mal-Aġenzija (STAR u Spero), kif ġej:

	Ċentru
	Numru ta’ klijenti

	Paola
	38

	Mtarfa
	68

	Ħal Far
	69

	Fleur De Lys
	56

	Mtarfa Resource Centre
	37

	Birgu
	25

	Swatar
	22

	Isla
	18

	Għawdex
	20

	Sliema
	35

	Baħar iċ-Ċagħaq
	25

	STAR
	35

	SPERO
	40

	Total
	488



Fl-istess perjodu kien hemm 161 applikant fuq il-lista ta’ stennija għal servizz ta’ matul il-jum. It-tul ta’ żmien ta’ stennija jvarja skont il-każ. Dan jiddependi minn diversi fatturi bħall-età tal-persuna, bżonnijiet mediċi u urġenza. Il-bżonnijiet ta’ kull applikant ivarjaw bejn prijorità għolja, medja u baxxa u din tiġi evalwata minn professjonisti minn żmien għal żmien. Matul dan l-assessjar kontinwu, f’każijiet fejn m’hemmx postijiet vakanti f’ċentri addattati skont il-bżonnijiet tal-applikant, niggwidaw lill-applikant għal servizzi alternattivi, filwaqt li qed issir ħidma biex persuni b’diżabilità li jattendu ċ-ċentri jiġu distituzzjonalizzati permezz ta’ servizzi jew opportunitajiet oħra ffokati fuq għajxien indipendenti u inklużiv fil-komunità u programmi ta’ taħriġ sabiex isibu impjieg. Għalhekk il-lista ta’ stennija ma tirrappreżentax l-istampa ċara għax l-istess applikanti, għalkemm qegħdin fil-lista ta’ stennija għal servizz ta’ matul il-jum, jistgħu jkunu qed jibbenefikaw minn servizzi oħra.


AĠENZIJA SAPPORT - KOLLABORAZZJONIJIET

16379. L-ONOR. GRAZIELLA GALEA  staqsiet lill-Ministru għall-Inklużjoni u l-Volontarjat: Tista’ l-Ministru tgħid x’tip ta’ kollaborazzjoni hemm bejn l-Aġenzija Sapport u l-grupp SPERO? Tista' tgħid ukoll kemm kien hemm persuni li jagħtu taħriġ u tgħid kif intgħażlu dawk li jingħataw it-taħriġ, sal-aħħar tas-sena 2023? 

ONOR. JULIA FARRUGIA PORTELLI:  Ninforma lill-Onor. Interpellant li Aġenzija Sapport toffri servizz lil persuni li għandhom nuqqas ta’ vista permezz ta’ servizz ta’ matul il-jum outsourced - Spero. Il-persuni li jagħmlu użu mis-servizz jiltaqgħu fil-faċilitajiet tal-kumpanija li Aġenzija Sapport għandha l-kuntratt magħha għall-provvediment ta’ dan is-servizz. It-taħriġ jinkludi programmi dwar ħiliet relatati mal-ħajja indipendenti, ħiliet relatati mat-teknoloġija tal-informatika u l-użu tal-Braille, ħiliet artistiċi u wkoll programmi soċjali. Bħalissa fi ħdan il-kumpanija  hemm erba’ ħaddiema li jagħtu t-taħriġ u minn żmien għal żmien jiġu mistiedna professjonisti li joffru taħriġ ieħor varjat. L-għażla tal-ħaddiema ssir mill-kumpanija li għandha l-kuntratt mal-Aġenzija.


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI - DIRECT ORDERS

16396. L-ONOR. JEROME CARUANA CILIA  staqsa lill-Ministru għall-Agrikoltura, is-Sajd u d-Drittijiet tal-Annimali: Jista' l-Ministru jagħti lista tad-direct orders ta' inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. ANTON REFALO: Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt li joħorġu mill-Public Procurement Regulations.

Nirreferi lill-Onor. Interpellant għat-tweġiba tal-mistoqsija parlamentari 15831.


MINISTERU GĦALL-AKKOMODOZZJONI SOĊJALI U AFFORDABBLI – DIRECT ORDERS

16397. L-ONOR. JEROME CARUANA CILIA  staqsa lill-Ministru għall-Akkomodazzjoni Soċjali u Affordabbli: Jista' l-Ministru jagħti lista tad-direct orders ta' inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. RODERICK GALDES (Ministru għall-Akkomodazzjoni Soċjali u Affordabbli):  Ninforma lill-Onor Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt li joħorġu mill-Public Procurement Regulations. 
Sadanittant nirreferi lill-Onor Interpellant għat-tweġiba tal-mistoqsija parlamentari 15425.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI - DIRECT ORDERS

16398. L-ONOR. JEROME CARUANA CILIA  staqsa lill-Ministru għall-Ekonomija, l-Intrapriża u Proġetti Strateġiċi: Jista' l-Ministru jagħti lista tad-direct orders ta' inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. SILVIO SCHEMBRI (Ministru għall-Ekonomija, l-Intrapriża u Proġetti Strateġiċi): Ninforma lill-Onor Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt li joħorġu mill-Public Procurement Regulations. 

Sadanittant nirreferi lill-Onor. Interpellant għat-tweġiba tal-mistoqsija parlamentari 15426.


MINISTERU GĦALL-INKLUŻJONI U L-VOLONTARJAT – DIRECT ORDERS

16399. L-ONOR. JEROME CARUANA CILIA  staqsa lill-Ministru għall-Inklużjoni u l-Volontarjat: Tista' l-Ministru tagħti lista tad-direct orders ta' inqas minn €5,000, li ngħataw mill-Ministeru tagħha, inkluż l-entitajiet u d-dipartimenti li jaqgħu taħt id-dekasteru tagħha matul Jannar 2024?

ONOR. JULIA FARRUGIA PORTELLI:  Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt li joħorġu mill-Public Procurement Regulations.

Sadanittant nirreferi lill-Onor. Interpellant għat-tweġiba tal-mistoqsija parlamentari 15427.


MINISTERU GĦAL GĦAWDEX U L-IPPJANAR – DIRECT ORDERS

16400. L-ONOR. JEROME CARUANA CILIA  staqsa lill-Ministru għal Għawdex u l-Ippjanar: Jista' l-Ministru jagħti lista tad-direct orders ta' inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. CLINT CAMILLERI:  Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt li joħorġu mill-Public Procurement Regulations. 

Sadanittant nirreferi lill-Onor. Interpellant għat-tweġiba tal-mistoqsija parlamentari 15835.


MINISTERU GĦALL-INTERN, IS-SIGURTÀ, IR-RIFORMI U L-UGWALJANZA - DIRECT ORDERS

16401. L-ONOR. JEROME CARUANA CILIA staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jagħti lista tad-direct orders ta’ inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. BYRON CAMILLERI:  Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt joħorġu mill-Public Procurement Regulations. 

Sadanittant nirreferi lill-Onor. Interpellant għat-tweġiba tal-mistoqsija parlamentari 15429.


ĦAL TARXIEN – TOROQ SKEDATI LI JSIRU

16503. L-ONOR. JULIE ZAHRA  staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema huma t-toroq li huma skedati li jsiru ġewwa Ħal Tarxien din is-sena u fis-snin li ġejjin? 

ONOR. CHRIS BONETT:  Ninforma lill-Onor. Interpellant li Infrastructure Malta se tkun qed taħdem fuq numru ta’ toroq skont prijoritajiet mogħtija lilha mill-kunsill rispettiv. F’kull każ, qabel jibda x-xogħol, isir proċess ta’ konsultazzjoni ma’ entitajiet varji biex proposti tagħhom fejn jirrigwarda infrastruttura ta’ servizzi jiġu inklużi fil-proġett rispettiv. Infrastructure Malta twettaq dawn il-proposti kif imressqa mill-entitajiet kompetenti. 


ĦAL TARXIEN – COMMUNITY POLICING

16504. L-ONOR. JULIE ZAHRA  staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kif qed taħdem il-Community Policing ġewwa Ħal Tarxien u jindika x'ħinijiet qed jaħdmu u f’liema ġranet?  Jista’ jgħid ukoll jekk hemmx il-ħsieb li dan is-servizz jingħata matul il-ġimgħa kollha?

ONOR. BYRON CAMILLERI: Ninsab informat illi l-lokalità ta’ Ħal Tarxien hija koperta mit-tim tal-Pulizija tal-Komunità li jkopri wkoll il-lokalitajiet ta’ Sta Lucia u Ħal Luqa.  Minbarra l-Ispettur inkarigat, hemm erba’ uffiċjali oħra assenjati f' dan it-tim. Informat li dawn is-servizzi jingħataw separatament minn dawk tal-Pulizija tad-Distrett u minn uffiċjali li jwettqu r-rondi b’vetturi mit-taqsima tal-RIU.


ĦAL TARXIEN - GĦASSA

16505. L-ONOR. JULIE ZAHRA  staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid meta se tiftaħ u tibda topera l-Għassa ta' Ħal Tarxien?

ONOR. BYRON CAMILLERI: Nitlob lill- Onor. Interpellant tirreferi għat-tweġiba tal-mistoqsija parlamentari 5067.


KUMMISSJONI TAL-FILMS – KONSULTAZZJONI QABEL MA NĦARĠU L-GĦAXAR PLEDGES

16506. L-ONOR. JULIE ZAHRA  staqsiet lill-Ministru għat-Turiżmu u l-Indafa Pubblika: Jista’ l-Ministru jgħid għalfejn ma saritx konsultazzjoni mal-produtturi tal-films qabel ma nħarġu l-għaxar pledges mill-Kummissjoni tal-Films? Jista’ jispjega fuq liema kriterji l-Kummissarju tal-Films qed jieħu dawn id-deċiżjonijiet jekk il-konsultazzjoni qed issir wara li nħarġu dawn il-pledges?

ONOR. CLAYTON BARTOLO:  Ninforma lill-Onor. Interpellant li saret il-konsultazzjoni kollha neċessarja biex ikunu jistgħu joħorġu dawn l-għaxar pledges. Il-Kummissjoni tal-Films tikkonsulta mal-istakeholders meta u fejn ikun neċessarju.  


KUMMISSJONI TAL-FILMS – EVALWAZZJONI TAL-GĦAXAR PLEDGES LI NĦARĠU

16507. L-ONOR. JULIE ZAHRA  staqsiet lill-Ministru għat-Turiżmu u l-Indafa Pubblika: Jista’ l-Ministru jgħid jekk hux se ssir evalwazzjoni tal-għaxar pledges li nħarġu mill-Kummissjoni tal-Films flimkien mal-produtturi tal-films Maltin u l-ħaddiema f’dan is-settur?

ONOR. CLAYTON BARTOLO:  Nirreferi lill-Onor. Interpellant għat-tweġiba tal-mistoqsija parlamentari 16506.


PRODUTTURI MALTIN - SISTEMA TAR-RATE CARDS

16508. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jgħid kif ġiet determinata s-sistema tar-rate card tal-produtturi Maltin għall-films? Jista’ jispjega għalfejn il-Kummissjoni tal-Films mhijiex toffri rate cards differenti skont it-tip ta’ film li jkun se jiġi ffilmjat peress li hemm films ta’ kwalitajiet differenti eżempju low budget films u dawk li mhumiex?

ONOR. CLAYTON BARTOLO: Ninforma lill-Onor. Interpellant li s-sistema tar-rate cards ġiet determinata abbażi tal-andament tas-suq.

Nitlob lill-Onor. Interpellant tikkjarifika xi jfisser għaliha “low budget film” u tagħti eżempju.


L-IMĠARR - TRIQ SIR TEMI ZAMMIT - PETIZZJONI MP-4 - DISKUSSJONI GĦAL SISTEMA TA’ TRAFFIC MANAGEMENT

16538. L-ONOR. IAN VASSALLO  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jwieġeb il-mistoqsija parlamentari 16336 u jgħid kienx hemm xi risposti jew aġġornamenti għall-Petizzjoni MP-4 – Onor. Ian Vassallo – Diskussjoni għal sistema ta’ Traffic Management aħjar fi Triq Sir Temi Zammit, l-Imġarr?

ONOR. CHRIS BONETT:  Ninforma lill-Onor. Interpellant li ttieħdet nota ta’ din il-petizzjoni.  Għaddejjin diskussjonijiet bejn Transport Malta u Infrastructure Malta sabiex tiġi evalwata l-possibbiltà li s-sitwazzjoni tiġi mtejba.  Min-naħa ta’ Transport Malta, qed tinġabar site data fir-rigward tad-dewmien fit-traffiku li qed jindikaw ir-residenti.


SPTAR ĠENERALI T'GĦAWDEX - SERVIZZI MULTIDIXXIPLINARJI

16546. L-ONOR. IAN VASSALLO  staqsa lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 16337, jista’ l-Ministru jgħid x’se jsir fir-rigward tas-servizzi multidixxiplinarji fl-Isptar Ġenerali t’Għawdex wara li tneħħew il-podjatri kollha?  Jista’ jgħid ukoll kif u meta se jaħdmu dawn is-servizzi multidixxiplinarji?

ONOR. JO ETIENNE ABELA: Ninsab informat li l-erba’ podjatri li jaħdmu f’Għawdex se jkunu qegħdin jaħdmu hekk:

Pod 1 – Tnejn - Ġimgħa - Victoria HC + Għarb CC (kull ħmistax nhar ta’ Tnejn + kull nhar ta’ Ġimgħa)
Pod 2 – Tnejn - Ġimgħa - Victoria HC
Pod 3 – Tnejn - Ħamis - Dar Padova
Pod 4 – Tnejn - Ġimgħa Qala HC – L-Erbgħa filgħaxija Dar Padova

Kull podjatra jattendi l-Isptar Ġeneral t’Għawdex darba fil-ġimgħa.


AWTORITÀ MALTIJA GĦAT-TURIŻMU - ARRETRATI TA' LIĊENZJI TA' OPERATURI TURISTIĊI

16551. L-ONOR. REBEKAH BORG  staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsijiet parlamentari 574, 1842, 2466, 2817, 3157, 3718, 4254, 13856, 13956, 14142, 14231, 14961 u 16270 u jgħid l-Awtorità Maltija għat-Turiżmu kemm għandha arretrati x’tiġbor f’liċenzji minn operaturi turistiċi mill-2013 sal-ġurnata li fiha tiġi mwieġba din il-mistoqsija parlamentari, maqsuma sena b’sena?
ONOR. CLAYTON BARTOLO: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


TOROQ - TENDERS

16552. L-ONOR. REBEKAH BORG  staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jwieġeb il-mistoqsija parlamentari 16274 u jgħid mit-tenders li nħarġu u ġew awarded fis-sena 2017 biex toroq jinbnew mill-ġdid jew jiġi rranġat l-asfaltar u/jew is-servizzi tat-triq, f’kemm minn dawn inqabeż id-deadline stipulat sakemm tlestew u ġew iffinalizzati x-xogħlijiet, u f’kull każ jgħid b’kemm inqabeż?

ONOR. CHRIS BONETT:  Ninforma lill-Onor. Interpellant li t-tweġiba se tingħata f’seduta oħra.


TISWIJA TA’ QTATES – TENDER

16605. L-ONOR. JANICE CHETCUTI  staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid jekk hemmx xi tip ta' tender li qed jagħti importanza lil tiswija ta' qtates? Jekk fl-affermattiv, jista’ jgħid jekk dan it-tender jesiġix li l-qtates imsewwija jiġu microchipped? Jekk fl-affermattiv, jista’ jgħid ukoll jekk dawn il-microchips hux qed jiġu reġistrati fin-National Database u fil-każ taħt min?

ONOR. ANTON REFALO: Ninforma lill-Onor. Interpellant li għandha tirreferi għat-tweġiba għall-mistoqsija parlamentari 11976.  Il-kuntratt jesiġi l-mikroċippjar tal-qtates. Tali qtates qegħdin fil-proċess li jiġu rreġistrati fin-National Database taħt il-Kunsilli Lokali rispettivi minn fejn ikunu nġabru l-qtates.


DOKUMENT KONSULTATTIV - FEEDBACK

16606. L-ONOR. JANICE CHETCUTI  staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jindika x' kien it-tip ta’ feedback li rċeva l-Ministeru fir-rigward tad-dokument konsultattiv li ġie ppubblikat f' Ottubru 2023? Jista’ wkoll iqiegħed din l-informazzjoni miġbura fuq il-Mejda tal-Kamra?
ONOR. ANTON REFALO: Ninforma lill-Onor. Interpellant li d-Dipartiment għas-Saħħa u t-Trattament Xieraq tal-Annimali rċeva total ta’ 137 feedback fir-rigward tad-dokument konsultattiv li ġie ppubblikat f'Ottubru 2023. Dan il-feedback kien riċevut minn individwi, NGOs li jaħdmu mal-annimali, groomers, pet sitters u dog breeders u kienu mqassma kif ġej:

• 36 permezz tal-portal tal-konsultazzjoni pubblika tal-OPM 
• 65 permezz tal-indirizz elettroniku tal-konsultazzjonijiet tad-Dipartiment  
•   6 kienu sottomissjonijiet ikkomunikati b’imejls oħra
• 30 mill-attendenza għall-konsultazzjonijiet pubbliċi.

Din l-informazzjoni tinsab fir-rapport tar-riżultat li jista’ jiġi aċċessat mill-portal tal-konsultazzjonijiet pubbliċi.


DOKUMENT KONSULTATTIV - DEĊIŻJONIJIET

16607. L-ONOR. JANICE CHETCUTI  staqsiet lill-Ministru għall-Agrikoltura, is-Sajd u d-Drittijiet tal-Annimali: Fid-dawl li d-Dokument Konsultattiv li ġie ppubblikat f' Ottubru 2023 jindika li wara li jiġi studjat sewwa l-feedback miġbur mill-istess dokument, allura deċiżjonijiet importanti se jiġu mittieħda f'dan ir-rigward, jista’ l-Ministru jgħid meta se jsir, issa li diġà għaddew tliet xhur mill-għeluq tal-konsultazzjoni pubblika?

ONOR. ANTON REFALO: Ninforma lill-Onor. Interpellant li r-rispons ġie analizzat, ġew mittieħda d-deċiżjonijiet meħtieġa u qiegħed isir ix-xogħol neċessarju.


MARSAXLOKK – TRIQ AXTART – XOGĦLIJIET

16608. L-ONOR. JANICE CHETCUTI  staqsiet lill-Ministru għat-Trasport, l-Infrastruttura u x-Xogħlijiet Pubbliċi: Fid-dawl li Triq Axtart f'Marsaxlokk hija mimlija ħofor, b'ħafna mill-parkeġġ meħud minn inġenji pparkjati għal ġimgħat sħaħ (anke fi Triq Melqart li hi parallela magħha) bla użu u ħolqien ta' inkonvenjent kontinwu għar-residenti speċjalment meta tkun ix-xita għax jinġabar kwantità kbira ta’ ilma li mbagħad isir tajn, jista’ l-Ministru jgħid għalfejn ix-xogħlijiet f’din l-istess triq waqfu ħesrem?  Jista’ wkoll jagħti indikazzjoni meta x-xogħlijiet se jitkomplew u meta finalment se jitlestew?

ONOR. CHRIS BONETT:  Ninforma lill-Onor. Interpellant li fiż-żona għaddej xogħol minn Infrastructure Malta fejn ġew introdotti miżuri ta’ sigurtà fit-toroq f’din iż-żona. Dan ix-xogħol se jinkludi wkoll interventi riparatorji fuq partijiet tat-triq fejn hemm bżonn. Ix-xogħol mistenni jitlesta fil-ġimgħat li ġejjin.


RAĦAL ĠDID - TRIQ IL-BELT VALLETTA - XOGĦLIJIET

16632. L-ONOR. MARK ANTHONY SAMMUT  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid meta se jkun lest ix-xogħol fi Triq il-Belt Valletta, f’Raħal Ġdid? Jista' jgħid ukoll fiex kien jikkonsisti x-xogħol, kemm kien stmat li jiswa fl-għoti tat-tender, u kemm ġie jiswa sa issa?

ONOR. CHRIS BONETT:  Ninforma lill-Onor. Interpellant li x-xogħlijiet fi Triq il-Belt Valletta, Raħal Ġdid ingħata l-ewwel saff ta' tarmac u x-xogħol mistenni jkun lest fil-ġranet li ġejjin. Ix-xogħlijiet proposti f’din it-triq kienu l-konnessjonijiet għad-djar, bini u tibdil ta’ tappieri tad-drenaġġ, trinek u tqegħid ta’ servizz ta’ telekomunikazzjoni, tibdil ta’ bankini fuq iż-żewġ naħat, skavar u bini tat-triq.

Matul ix-xogħlijiet infrastrutturali ġie nnotat li l-kondizzjoni tal-materjal eżistenti tat-triq kien ta’ kwalità inferjuri u dan wassal għal aktar attenzjoni fix-xogħol, kif ukoll xi tibdil ta’ servizzi eżistenti minħabba riżultat li parti mit-triq kienet ċediet. Għaldaqstant ittieħdet deċiżjoni li jsiru xogħlijiet oħra, inkluż xogħlijiet ta’ trinek u tqegħid ta’ servizzi tal-elettriku u tal-ilma. 

Oriġinarjament dan il-proġett kellu jsir b’investiment ta’ €885,000. Iżda wara xogħlijiet infrastrutturali addizzjonali, inkluż fi Triq is-Sultana, l-investiment laħħaq madwar €1 miljun. 



IL-FGURA – TRIQ IL-PITIRROSS - XOGĦLIJIET

16633. L-ONOR. MARK ANTHONY SAMMUT  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid meta se jkun lest ix-xogħol fi Triq il-Pitirross, il-Fgura? Jista' jgħid ukoll fiex kien jikkonsisti x-xogħol, kemm kien stmat li jiswa fl-għoti tat-tender u kemm ġie jiswa sa issa?

ONOR. CHRIS BONETT:  Nitlob lill-Onor. Interpellant jirreferi din il-mistoqsija parlamentari lill-Ministeru konċernat.


PARKEĠĠI RIŻERVATI PERSONALIZZATI - PERMESSI

16634. L-ONOR. MARK ANTHONY SAMMUT  staqsa lill-Ministru għat-Trasport, l-Infrastruttura u x-Xogħlijiet Pubbliċi: B'referenza għat-tweġiba tal-mistoqsija parlamentari 16362, jista' l-Ministru jgħid x'inhi d-definizzjoni ta' "Kundizzjoni Inkontrollabbli" taħt din il-policy u taħt l-Avviż Legali 174 tal-2018?

ONOR. CHRIS BONETT:  Ninforma lill Onor. Interpellant li d-definizzjoni ta “Kundizzjoni Inkontrollabbli” qiegħda spjegata f’dan l-artiklu meħud mill-Avviż Legali 174 tal-2018 li qiegħed anness ma’ din it-tweġiba.

“(4)	L-Awtorità tista’ wkoll tirriżerva post ta’ parkeġġ personalizzat għal persuni b’diżabilità biex tiġi parkeġġjata ġewwa fih vettura bil-mutur partikolari reġistrata f’isem detentur ta’ blue badge jew f’isem persuna fdata bil-kura tiegħu, sakemm dak id-detentur tal blue badge ikollu ċertifikat mediku maħruġ f’ismu li juri li jkun ibati minn kondizzjoni severa ta’ komportament inkontrollabbli, li tista’ tkun ta’ periklu għalih innifsu jew għal ħaddieħor u għalhekk ikun jeħtieġ superviżjoni kontinwa.”


PERMESSI GĦAL PARKEĠĠI RIŻERVATI PERSONALIZZATI

16661. L-ONOR. MARK ANTHONY SAMMUT  staqsa lill-Ministru għat-Trasport, l-Infrastruttura u x-Xogħlijiet Pubbliċi: B'referenza għat-tweġiba tal-mistoqsija parlamentari 16365, jista' l-Ministru jispjega d-diskrepanzi fil-figuri mogħtija fit-tweġibiet tal-mistoqsijiet parlamentari 12028 u 12538 (eż. għas-sena 2022 it-tabella fit-tweġiba tal-mistoqsija 12538 tgħid li nħarġu 122 parkeġġ komunali u 595 personalizzati għal total ta' 717, mentri fit-tweġiba tal-mistoqsija 12028 għall-istess sena 2022 qed jingħad li nħarġu total ta' 917-il permess li 326 minnhom kienu komunali)? Jekk hemm bżonn, jista' jara li jsiru l-korrezzjonijiet meħtieġa?

ONOR. CHRIS BONETT:  Ninforma lill-Onor. Interpellant li t-tabella korretta hija dik li ngħatat fit-tweġiba għall-mistoqsija parlamentari 12538 li kienet tirreferi għall-ammonti ta’ parkeġġi riżervati ġodda matul is-sena 2022.
Parkeġġi personalizzati 595.
Parkeġġi komuni 122.
Total ta’ 717 il-parkeġġ.


PERMESSI GĦAL PARKEĠĠI RIŻERVATI PERSONALIZZATI

16662. L-ONOR. MARK ANTHONY SAMMUT  staqsa lill-Ministru għat-Trasport, l-Infrastruttura u x-Xogħlijiet Pubbliċi: B'referenza għat-tweġiba tal-mistoqsija parlamentari 16365, jista' l-Ministru jwieġeb il-mistoqsija fl-intier tagħha u ċjoè jagħti l-figuri mill-2010 sal-ġurnata li fiha tiġi mwieġba din il-mistoqsija parlamentari peress li r-risposti riferuti jmorru lura sas-sena 2019 biss?

ONOR. CHRIS BONETT:  Ninforma lill-Onor. Interpellant li parkeġġi riżervati personalizzati bdew isiru legalizzati wara li daħal fis-seħħ Avviż Legali 174 tal-2018 u allura ma jistax ikun hemm data qabel din il-ġurnata.


KAWŻI TA’ MWIET F’MALTA

16663. L-ONOR. MARK ANTHONY SAMMUT staqsa lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 11788, fejn intqal li: “Dan huwa eżerċizzju li jieħu ħafna ħin u jkun disponibbli bejn l-aħħar ta’ din is-sena u l-bidu tas-sena d-dieħla.” u fid-dawl li issa nbdiet sena ġdida, jista' l-Ministru jqiegħed fuq il-Mejda tal-Kamra tabella li turi l-kawżi tal-imwiet għas-sena 2022?

ONOR. JO ETIENNE ABELA: Ninsab informat li t-tagħrif skont ir-Reġistru Nazzjonali tal-Imwiet,  dwar in-numru ta' persuni residenti f’Malta u Għawdex li mietu fis-sena 2022 skont il-kawża tal-mewt, tqiegħed fuq il-Mejda tal-Kamra waqt il-ħin tat-Tqegħid ta’ Karti.


BIRKIRKARA - TRIQ GANU - MIŻURA BIEX TITNAQQAS IL-VELOĊITÀ

16679. L-ONOR. JUSTIN SCHEMBRI  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk kienx hemm konsultazzjoni ma’ Transport Malta (TM) mill-Kunsill Lokali ta’ Birkirkara biex saret sleeping police waħda biss fi Triq Ganu bħala miżura biex titnaqqas il-veloċità? Jista' jgħid ukoll jekk TM tapprovax din il-miżura ta' traffic calming measure li tista' tikkawża periklu u inkonvenjent ladarba tqiegħdet waħda biss fi triq li ttul aktar minn 250 metru?

ONOR. CHRIS BONETT:  Ninforma lill-Onor. Interpellant illi l-awtorità rċeviet talba mingħand il-Kunsill Lokali ta’ Birkirkara għal road hump fi Triq Ganu Birkirkara, fejn ġie rrapportat illi qed ikun hemm problema li vetturi jgħaddu b’volum għoli ta’ sewqan.

Din it-talba qiegħda tiġi pproċessata skont it-talbiet kif magħmula mill-kunsill rispettiv.


PACEVILLE U SAN ĠILJAN – BOUNCERS LI JAĦDMU ILLEGALMENT

16681. L-ONOR. ALBERT BUTTIGIEG  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il persuna nstabet taħdem illegalment bħala bouncer ġewwa Paceville u San Ġiljan matul l-2023?

ONOR. BYRON CAMILLERI: Ninsab informat illi minn Jannar 2023 sal-lum kien hemm 24 persuna li nstabet taħdem illegalment bħala bouncer ġewwa Paceville u ttieħdet l-azzjoni neċessarja dwarhom.





PERMESS PA 1079/17 U ENFORCEMENT NOTICE 1746/23 – PASSI MEĦTIEĠA

16682. L-ONOR. ALBERT BUTTIGIEG  staqsa lill-Ministru għal Għawdex u l-Ippjanar: B’referenza għat-tweġiba tal-mistoqsija parlamentari 15784, ngħarraf li n-numru tal-permess huwa PA 1079/17 u l-enforcement notice huwa 1746/23. Jista’ l-Ministru jgħid x’passi se jittieħdu?

ONOR. CLINT CAMILLERI:  Ninforma lill- Onor. Interpellant li l-Awtorità tal-Ippjanar ħadet azzjoni kontra dan l-iżvilupp billi nħareġ avviż ta’ inforzar, ECF194/23, bil-multi għal kull ġurnata.  L-Awtorità tal-Ippjanar tieħu azzjoni diretta fuq l-avviżi ta’ inforzar madwar Malta u Għawdex skont il-prijoritajiet u l-urġenza tal-każ. 

Barra minn hekk, il-liġi tal-ippjanar tippermetti li applikant jista’ jissottometti applikazzjoni biex jinkiseb permess għal żvilupp li diġà sar.  F’dan il-każ ġiet sottomessa applikazzjoni PA5248/23, qabel inħareġ l-avviż ta’ inforzar, u li sal-lum għadha pendenti.

Huwa minnu wkoll li entitajiet regolatorji oħra jistgħu jieħdu azzjoni diretta skont il-liġi rispettiva tal-entità u skont xi jkun il-każ.


E-SCOOTERS - SPEZZJONIJIET

16683. L-ONOR. ALBERT BUTTIGIEG  staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 16074, jista’ l-Ministru jgħid kemm saru spezzjonijiet fuq il-promenades u l-postijiet fejn jistgħu jinsaqu l-e-scooters minn Mejju 2023 sal-ġurnata li fiha tiġi mwieġba din il-mistoqsija parlamentari, maqsuma xahar b’xahar?

ONOR. CHRIS BONETT:  Ninforma lill-Onor. Interpellant li kuljum l-Awtorità, permezz tal-uffiċjali tal-inforzar tagħha, tagħmel spezzjonijiet f’diversi toroq madwar Malta u Għawdex inkluż spezzjonijiet f’toroq u żoni pedonali fejn jinstaqu l-e-kickscooters. Inżid li fil-perjodu bejn Mejju 2023 u l-31 ta’ Jannar 2024 waqt dawn l-ispezzjonijiet l-Awtorità kkonfiskat 150 e-kickscooters.


PACEVILLE TOWN MANAGEMENT COMMITTEE

16684. L-ONOR. ALBERT BUTTIGIEG  staqsa lill-Ministru għat-Turiżmu u l-Indafa Pubblika: B’referenza għat-tweġiba tal-mistoqsija parlamentari 16086, jista’ l-Ministru jwieġeb il-mistoqsija fl-intier tagħha u ċjoè jagħti l-ismijiet tal-membri tal-bord li ġejjin minn diversi entitajiet kif elenkati minnu stess?  Jista’ jgħid min huwa ċ-chairperson fuq dan il-kumitat? Fid-dawl li skont it-tweġiba tiegħu l-Ministru qal li ħadd mill-membri tal-bord ma jitħallsu ħlief is-segretarja, jista’ jgħid jekk dan japplikax ukoll għaċ-chairman tal-istess bord? U jekk le, jista’ jgħid kemm qed jitħallas f’paga/allowance u perkaċċi oħra tax-xogħol li jagħmel bħala chairperson?

ONOR. CLAYTON BARTOLO: Filwaqt li nirreferi lill-Onor. Interpellant għat-tweġiba tal-mistoqsija parlamentari 16086, ninformah li l-kompożizzjoni tal-Kumitat hija marbuta ma’ entitajiet u assoċjazzjonijiet fis-settur illi jistgħu jagħtu kontribut siewi f’dan il-Kumitat, u allura mhijiex marbuta ma’ individwi partikolari imma ma’ rappreżentanza.

